Covid-19: 80 Aharuge Dhivehi Meehaage Haalu Ithurah Goaheh Nuve - Vaguthu\n80 އަހަރުގެ ދިވެހި މީހާގެ ހާލު އިތުރަށް ގޯހެއް ނުވޭ\nރާއްޖެ އިން ކޮވިޑް-19 ޖެހުނު ދިވެހިންގެ ތެރެއިން 80 އަހަރުގެ ދިވެހި ފިރިހެން މީހާގެ ހާލު އިތުރަށް ގޯސްވެފައި ނުވި ނަމަވެސް، ކުރިއަށް އޮތް ތަނުގައި ގޯސްވުމުގެ ބިރު އޮތުމުން އެމީހާގެ ހާލަތު ގާތުން ބަލަމުންދާ ކަމަށް ނެޝަނަލް އިމަޖެންސީ އޮޕަރޭޝަންސް ސެންޓަރު (އެންއީއޯސީ) އިން މިއަދު ބުނެފިއެވެ.\nކޮވިޑް-19 ޖެހުނު އުމުރުން ދުވަސްވީ މީހާ އަށް މިވަގުތު ފަރުވާ ދެނީ ދަރުމަވަންތަ ހޮސްޕިޓަލްގެ އައިސީޔޫގައެވެ.\nއެންއީއޯސީގައި މަސައްކަތް ކުރަމުން އަންނަ ޑޮކްޓަރު "ވަގުތަށް" ވިދާޅުވީ ބަލި މީހާގެ ހާލަތަށް އެއްވެސް ބަދަލެއް ނާންނަ ކަމަށެވެ. އަދި އޭނާގެ ހާލަތު ކުރިއަށް ވުރެ ރަނގަޅޭ ވެސް ދެންނެވެން ނެތް ކަމަށާއި އެމީހާގެ ހާލަތު ވަރަށް ގާތުން މޮނިޓަ ކުރަމުންދާ ކަމަށް އޭނާ ވިދާޅުވިއެވެ.\n"ހަމަ ކުރިން ވެސް ހުރި ހާލަތުގައި ހުރީ. އެކަމަކު، އޭނާގެ ހާލަތު ގޯސްވުމުގެ ބިރު އަދިވެސް އެބައޮތް. ކުއްލިއަކަށް ވެސް އެހެން ވެދާނެ،" ޑޮކްޓަރު ވިދާޅުވިއެވެ.\nދަރުބާރުގޭގައި އިއްޔެ ބޭއްވި ނޫސްވެރިންގެ ބައްދަލުވުމުގައި އައިޖީއެމްއެޗްގެ ޑޮކްޓަރު މޫސާ ހުސެއިން ވިދާޅުވީ، ބަލި ޖެހުނު އުމުރުން ދުވަސްވީ މީހަކީ ސްޓްރޯކެއް ޖެހިގެން ފަރުވާ ދިން މީހެއް ކަަމަށެވެ. އަދި އެމީހަކީ އެހެން ބަލިތައް ތަހަންމަލު ކުރަމުންދާ މީހެއް ކަމަށް ވެސް އޭނާ ވިދާޅުވިއެވެ.\n"ބަލި މީހާއަކީ ދެ އަހަރު ވަންދެން ބެޑަރިޑަން އެހެން ނޫނިއްޔާ އެނދުމަތިގައި ސްޓްރޯކެއްގެ ސަބަބުން އެނދުމަތިވެފައިވާ މީހެއް، އަދި އޭގެ އިތުރަށް އެހެން ބަލިތައްވެސް އެ މިހާގެ އެބަހުރި. މީގެތެރޭގައި ހަކުރު ބަލި، ލޭ މައްޗަށް ދިއުން، ކޮލެސްޓްރޯލް މަތިވުން،" މޫސާ ވިދާޅުވިއެވެ.\nމީގެއިތުރުން އެމީހަކީ ނިއުމޯނިއާ ޖެހިގެން އެތައް ފަހަރަކު ހޮސްޕިޓަލްގައި މީގެ ކުރިން އެޑްމިޓް ވެފައި ހުރި މީހެއް ކަމަށް އޭނާ ވިދާޅުވިއެވެ.\n"އުމުރުން 80 އަހަރުގެ މީހަކަށް ވެފައި މިހާ ގިނަ ބަލިތައް ތަހައްމަލު ކުރާ މީހަކަށް ވާތީވެ މިކަހަލަ ބައްޔެއްްގައި ވަރަށް ބޮޑަށް ހާލު ދަށް ވެދާނެ މީހަކަށޭ މި ބެލެވެނީ،" މޫސާ ވިދާޅުވިއެވެ. މޫސަ ވިދާޅުވީ، އެ މީހާ އެޑްމިޓް ކުރިއިރު، އެ މީހާގެ އޮކްސިޖަން ހުރި 94 ޕަސެންޓްގައި ކަމަށެވެ. ނޯމަލް މީހެއްގެ އޮކްސިޖަން ލެވެލް ހުންނަން ޖެހޭނީ 98 ގައެވެ.\nއުމުރުން ދުވަސްވީ މީހަކު މި ބައްޔަށް ފައްސިވުުމުން ދޭހަވަނީ އަޅުގަނޑުމެންްގެ މާހައުލު ތެރޭގައި ފުދޭވަރަކަށް މި ބަލި ފެތުރިފައިވާ ކަން ކަމަށް މޫސަ ވިދާޅުވިއެެވެ.\nމީގެކުރިން ކޮވިޑް-19 ޖެހި ހާލު ދެރަވެގެން ދަރުވަމަވަންތަ ހޮސްޕިޓަލްގައި 70 އަހަރުގެ އިޓަލީ ފިރިހެނަކަށް ފަރުވާ ދިނުމަށް ފަހު، އޭނާ ވަނީ ރަނގަޅުކޮށްފައެވެ. ޑޮކްޓަރުން ކުރިން ބުނި ގޮތުގައި އެ ބިދޭސީ ފަތުރުވެރިޔާ ދަރުމަވަންތަ ހޮސްޕިޓަލަށް ގެނައި އިރު ވެސް އޮތީ ނިއުމޯނިއާ ޖެހިފައެވެ.\nޕީސީއާރް ޓެސްޓަށް ނުދައްކާ ވަރަށް ކޮވިޑް ވަރުގަދަވަނީ؟\nއޭޕްރީލް 22, 2020 15:14\nބަލަގަ މިހިރަ ބުރާންޗާ ފޮރިޖަހާފަ އޮތް މަސް ގަޑަކުން ފޮރި ފިލުވުމަށްވެސް އެކަށީގެންވާ ހަތިޔާރެއް ބޭނުންވޭ އެއުސޫލުން މިގައުމު މިވެއްޓިފާއިވާ ވަޅުގަޑުން ނެގުމަށް ޓަކާއި ހިންގުންތެރި ގާބިލް ވެރިއަކުވެސް ބޭނުންބޭ އެފަދަ ބޭފުޅަކަށް މިވަގުތު ހުންނެވީ ހަމައެކަނި “ ރައީސް ޔާމީން “ ވީމާ އެވާހަކަ ދައްކާނެ ގައުމު ދެކެލޯބިވާ ދަރިން\nއޭޕްރީލް 22, 2020 15:23\nالحمد لله شكر\nއޭޕްރީލް 22, 2020 16:18\nއޭޕްރީލް 22, 2020 16:29\nމިދައުރު ނިމޭއިރު މިކަހަލަ ފަޚްރުވެރި ގައުމަށް ފައިދާހުރި ކަމެއް އިންޑިޔާގެ "އެހީއާނުލާ" ނިމިއްޖެއްޔާ ކިތައްމެހާވެސް ރަނގަޅު!


ރިޔާސީ އިންތިޚާބުގެ ޤާނޫނަށް "އެއްވަނަ އިޞްލާޙު ގެނައުމުގެ ބިލް" ތަޞްދީޤު ކުރެއްވުމަށްފަހު، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nރިޔާސީ އިންތިޚާބުގެ ޤާނޫނަށް "އެއްވަނަ އިޞްލާޙު ގެނައުމުގެ ބިލް" ތަޞްދީޤު ކުރެއްވުމަށްފަހު، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n10 ޖުލައި 2008، ރިފަރެންސް: PPS/2008/95\nރިޔާސީ އިންތިޚާބުގެ ޤާނޫނުގެ9ވަނަ މާއްދާއަށް ޢަމަލުކުރުން ހުއްޓާލުމަށް ރައްޔިތުންގެ މަޖިލީހުން އިއްޔެނޫން އިހަށްދުވަހު ފާސްކުރެއްވި ބިލް އަޅުގަނޑު މިއަދު މި ތަޞްދީޤުކުރީ. އެބިލު ސަރުކާރުން ރައްޔިތުންގެ މަޖިލީހަށް ހުށަހެޅީ، ރިޔާސީ އިންތިޚާބުގެ ޤާނޫނުގެ9ވަނަ މާއްދާ އޮތްގޮތުން، ރިޔާސީ އިންތިޚާބަށް ކުރިމަތިލާ ކެންޑިޑޭޓުންނަށް ހަމަހަމަގޮތެއްގައި ކެމްޕޭން ކުރުމުގެ ފުރުޞަތު އޮންނަކަމަށް ނުފެންނާތީ. އަދި އެ މާއްދާ އޮތްގޮތުން އެކަމަށް ޤާނޫނީ ހުރަހެއް އެޅޭކަމަށް ފެންނާތީ، އެ ހުރަސް ނައްތާލުމަށްޓަކައި. އަޅުގަނޑު ދަންނަވާލާނަން އެ މާއްދާ އޮތްގޮތް.\nރިޔާސީ އިންތިޚާބު ޤާނޫނުގެ9ވަނަ މާއްދާގައި އޮންނަނީ،\n"ހ. ރައީސުލްޖުމްހޫރިއްޔާކަމަށް ކުރިމަތިލާފައިވާ މީހަކު، ރައީސުލްޖުމްހޫރިއްޔާކަމަށް ހޮވުމަށްޓަކައި ތާއީދު ހޯދުމަށް މަސައްކަތް ކުރަންވާނީ ރައީސުލްޖުމްހޫރިއްޔާކަމަށް ހުންނަން ފެނޭތޯ ބެލުމަށް ރައްޔިތުންގެ ޢާންމު ވޯޓަށް ހުށަހެޅުމަށް ރައްޔިތުންގެ މަޖިލީހުން އެމީހަކު ހޮވުމަށްފަހުގައެވެ. މިގޮތުން ތާއީދު ހޯދުމަށް މަސައްކަތް ކުރުމުގައި ރައްޔިތުންނާ ބައްދަލުކޮށް ވާހަކަ ދައްކައި، ސިޓީ ފޮނުވައި، ފޮޓޯއާއި ސްޓިކަރާއި ލިޔުންފަދަ ތަކެތި ބަހައި، ނިޝާން ގެންގުޅެ، އިޝްތިހާރުކޮށް ހެދިދާނެއެވެ. ނަމަވެސް މިމާއްދާގައި ބުނެފައިވާ ތަކެތި ބޭނުންކުރަންވާނީ، ކޮމިޝަނަރ އޮފް އިލެކްޝަންސަށް ހުށަހަޅައި، ފާސްކުރުމަށްފަހުގައެވެ."\nއެ މާއްދާގެ (ށ) ގައި މިއޮންނަނީ،\n"މި މާއްދާގެ (ހ)ގައި ބުނެފައިވާ ގޮތުގެ މަތިން ކުރާ އެއްވެސް ކަމެއްގައި، ވަކި މީހަކަށް ނުވަތަ ވަކި ފަރާތަކަށް ނުވަތަ ވަކި ބަޔަކަށް އެއްވެސް ކަމެއް ކޮށްދީގެން ނުވާނެއެވެ. އަދި އެފަދަ އެއްވެސް ކަމެއް ކޮށްދޭން ވަޢުދު ވެގެނެއްވެސް ނުވާނެއެވެ."\nމި މާއްދާ މިއޮތްގޮތުން ރިޔާސީ އިންތިޚާބަށް ކުރިމަތިލާ މީހަކު، ރައްޔިތުންގެ ތާއީދު ހޯދުމަށް މަސައްކަތް ކުރެވޭނީ ރައްޔިތުންގެ މަޖިލީހުން އެމީހެއްގެ ނަން ފާސްވެ، އެކަމަށް ހުއްދަ ލިބުމުން. އެއީ ކުރިން އޮތްގޮތް. އެކަމަކު މިހާރު އަޅުގަނޑުމެން އާ ޤާނޫނުއަސާސީއެއް ޑްރާފްޓްކޮށް ނިންމައި ތަޞްދީޤު ކުރުމުގެ މަރުޙަލާގައި އުޅޭއިރު، ކުރިއަށް އޮތް ރިޔާސީ އިންތިޚާބު ބޭއްވޭނީ މުޅިން އެހެން ގޮތަކަށް.\nކުރިއަށް އޮތް ރިޔާސީ އިންތިޚާބުގައި ރައްޔިތުންގެ މަޖިލީހަކަށް ނަންތަކެއް ހުށަހަޅާކަށް ނުޖެހޭ. ރައްޔިތުންގެ މަޖިލީހުން ވަކި ނަމެއް ފާސްކުރައްވާކަށް ނުޖެހޭ. އެހެންވީމާ، އަޅުގަނޑުމެން އަލަށް މިއުފައްދާ ނިޒާމާއި، މި މާއްދާގައި އެބުނާ ނިޒާމާ ވަރަށް ބޮޑަށް ތަފާތު. މި މާއްދާ މިހެން އޮވެގެން އެއްވެސް ކެންޑިޑޭޓަކަށް ގަވާއިދަކުން ކެމްޕެއިނެއް ނުކުރެއްވޭނެ. މިކަން މިހެން އޮތްއިރު އެނގިވަޑައިގަންނަވާނެ ފަދައިން، ބައެއް ކެންޑިޑޭޓުން މިހާރު ކެމްޕެއިން ކުރައްވަން ފަށްޓަވައިފި. އެކަމަކު އެ ކެމްޕެއިން ކުރެއްވުމަކީ މި މާއްދާއާ ޚިލާފަށް ކުރެއްވޭ ކަމެއް. މި ޤާނޫނާ ޚިލާފަށް އެކަން އެކުރައްވަނީ.\nއެހެންވީމާ، އެއްބައި ކެންޑިޑޭޓުން އެ މަސައްކަތް ކުރައްވާއިރު، އަނެއްބައި ކެންޑިޑޭޓުން މި ވިދާޅުވަނީ، ޤާނޫނީ ހުރަހެއް އޮއްވާ، ތިމަންނާމެން އެ މަސައްކަތެއް ނުކުރާނަމޭ. ތިމަންނާމެންނަށް މަސައްކަތް ކުރެވޭނީ، އެ ޤާނޫނީ ހުރަސް ނެތީމާ، އެޤާނޫނު ހުއްދަކުރާ ގޮތެއްގެ މަތިންނޭ. ސަރުކާރަށް ވިސްނުނީ މިކަމުގައި އެންމެ ރަނގަޅު ގޮތަކަށްވާނީ ހުރިހާ ކެންޑިޑޭޓުންނަށް ފުރުޞަތު ހަމަހަމަކޮށްދިނުމަށްޓަކައި، ކުޅޭ ދަނޑު ހުރިހާ ކެންޑިޑޭޓުންނަށް ހަމަހަމަކޮށް ލިބިދިނުމަށްޓަކައި، މި މާއްދާ އުވާލުންކަމަށް. އެހެންވީމާ، މި މާއްދާއަށް ޢަމަލުކުރުން ހުއްޓާލުމަށް ސަރުކާރުން ރައްޔިތުންގެ މަޖިލީހަށް ހުށަހަޅައި، އެ ގޮތަށް ރައްޔިތުންގެ މަޖިލީހުން އިއްޔެނޫން އިހަށްދުވަހު ފާސްކުރެއްވީ. އެ ފާސްކުރެއްވި ފާސްކުރެއްވުން އަޅުގަނޑު މިއަދު މި ތަޞްދީޤުކުރީ. އަދި މިއަދުން ފެށިގެން ޤާނޫނަކަށްވެ ސަރުކާރުގެ ގެޒެޓްގައި ޝާއިޢު ކުރެވޭނެ.\nއެހެންވީމާ، މިހާރު މިއޮތީ އެންމެންނަށް ފުރުޞަތު ހަމަހަމަވެފައި. ރިޔާސީ އިންތިޚާބަށް ކުރިމަތިލާ މީހަކު، ހަމަ މިއަދުން ފެށިގެން ބޭނުމިއްޔާ އެމީހަކަށް ކެމްޕެއިން ކުރެވޭނެ. ކެމްޕެއިން ކުރުމަކަށް އެއްވެސް ހުރަހެއްނެތް. އެންމެންނަށް ހަމަހަމަ ފުރުޞަތުތަކެއް ހޯދައިދިނުމަށްޓަކައި މިގޮތަށް މިޤާނޫނު ބަދަލުވެގެން މިދިޔައީ. އަދި ސަރުކާރުން އެގޮތަށް ހުށަހަޅައި، ރައްޔިތުންގެ މަޖިލީހުންވެސް އެގޮތް ގަބޫލުކުރައްވައި އެ ފާސްކޮށްދެއްވީމާ، މާތްﷲގެ ވާގިފުޅާއެކު އަޅުގަނޑު މިއަދު އެ ޤާނޫނު ތަޞްދީޤު ކުރީ. އެއީ މިކަން ހިނގައިދިޔަ ގޮތަކީ.\nއޭގެކުރިން ސަރުކާރުން ހުށަހެޅީ، "ރިޔާސީ އިންތިޚާބުގެ ޤާނޫނު" އެކީގައި އުވާލަން. އުވާލަން ހުށަހެޅި ސަބަބަކީވެސް އެ ޤާނޫނުގައި ބުނާ ނިޒާމާ މުޅިން ތަފާތު ނިޒާމެއް އަޅުގަނޑުމެން ތަޢާރުފު ކުރަން ބޭނުންވާތީ. އާ ޤާނޫނުއަސާސީގެ ދަށުން ތަޢާރުފު ކުރެވޭނީ މުޅިން އާ ނިޒާމެއް. އެހެންވީމާ، އެ އާ ނިޒާމަށް ޢަމަލުކުރެވޭނީ، ކުރިން އޮތް ޤާނޫނު ބަދަލުވެގެން ކަމަށް ފެންނާތީ، އެގޮތަށް ހުށަހެޅީ. އެހެންނަމަވެސް، މުޅި ޤާނޫނު އެކީގައި އުވާލުމަކީ، ރައްޔިތުންގެ މަޖިލީހުގެ ވަރަށް ގިނަ މެންބަރުންނަށް ފެނިވަޑައިގަންނަވާ ކަމަކަށް ނުވާތީ، ސަރުކާރުން އަނބުރާ އެމައްސަލަ ގެނައީ. އެއީ، ރައްޔިތުންގެ މަޖިލީހުގެ މެންބަރުން ފާޅުކުރެއްވި ޚިޔާލުފުޅުތަކަށް އިޙްތިރާމު ކުރުމުގެ ގޮތުން. ސަރުކާރުން އެ ބިލް އަނބުރާ ގެނެސްފައި، ހަމައެކަނި މި މާއްދާއަށް ޢަމަލުކުރުން ހުއްޓާލުމަށް ހުށަހެޅީ. އެގޮތަށް މިހާރު މަޖިލީހުން ފާސްވެގެން އެކަން މިކުރީ. އެއީ މިކަން މި ހިނގައިދިޔަ ގޮތަކީ. އަދި މިކަމާ ގުޅިގެން، ޚަބަރުފަތުރާ ވަސީލަތްތަކުގެ ބޭފުޅުންނާ ބައްދަލުކޮށްލުމަކީ، އަޅުގަނޑަށް ލިބޭ ވަރަށް ބޮޑު އުފަލެއް. އަދި ތިޔަބޭފުޅުން ކުރައްވަން ބޭނުންފުޅުވާ ބައެއް ސުވާލު ހުރީވިއްޔާ އެކަމުގެ ފުރުޞަތު ތިޔަބޭފުޅުންނަށް އަރުވަން.


ރޯދައަށް ގެއަށް ވެލިލުން | Fuvahmulahcity\n2 އަހަރު ކުރިން November 30, 2016 Kashiveli0ޚިޔާލު\nއިހުޒަމާނުގައި ގެދޮރު އިމާރާތް ކުރެވިފައިވާ ގޮތުންނާއި، އަދި މީހުންގެ ދިރިއުޅުމުގެ ފެންވަރު ހުންނަގޮތުން އެއްވެސް ގެއެއްގެ އެއްވެސް ތަނެއްގައި ތަޅުން އަޅާފައި ނުހުރެއެވެ. އެހެންކަމުން ކޮންމެ ރޯދަމަހައްޓަކައި ތައްޔާރުކުރާ ކަންތައްތަކުގެ ތެރޭގައި ގޭތެރެއަށައި އަދި ގޯތިތެރެއަށް ކަށިވެލިލުން އޮވެއެވެ. މިކަންކުރާގޮތަކީ ކޮންމެ އަހަރަކުވެސް ރޯދަމަސްޖެހެން ހައެއްކަމަސް ދުވަހަށް ވުމުން ކަށިވެލި ގިނައިން ލައްގާދުވަސް ވަރު ދިޔަވަރު ހިކޭ ވަގުތާ ވެސްދިމާކޮށް އަންހެނުން ވެލިހޮވުމަށް ގޮޑު ދޮށަށް ދާނީއެވެ. މިގޮތުން އާންމުކޮށް ދަނީ ފަތިހު ދިޔަވަރު ހިކޭވަގުތުގައެވެ. އެއީ ހެނދުނު ފަތިހު ފަށައިގެން އަވިބާރުވާއިރަށް މަސައްކަތުގެ ބޮޑުބައި ނިންމާލުމަށްޓަކައެވެ. ބައެއް ދުވަސްވަރު ހަވީރުވެސް މިމަސައްކަތު އަތިރި މައްޗަށް ދާނެއެވެ.\nއަންހެނުން ގޮނޑުދޮށަށް ފައިބާފައި މަސައްކަތް ކުރަނީ ގްރޫޕެއްގައި އަށްމީހުން ހަމީހުން އަދި ތިންމީހުން ކަހަލަގޮތަކަށް ގްރޫޕްތަކަކަށް ބެހިގެންނެވެ. އެއްބަޔަކު ވެލިގަނޑުގައި އިށީދެތިބެ ހަތަރުވަރެއްގެ ވެލިވަކިކޮށް އެއްތަނަކަށް ފުނިޖަހާނެއެވެ. އަނެއްބަޔަކު ތަގަރި މުޅޯށި ފަދަތަކެތީގައި ހަތަރު ސައިޒުގެ ވެލިވަކިން ވިނަފަށުން މައްޗަށް އުފުލާނެއެވެ. މިމަސައްކަތަށް ފަތިހު އަންހެނުން އަންނަނީ ހެނދުނު ނާސްތާއާއި، ދުފުމާއި، ބޯފެންފަދަތަކެތި ހިފައިގެންނެވެ. މަސައްކަތް ފެށުމާއެކު ޅެންފަރިހި އަންބާ ރައިވަރު ކިޔާ ފޯރި ނަގާނެއެވެ. ފަތިހުފަށާ ގޮތަށް މެންދުރާ ކައިރިވަންދެން މަސައްކަތް ކޮށްފައި ހުއްޓާލާއިރު ދުވަހެއްގެ މައްޗަށް ގްރޫޕަކަށް ބާރަބަސްތާ ސޯޅަ ބަސްތާވެލި އެއްގަން ކުރެވޭކަމަށް ވެއެވެ. ރައްޓެހިން ނުތިބޭ އެކަނިވެރިން އަމިއްލައިންވެސް އެމީހެއްގެ ގެއަށް ބޭނުންވާވެލި ހޮވާ އެއްގަންކުރުމުގެ މަސައްކަތް ކުރެއެވެ. އެފަދަ މީހަކަށް ގެއަށް ފުދޭވަރަށް ވެލިހޮވެނީ ގިނަ ދުވަހުންނެވެ.\nވެލިގަނޑުން މިހޮވާ ހަތަރުވަރުގެ ވެއްޔަށް ކިޔާނަންތަކެއް ހުރެއެވެ. އެއްމެ ބޮޑެތިކޮށް ހުންނަ ވެއްޔަށް ކިޔަނީ ” ބަދިގޭވޭލި ” ދެންއެންމެ ބޮޑެތި ވެއްޔަކީ ” މާވަލްގޭ ވޭލީ” ދެންހުންނަނީ ” ހިމުންމާވަލްގޭ ވޭލި ” އެންމެ ހިމުންވެއްޔަކީ ” ބޭރުގޭ ވޭލި ” އެވެ. މިނަންތައްމިކިޔަނީ ވެލި ލާތަންތަނާ ގުޅުވާގެންނެވެ.\nމިދެންނެވި ގޮތަށް އެކިވަރުގެ ވެލި ފުނި އަތިރިމަތީ އެއްގަމަށް ޖަމާކޮށް ނިމުމުން އެވެލި ގެއަށް އުފުލަނީ އެދުވަސްވަރު ހުންނަ ދެފުރޮޅުލީ ދަމާގާޑިޔަލުގައި ފިރިހެނުންނެވެ. ގާޑިޔަލަކުން ފަހަރަކު ގެނެވޭނީ އާންމުގޮތެއްގައި6ބަސްތާ ވެއްޔެވެ. ގާޑިޔަލެއްގައި ތިބޭނީ މަސައްކަތު މީހުންގެ ހަމީހުންނެވެ. އެކަކު ގާޑިޔަލުގެ މައިގަޑުގައި ހިފަހައްޓައިގެން އަނެއް ފަސްމީހުން ފަހަތުތިބެ ގާޑިޔާ ކުރިޔަށް ފޮނުވަމުން ދާއިރު ޅެން، ފަރިހި، އަންބާ ކިޔާނެއެވެ. މިކަމަކީ ވަކިއަގެއް ދީގެން ކުރާކަމެއް ނޫނެވެ. އެދުވަސްވަރު މިބާވަތުގެ މަސައްކަތް ކުރަނީ އިޖުތިމާޢީ ކަމެއްގެ ގޮތުގައި އެކުވެރި ރަޙްމަތްތެރިން އެމަސައްކަތެއް ކޮށްލާ ގޮތަށެވެ. އެހެންކަމުންނާވެސް އެކު މަސައްކަތް ނިންމާއިރަށް ކޮންމެ ގޮތެއްގައިވެސް ކެއުމެއް ތައްޔާރުކުރާނެއެވެ. ވެލިނެގުމަށް ތައްޔާރުކުރާ އެންމެ މަޝަހޫރު ކެއުމުގެ ނަމަކީ ” ލަނގިރިއެވެ. ” އެއީ ކަށިކެޔޮ ލިޔެފައި ކާށިގަނބުޅި ހުންޏާއި ހަކުރު ލާފައި ކައްކާ ފޮނިކާއެއްޗެކެވެ. އެ ކައްކާފައި އަޅަނީ ބާރައާނާ ތަށިކިޔާ ބޮޑުތައްޓަކަށެވެ. އެތަށީގައި ހަމީހަކަށް ރަގަޅަށް ކެވޭވަރަށް ހުރެއެވެ. ދެންހުންނަނީ ހަނާކުރިމަސް ނުވަތަ ހަނާކުރި ބަބުކޭލެވެ.\nކޮންމެއަކަސް ޝައުބާންމަހު ފަހުދިހަ ފެށޭއިރު ކޮންމެގެއަކަށް ފުދޭހާ ވެލި ހުންނަނީ އެގެއެއްގެ ގޯތިތެރެއަށް ޖަމާކޮށްފައެވެ. ދެންފަހު ދިހައަށް އަޅައިގަތުމުން ގެއާއި، ގޯތިތެރޭގައިވާ ވެލިލާ ހުރިހާތަނެއްގައި ކުރިން ހުންނަ ބައުވެލި ނަގައި އައުވެލި ލުމުގެ މަސައްކަތް ފަށާނެއެވެ. އަދި ވެލިލާ ނިމުމުން ވެލިގަނޑުގައި ހުންނަ ކަޅުއޮށާއި، އެނޫންވެސް ބޮޑެތި އޮށްތައް ނަގައި ރީތިކުރާނެއެވެ. ރޯދަމަހަށް ހަނދުބަލާ ދުވަހުގެ އިރުއޮއްސޭއިރު ކޮންމެ ގެއަކަށްވެސް ވެލިލާ ނިންމައި ގޭތެތެއާއި ގޯތިތެރެ ހުންނަނީ ރީތިކޮށް އެކީ އެކަށްޗަކަށް ސާފުހުދުކުލައިން ޒީނަތްތެރިވެފައެވެ.\nމިހާރަކަށްއައިސް ގޭގޭގެ ހުރިހާތަނެއްގައި ހެން ތަޅުން އަޅާ ފައިހުރި ނަމަވެސް އަދި ރަށްގިރަމުން ދާތީ ގޮނޑުދޮށުން ވެލިނެގުމަކީ ރަށުއޮފީހުގެ ހުއްދަނެތި މަނާކަމަކަށް ވީނަމަވެސް، މިހާރުވެސް ގިނަބަޔަކު ގޯތިތެރޭގެ ބައެއް ތަންތަނުގައި، އުދޯލިގެފަދަ ތަންތަނަށް ރޯދައަށް ވެލިލަމުން އެބަދެއެވެ. އެކަމަކު މިހާރު އިހްޒަމާނުގައި މިމަސައްކަތް ކުރިގޮތާއި ވަރަށްތަފާތެވެ. މިހާރުވެލިގަނޑުން ވެލިހޮވައިގެން ވިއްކާ ބަޔަކު އަތުން އެބަޔަކު، ނުވަތަ އެމީހަކު ކީއަގެއްގައި ވެލިގަންނަނީއެވެ. ދެންޕިކަޕްފަދަ ވެހިކަލްތަކަށް އަގުދީގެން ގެއަށް އެވެލި އުފުލަނީއެވެ. އެހެންކަމުން އިހުޒަމާނުގައި މިކަމުގެ ސަބަބުން އުފެދިފައިއޮތް އެކުވެރިކަމާއި، އިޖުތިމާޢީ ގުޅުން މިހާރަކު ނެތެވެ. އެހެންނަމަވެސް ބުރަ މަސައްކަތާއި ނުލާ، ގޭގައި ތިބެގެން ވެލި ލިބޭގޮތްވުމުން އެކަމަށްވެސް މިއޮތީ ފުދޭވަރެއްގެ ތަރައްޤީއެއް އައިސްފައިކަމަށް ބެލެވިދާނެއެވެ.\nއަލީ ވަޙީދުގެ އިސްތިއުފާގެ ފަހަތުގައި އޮތީ ކޮންސަބަބެއް؟ →


Night Club ah hamalaa dhin meehaa aa ISagulhumeh neyi: Obama\nނައިޓް ކްލަބަށް ބަޑިން ހަމަލަ ދިން މީހާއާ އައިއެސްއާ ގުޅުމެއް ނެތް: އޮބާމާ\nއެމެރިކާގެ ރައީށް ބަރަކް އޮބާމާ. އޭނާ ވިދާޅުވީ އޮލާންޑޯއަށް ދިން ހަމަލާއާ އައިއެސްއާ އެއްވެސް ގުޅުމެއް ނެތް ކަމަށް --- ފޮޓޯ: ސީއެންއެން\nއެމެރިކާގެ އޮލާންޑޯ ސިޓީގެ ނައިޓް ކްލަބަކަށް ބަޑިން ހަމާލާދިން މީހާއާ އިސްލާމިކް ސްޓޭޓް (އައިއެސް) ގެ ނަމުގައި ހަރާކާތްތެރިވާ ޓެރަރިސްޓް ޖަމާއަތާ އެއްވެސް ގުޅުމެތް ނެތް ކަމަށް އެމެރިކާގެ ރައީސް ބަރަކު އޮބާމާ ވިދާޅުވެއްޖެ އެވެ. -- ހަމަލަ ދިން ނައިޓް ކްލަބަކީ ފިރިހެނުން ފިރިހެނުންނާ މަސްހުނިވެ ގުޅުން ހިންގާ ކްލަބެކެވެ.\nވޮޝިންޓަންގައި މީޑިއާއާ ވާހަކަފުޅު ދައްކަވަމުން އޮބާމާ ވިދާޅުވީ ބަޑި ޖެހި މީހާ އައިއެސްއާ ގުޅުން އޮތް ކަމަށް ފެތުރި ނަމަވެސް އޭނާއާ އައިއެސްއާ ސީދާ ގުޅުން އޮތް ކަމުގެ އެއްވެސް ހެއްކެއް މިހާތަނަށް ފެނިފައި ނުވާ ކަމަށެވެ.\n"މިއީ އެމެރިކާގެ ތެރެއިން ވެސް ހައްދުފަހަނަ އެޅުން އިތުރުވަމުންދާ ކަމުގެ މިސާލެއް، އަދި މިއީ އެމެރިކާއިން އެކަމަކާ ކަންބޮޑުވާތާ ދުވަސްވީ މައްސަލައެއް،" އޮބާމާ ވިދާޅުވިއެވެ.\nއޮބާމާ ވިދާޅުވީ 49 މީހުން މަރުވި މި ހާދިސާއަކީ އެންމެ މަތީ ޓެރަރިސްޓް ހަމަލާއެއްގެ ދަރަޖައިން ބަލަމުންދާ ކަމަށެވެ.\nމިދިޔަ އާދިއްތަ ދުވަހުގެ ރޭ ހިނގި މި ހާދިސާއާ ބެހޭގޮތުން އެމެރިކާގެ ރިޕަބްލިކަން ޕާޓީގެ ރިޔާސީ ކެނޑިޑޭޓް ޑޮނަލްޑް ޓަރަމްޕް ވިދާޅުވީ ގައުމުން ބޭރު މުސްލިމުން އެމެރިކާއަށް ވަނުން ވަގުތީ ގޮތުން މަނާ ކުރަންޖެހޭ ކަމަށެވެ.\n"ހާހުން ހާހުން، އެމެރިކާއަށް އަންނަ ބައެއް މީހުން. އެބަޖެހޭ ހުއްޓުވަން. އޭގެ ތެރޭގައި އެބަހިމެނޭ ގިނަ އަދަދަކަށް މީހުން މަރާފައިވާ މީހުން. އެހެންވެ އަންނަ ކޮންމެ މީހަކަށް އެމެރިކާއަށް ވަދެވިގެން ނުވާނެ" ޓްރަމްޕް ވިދާޅުވިއެވެ.\nޑިމޮކްރެޓިކް ޕާޓީގެ ރިޔާސީ ކެނޑިޑޭޓް ހިލަރީ ކްލިންޓަން ވިދާޅުވީ މިފަދަ ހަމަލާތައް ހުއްޓުވުމަށް އެންމެ މުހިންމު ކަމެއް ދެއްވައިގެން މަސައްކަތް ކުރައްވާނެ ކަމަށެވެ. އަދި އެކަމަނާ ވަނީ އެމެރިކާގެ މަގުތަކުގައި ބަޑި ގެންގުޅުމުގެ ފުރުސަތު ނުދޭން ގޮވާލާފައެވެ.\nއެމެރިކާ އިސްލާމިކް ސްޓޭޓް ބަރަކް އޮބާމާ


Covid2Case Feni China Ge Fathuruverikamuge Bodu Manzileh Bandhukohfi - Vaguthu\nޗައިނާގެ ފޫޖިއަން ޕްރޮވިންސުގެ އައްސޭރީގައި އޮންނަ ފަތުރުވެރިންގެ މަންޒިލެއް ކަމަށްވާ ޒިއާމެން އިން ކޮވިޑްގެ ދެ ވޭދަނަ ފެނި އެ ޕްރޮވިންސް ފުރަބަންދުކޮށްފިއެވެ.\nމީޑިއާ ރިޕޯޓްތައް ބުނާގޮތުގައި ފޫޖިއަން ޕްރޮވިންސުން ކޮވިޑް ޖެހުނު އެކަކާއި ޕޫޓިއަން ޕްރިވިންސުގެ މީހަކާއި ވަނީ ބައްދަލުވެފައެވެ. ފާއިތުވި ހުކުރު ދުވަހުން ފެށިގެން ޕޫޓިއަން ޕްރޮވިންސުން 64 މީހުން ވަނީ ކޮވިޑަށް ފައްސިވެފައެވެ.\nކުރިޔަށް އޮތް ޗުއްޓީއާއި އެކެއް އޮކްޓޯބަރުގައި އޮންނަ ގައުމީ ޗުއްޓީއާ ދިމާކޮށް ޗައިނާގެ އެކި ސަރަހައްދުތަކުން ފޫޖިއަން ޕްރޮވިންސަށް ދާ ފަރާތްތަކަށް އެ ސިޓީއަށް ދިއުމަށް މިހާރު ވަނީ ހުރަސްތަކާއި ކުރިމަތިވެފައެވެ.\nޗުއްޓީ އާ ދިމާކޮށް ޒިއާމެން ޕްރޮވިންސަށް 2.71 މިލިއަން ފަތުރުވެރިން ޒިޔާރަތް ކުރާއިރު އެ ޕްރޮވިންސާއި ސައިމިންގ ޑިސްޓްރިކް ވެސް ވަނީ ކޮވިޑާއި ގުޅިގެން ފުރަބަންދުކޮށްފައެވެ. ސައިމިންގ ޑިސްޓްރިކް ގައި ގިނަ ޢަދަދެއްގެ ފަތުރުވެރިން ޒިޔާރަތް ކުރާ ތަންތަން ހުރެއެވެ. ކޮވިޑާއި ގުޅިގެން ކުރިޔަށް އޮތް މަހެއްހާ ދުވަހު އެ ސިޓީގެ ފަތުރުވެރިކަމަށް ބޮޑު ގެއްލުމެއް ވާނެ ކަމަށް ތަޖުރިބާކާރުން ލަފާލުކުރެއެވެ.\nޕޫޓިއަން ޕްރޮވިންސުން ކޮވިޑް ފެނި އިތުރު ދެ ސަރަހައްދަކަށް އެ ސިޓީއިން ކޮވިޑް ޖެހިފައިވާ މީހުން ވަނީ ދަތުރުކޮށްފައެވެ.\nދުނިޔޭގައި ކޮވިޑް-19 ފުރަތަމަ ފެނުނު އެއް ގައުމަކީ ޗައިނާއެވެ. އެޤައުމުން ކޮވިޑް ފެނުނީ 2019 ވަނަ އަހަރުގެ ޑިސެމްބަރު މަހުގައެވެ.


Vetarence club ah kulhivaru saamaanu hadhiyaa koff\nވެޓަރަންސް ޓީމަށް ކުޅިވަރު ސާމާނު ހަދިޔާކޮށްފި\nއަމިއްލަ ފަރާތަކުން އޭދަފުށީ ވެޓަރަންސް ކްލަބަށް ކުޅިވަރު ސާމާނުތަކެއް ހަދިޔާ ކޮށްފިއެވެ.\nމިއަދު ހަވީރު ސަލްސާ ރިޓްރީޓް ރެސްޓޯރަންޓްގައި އޮތް ކުޑަ ރަސްމިއްޔާތެއްގައި އެތަކެތި ވެޓަރަންސް ޓީމާ ހަދިޔާކުރީ ކުރީގެ މަޝްހޫރު ފުޓްބޯޅަ ކުޅުންތެރިޔާ އަބްދުއްސައްތާރު އަބްދުލްހަކީމު (އަސްތޭ) އެވެ. ވެޓަރަންސް ޓީމުގެ ފަރާތުން އެތަކެއްޗާ ހަވާލުވީ އެ ކްލަބުގެ ކުޅުންތެރިންނެވެ.\nމިއަދު ހަދިޔާ ކުރި ތަކެތީގެ ތެރޭގައި ފުޓްބޯޅަ އާއި ރޮނގު ބަލަހައްޓާ ދިދަ އާއި ގޯލާއި ދާގަނޑުފަދަ ތަކެތި ހިމެނެ އެވެ. މީގެ އިތުރުން ކަސްރަތަށް ބޭނުންވާ ހަރުގަނޑާއި ބޯޅަ އަޅާ ބޭގް އަދި ފަސްޓްއެއިޑް ބޭގް ހިމެނެ އެވެ.\nމި ތަކެއްޗާ ހަވާލުވުމަށްފަހު ވާހަކަދައްކަމުން ވެޓަރަންސް ކްލަބުގެ މެނޭޖަރު އަހްމަދު ނާސިރު ބުނީ ރަށުން ބޭރު މީހަކު ވެޓަރަންސް ކްލަބަށް ވެދެއްވި އެހީ އުފަލާއެކު ބަލައިގަންނަ ކަމަށެވެ. އަދި މިފަދަ ކަންކަމުގައި މީގެ ކުރިންވެސް ހަސްތޭގެ ފަރާތުން އެހީތެރިކަން ލިބިފައިވާތީ އެކަމަށް ނާސިރު ޝުކުރު އަދާކުރި އެވެ.\n“ކުރިއަށް އޮތް މެޗަށް ތައްރާރުވުމަށް ފްރެންޑްމީ އަދި އޮޒޯކް ފިހާރައިން ވެސް ވަނީ އެހީތެރިކަން ލިބިފައި. އުއްމީދު ކުރަނީ އިތުރު ފަރާތްތަކުގެ އެހީތައް ކުރިއަށް އޮތް ތަނުގައިވެސް ލިބޭނެ ކަމަށް،”\nތަކެތި ހަދިޔާކުރި އަސްތޭ ބުނީ މިއީ ދުޅަހެޔޮ ސިއްހަތެއްގައި ތިބުމަށް އެންމެން އެކުގައި ވެޓަރަންސް ކަލްބުން ކުރަމުން އަންނަ މަސައްކަތަށް ހިތްވަރު ދިނުމުގެ ގޮތުން ހަދިޔާކުރި ތަކެތި ކަމަށެވެ.\nއޭދަފުށީ ވެޓަރަންސް ޓީމު އެކުލަވާލާފައިވަނީ އަށްޑިހައިގެ ފަހުކޮޅު އެއްވަނަ ޑިވިޝަނުގައި އޭދަފުށީ ޒުވާނުންގެ ޖަމިއްޔާއަށް ކުޅުނު މުހިއްމު ކުޅުންތެރިން ހިމަނައިގެންނެވެ. އޭގެ ތެރެއިން އެންމެ މުހިއްމު އެއް ކުޅުންތެރިއަކީ ރާއްޖެއަށް ފުރަތަމަ ރިހިމެޑަލް ހޯދައިދިން ޓީމުގައި ހިމެނުނު ޢަބްދުލް ވާހިދު ޙުސައިން އެވެ. މީގެ އިތުރުން އޭރު އޭދަފުށީ ޓީމުގެ ފޯވާޑް ލައިންގައި މޮޅު ކުޅުމެއް ދެއްކި އަޙްމަދު ރިޟާ އާއި 15 އަހަރު އެއްވަނަ ޑިވިޝަނުގައި ކުޅެފައިވާ އިބްރާހީމް ފައުޒީ ހިމެނެ އެވެ.\nވެޓަރަންސް ޓީމުން ވަނީ އެކުވެރިކަމުގެ ގިނަ މެޗުތަކެއް ކުޅެފަ އެވެ. އެ ޓީމުން މިހާރު ވެސް ދަނީ އެކުވެރިކަމުގެ ބޮޑު މެޗަކަށް ތައްޔާރުވަމުންނެވެ.


Laamarukazy Record: Hithaadhoo council mulhi dhauru gaanoonaa khilaafah!!\nހިތާދޫ ކައުންސިލުގެ ދެވަނަ ދައުރުގެ މެންބަރުން\nލާމަރުކަޒީ ރެކޯޑު: ހިތާދޫ ކައުންސިލު މުޅި ދައުރު ގާނޫނާ ޚިލާފަށް!!\nހިތާދޫ އޮންލައިން | 05 މެއި 2017\n"ލާމަރުކަޒީ ރެކޯޑު" މިއީ ތަންކޮޅެއް އާ ކަމަކަށް ވެދާނެއެވެ. އަޑުވެސް ނާހާ އެއްޗަކަށްވެސް ވެދާނެއެވެ. އެހެން ނަމަވެސް މިއަދު މިވަނީ ކޮންމެވެސް ބަޔަކު އިސްނަގައިގެން މިކަން ފާހަގަ ކުރަން ޖެހިފައެވެ. އާނަަމަވެސް އަލަށް ނަމަވެސް ރެކޯޑެއް ހަދާފައެވެ.\nހިތާދޫ ކައުންސިލުގެ ދެވަނަ ދައުރު ފެށުނީވެސް ގާނޫނާއި ޚިލަށް ކަމަށް ބުނުމުން ހައިރާން ވެދާނެއެވެ. އަދި 26 ފެބުރުއަރީ 2017 އަށް ގާނޫނީ ދައުރު ހަމަވި އިރު ބ. ހިތާދޫ ކައުންސިލު ހިންގަމުން ދިޔައީ ގާނޫނާ ޅިލާފަށޭ ބުނުމުން ހައިރާން ވެދާނެއެވެ. ނަމަވެސް ގަބޫލު ކުރަން ދަތިވި ނަަމަވެސް މިއީ ކަން ހިނގާފައިވާ ގޮތެވެ. ހިތާދޫ ކައުންސިލު މިވަނީ އަލަށް " ލާމަރުަކަޒީ ރެކޯޑެއް" މުގުރާލާފައެވެ.\nހިތާދޫ ކައުންސިލުގެ ދެވަނަ ދައުރުގެ ރައީސާއި ނާއބުރައީސް ހޮވުމަށް ބޭއްވި ޖަލްސާވެސް ބާއްވާ ފައިވަނީ ގާނޫނާއި ޚިލާފަށެވެ. ރައީސާއި ނާއިބުަރުއީސް ހޮވުމަށް ބާޢްވާ ޖަލްސާ އަކީ ޢާންމު ޖަލްސާއަކަށް ވާން ޖެހޭއިރު ހިތާދޫ ކައުންސިލުން ރައީސާއި ނާއިބުރައީސް ހޮވުމަށް ބާޢްވާފައިވަނީ ޚާޢްޞަ ޖަލްސާއެކެވެ. މިކަން ފާހަގަ ކޮށް އިޞްލާހު ކުރަމަށް އަތޮޅު ކައުންސިލުގެ މޮނިޓަރިންގ ޓީމުން އަންގާފައި ވީނަމަވެސް މިއަދާ ހަމައަށް ވަނީ އެކަން އިޞްލާހު ނުކޮށެވެ.\nހިތާދޫ ކަައުންސިލުން ގަނޫނާ ޚިލަށް ކޮށްފައިވާ ކަމަކީ ހަމައެކަނި ރައީސާއި ނާއިބުރައީސް ހޮވަން ބޭއްވި ޖަލްސާ ގާނޫނާ ޚިލާށް ބޭއްވުމުން އެކަންޏެއް ނޫނެވެ. މުޅި ދައުރުގައި ހިނގާގައިވާ އެތަށް ކަމެއް ގަނޫނާއި ޚިލާފަށް ހިންގާފައިވެއެވެ. ގާނޫނާއި އެއްގޮތަށް ކުރާ ކަންތައްތަށްވެސް ކޮށްފައިވަނީ ޢާންމު އުޞޫލާއި ޚިލާފަށެވެ. އެގޮތުން ފާހަގަ ކޮށްލެވޭ ބައެއް ކަންތައްތަށް ހިމަނާ ލާނަމެވެ.\nޅާމަރުކަޒީ ގާނޫނުގެ 110 ވަނަ މާއްދާގައި ބަޔާކޮށްފައިވާ ކޮންމެ އަހަރެއްގެ ފެބުރުއަރީ މަހާއި ޖުލައި މަހު ބާޢްވާންޖެހޭ ބައްދަލުވުން ހިތާދޫ ކައުންސިލުން ބާޢްވާފައިވަނީ އެންމެ ފަހަރަކުއެވެ. މިބައްދަލުވުންވެސް ބާޢްވާފައިވަނީ ގާނޫނުގައި ބުނާ ކަންކަން ފުރިހަމަ ނުކޮށެވެ. އަދި މީގެ އިތުރުން ތަރައްގީގެ ޕްލޭނާއި ބެހޭގޮތުން ކޮންމެ ދެމަހުން އެއްމަހު ޢާންމު ކުރަން ގާނޫނުގައި ބުނެފައިވާ މަޢްލޫމާތު ހާމަކޮށްފައެއް ނުވެއެވެ.\nހިތާދޫ ކައުންސިލުން ކަންކަން ނިންމާއި ޚަރަދު ކުރުމުގައިވެސް ގިނައިން ޢަމަލަ ކުރުަމުން ދަނީ މަލިއްޔަތުގެ ގާނޫނާއި ގަވާއިދާ ޚިލަށާއި ޢާއްމު އުޞޫލާއި ޚިލާފަށްކަން ފާހަގަ ކޮށްލެވެއެވެ. އެގޮތުން ކައުންސިލުގެ ޖަލްސާއިން ފާސް ކުރުމެއް ނެތި ކަަންކަމަށް ޚަރަދު ކުރުމަށްފަހު ކައުންސިލުގެ ޢަޣްލަބިއްޔަތު ބޭނުން ކޮށްގެން ފަހުން ބިލުތަކަށް ފައިސާ ދޭން ނިންމާކަން ފާހަގަ ކުރެވެއެވެ.\nހިތާދޫ ކައުންްސިލުން ގާނޫނާ ޚިލާފަށް ކުރި އަނެއް ކަމަކީ އެއްވެސް އަޞްލެއް ނެތި ގާނޫނަކަށް ބެލުމެއް ނެތި ހިތާދޫގެ ރައްޔިތަކަށް ހިތާދޫ ކައުންސިލުގެ އެއްވެސް އެއްޓިމޭޓެއްގައި ބައިވެރި ނުވެވޭގޮތަށް ޖަލްސާއަކުން ފާސްކޮށް ދުވަސްތަކެއް ފަހުން އެ ނިންމުން ވަނީ ބާތިލު ކޮށްފައެވެ. މިއިން އެއްވެސް ޖަލްސާއެއްގައި ގަނޫނަކާއި ގަވާއިދަކާއި ޙަވާލާދީފައެއް ނުވެއެވެ.\nދެެން އޮތީ ލާމަރުކަޒީ ރެކޯޑު ހައްގުވުމުގައި އެންމެ މަތީ މާކްސް ލިބޭ ޕޮއިންޓެވެ. ހިތާދޫގެ ކުނިގޮނޑު ބަލަހައްޓަން އިޢްލާނު ކުރުމުން އެކަމަށް އިޖާބަދީ އަންދާސީ ހިސާބުތައް ހުށައެޅި ފަރާތްތަކުގެ ތެރެއިން ކުނިގޮނޑު ހަވާލު ކުރި މީހާގެ ވާހަކައެވެ. މިއީ މިގަރުނުގެ އެންމެ ބޮޑު ޖޯކަށްވެސް ވެދާނެއެވެ.\nމިދެންނެވި އިޢްލާނާއި މަސައްކަތް ހަވާލު ކޮަށްފައިވަނީ މަޢްލޫމާތު ސާފު ނުކުރާ އަގު ހުށައަޅާފައިނުވާ ފަރާތަކާއެވެ. މަޢްލޫމާތު ސާފުކޮށް އަގު ހުށައެޅި އަންހެނެއްގެ ފިރިމީހާ އާއެވެ. އެ އަންހެން މީހާގެ އައިޑީކާޑު ނެތިގެން އަންހެން މީހާ ހުށަޅި އަގަށް ފިރިމީހާއާއި މަސައްކަތް ހަވާލުކޮށް އެގްރީމެންޓުގައި ހިތާދޫ ކައުންސިލުން ވަނީ ސިއްކަ ޖަހާ ސޮއިކޮަށްފައެވެ.\nހިތާދޫ ކައުންސިލުގެ ދެވަނަ ދައުރުގައި ކޮށްފައިވާ މިފަދަ ކަންކަމަކީ މިހާތަނަށް އެއްވެސް ކައުންސިލަކުން ކޮށްފައިވާ ކަންކަމެއް ނޫނެއެވެ. މުޅި ދައުރު އެއްކޮށް ގާނޫނާއި ޚިލަށް ހިންގި ކައުންސިލެއް ހިތާދޫ ކައުންސިލު ނޫނީ އޮންނާނެ ކަމަށް ގަބޫލެއް ނުކުރެވެއެވެ. އެހެންކަމުން ހިތާދޫ ކައުންސް މވަނީ ރެކޯޑެއް ގާއިމު ކޮށްފައެވެ.\nKobaa heki.. heki nethiyyaa baehge boluga dhogu inzaamu thakeh thi alhuvany..


May Mahu fashaa Course thakugai baiverivumuge Furusathu Avid College in Hulhuvaalaifi - AO News\nއެވިޑް ކޮލެޖުން މިއަންނަ މެއި މަހު ފެށުމަށް ހަމަޖެހިފައިވާ އިންޓޭކްގެ ކޯސްތަކުގައި ބައިވެރިވުމުގެ ފުރުސަތު ރަސްމީކޮށް ހުޅުވާލައިފިއެވެ.\nތަފާތު ދާއިރާތަކުން އެވިޑް ކޮލެޖްގައި ހިންގާ އެކިއެކި ދަރަޖަތަކުގެ ހަތްދިހަ ފަސްކޯހުގައި ބައިވެރިވުމުގެ ފުރުޞަތު ހުޅުވާލީ އެކަމަށްޓަކައި އަންގާރަ ދުވަހު ހެނދުނު އެވިޑް ކޮލެޖްގައި ބޭއްވި ރަސްމިއްޔާތުގައި ޗެއަރމަން ޢަބްދުﷲ މުސްތާޤް ރަޝާދެވެ.\nއެވިޑް ކޮލެޖްގައި ކޯސްހިންގާ ދާއިރާތަކުގެ ތެރޭގައި ޝަރީއާ އެންޑް ލޯ، ބިޒްނަސް މެނޭޖްމެންޓް، ހިއުމަން ރިސޯރސް މެނޭޖްމެންޓް، އިންފޮރމޭޝަން ޓެކްނޮލޮޖީ، ޓީޗިންގ، އެޑިޔުކޭޝަން، ސައިކޮލޮޖީ އަދި ކައުންސެލިންގ ހިމެނެއެވެ.\nމި ދާއިރާތަކުން ސެޓްފިކެޓް ލެވެލް ތިނަކުން ފެށިގެން މާސްޓަރސް ފެންވަރުގެ ކޯސްތައް އެވިޑް ކޮލެޖްގައި ހިންގަމުން ގެންދެއެވެ. މިއިން ކޮންމެ ކޯހަކީ ވެސް މޯލްޑިވްސް ކޮލިފިކޭޝަން އޮތޯރިޓީން ޤަބޫލްކޮށް ހުއްދަ ދީގެން ހިންގާ ކޯހެކެވެ.\nއެވިޑް ކޮލެޖުން މަޢުލޫމާތު ދިން ގޮތުގައި ދިވެހިރާޢްޖޭގެ ކޮންމެ އަތޮޅެއްގައި އަދި ކޮންމެ ރަށެއްގައި ވެސް އެވިޑް ކޮލެޖްގެ ކޯސްތައް ހިންގޭނެއެވެ. އަދި ޝަޢުގުވެރިވާ ފަރާތްތަކަށް އެވިޑް ކޮލެޖުން މަރްހަބާ ކިޔާނެއެވެ.\nއެވިޑް ކޮލެޖުން ހިންގާ ކޯސްތަކުގައި ބައިވެރިވުމަށްޓަކައި އެވިޑް ކޮލެޖްގެ ވެބްސައިޓަށް ޒިޔާރަތްކުރުމަށްފަހު އޮންލައިންކޮށް އެޕްލިކޭޝަން ފޯރމް ފުރާލެވެނެއެވެ. ކޯސްތަކުގައި ބައިވެރިވުމުގެ ޝަރުތުތަކާއި ކޯސްތަކުގެ ފީ ގެ ތަފްޞީލް އެވިޑް ކޮލެޖްގެ ވެބްސައިޓުންނާއި އެވިޑް ކޮލެޖްގެ ކޮންމެ ކެމްޕަހަކަށް ޒިޔާރަތްކޮށްގޮންވެސް ލިބޭނެއެވެ.\nއެވިޑް ކޮލެޖަކީ ދިވެހިރާއްޖޭގައި އެންމެ ފުޅާ ދައިރާއެއްގައި މަތީތަޢުލީމުގެ ފުރުޞަތު އާންމުންނަށް އަތްފޯރާފަދަ ހެޔޮ އަގެއްގައި ފޯރުކޮށްދޭ އަމިއްލަ އެންމެ ބޮޑު އެއްކޮލެޖެވެ. މިހާރުވެސް އެވިޑް ކޮލެޖްގައި ދެހާހަށްވުރެ ގިނަދަރިވަރުން އެކއެކި ކޯސްތަކުގައި މަތީ ތަޢުލީމު ޙާޞިލްކުރަމުންގެންދެއެވެ.\nއެވިޑްކޮލެޖް ނިންމާދަރިވަރުން ކޮލެޖުން ހިންގާ ރިސަރޗްތަކުގައި ބައިވެރިވުމަކީ އެދޭކަމެއް- މުޝްތާގް


Bolt Ah Football Gai Kaamiyaabeh Nuvi - Vaguthu\nބޯލްޓަށް ފުޓުބޯޅައިގައި ކާމިޔާބެއް ނުވި\nދުނިޔޭގެ އެންމެ ބާރު ދުވުންތެރިޔާ އުސައިން ބޯލްޓް، ދުވުން ހުއްޓާލުމަށްފަހު ފުޓުބޯޅަ ކުޅެން ބޭނުންވެ، އެކަމަށް މަސައްކަތް ކުރި ނަމަވެސް، ނާކާމިޔާބީއާއެކު ރިޓަޔާކޮށްފިއެވެ.\nއުމުރުން 32 އަހަރުގެ ބޯލްޓް، އޮލިމްޕިކްގައި އެތައް މެޑަލްއެއް ހޯދުމަށްފަހު ފުޓުބޯޅައަށް މިސްރާބު ޖެހީ މިިދިޔަ އަހަރު ތެރޭގައެވެ. އޮސްޓްރޭލިއާގެ ސެންޓްރަލް ކޯސްޓް މެރީނާސްއާއެކު މީގެ ދެމަސްކުރިން ބޯލްޓް ފަރިތަކުރި ނަމަވެސް، އެ ކްލަބުން އޭނާ ދޫކޮށްލީ ބޯލްޓްގެ ސޮއި ހޯދުމަށް ފައިސާގެ ތަނަވަސްކަން ނެތުމުންނެވެ.\nފުޓުބޯޅަ ކެރިއަރު ކުރު މުއްދަތެއްކެ ތެރޭގައި ނިންމާލަން ޖެހުމާ ގުޅިގެން ދުނިޔޭގެ 100 މީޓަރު އަދި 200 މީޓަރު ދުވުމުގެ ރެކޯޑު އޮންނަ ބޯލްޓް ބުނީ ފުޓުބޯޅައިގައި ހޭދަކުރި މަދު ދުވަސްތަކަކީ އޭނާއަށް އުފާވެރި ދުވަސްތަކެއް ކަމަށެވެ.\nބޯލްޓް ބުނީ އޭނާއަށް ފުޓުބޯޅަ ކެރިއަރުގެ ތެރެެއަށް ވަދެވުނީ އެންމެ ރަނގަޅު ގޮތަކަށް ނޫން ކަމަށާއި، އޭނާ ކާމިޔާބު ނުވީ އެހެންވެ ކަމަށެވެ. ބޯލްޓް ބުނީ ޓީމެއްގެ ތެރޭގައި މަސައްކަތް ކޮށްލުމަކީ އޭނާއަށް ލިބުނު ވަރަށް ރަނގަޅު ތަޖުރިބާއެއް ކަމަށާއި، ފުޓުބޯޅައަކީ އޭނާ އަބަދުވެސް ލޯބި ދޭނެ ކުޅިވަރެއް ކަމަށެވެ.\nމިދިޔަ އަހަރު އޮކްޓޯބަރު މަހު މެރީނާސްއާއެކު ބޯލްޓް ކުޅުނު އެކުވެރިކަމުގެ މެޗެއްގައި އޭނާ ވަނީ ދެ ގޯލްވެސް ޖަހާފައެވެ. ހާއްސަކޮށް އެ ގޯލަށްފަހު އޭނާ އުފަފާޅުކުރީ އޭނާގެ ޓްރޭޑްމާކު ލައިޓަނިން ބޯލްޓް ސެލެބްރޭޝަންގައެވެ.\nމީގެ ދެ އަހަރު ކުރިން އެތުލެޓިކްސްއިން ރިޓަޔާވި ބޯލްޓް ބުނެފައި ވަނީ އޭނާގެ ވިސްނުން މިހާރު ހުރީ އިޝްތިހާރާ، ވިޔަފާރިއަށް ކަމަށެވެ.


Raajjeygai 8 aharuge kudhinves Drugs beynun kurey: Health ministry – adduLIVE\nރާއްޖޭގައި 8 އަހަރުގެ ކުދިންވެސް ޑްރަގްސް ބޭނުންކުރޭ: ހެލްތް މިނިސްޓްރީ\nSep 15, 2021, 11:29 އަބްދުﷲ ޔާމީން\nމިނިސްޓަރު އަހުމަދު ނަސީމް-- ފޮޓޯ: ރައްޔިތުންގެ މަޖިލިސް\nރާއްޖޭގައި މަސްތިވާތަކެތީގެ ހާލަތު މިހާރު އޮތީ ވަރަށް ގޯސް ހިސާބެއްގައި ކަމަށާއި، އުމުރުން 8 އަހަރުގެ ކުދިންވެސް މަސްތުވާތަކެތި ބޭނުންކުރާކަމަށް ހެލްތް މިނިސްޓްރީން ބުނެފިއެވެ.\nހެލްތް މިނިސްޓްރީން މިކަން ހާމަކޮށްފައިވަނީ ނޭޝަނަލް ޑްރަގް އެޖެންސީ ރީސްޓްރަކްޗަރކުރުމާއި ގުޅޭގޮތުން މަޖިލީހުގައި ދިން ޕްރެޒެންޓޭޝަންގައެވެ.\nއެގޮތުން އެ ޕްރެޒެންޓޭޝަންގައި ބުނެފައިވަނީ ރާއްޖޭގައި ޑްރަގުގެ ވަބާގައި ޖެހެމުންދާ މީހުންގެ އުމުރު ފުރާއާއި، ޑްރަގް އެތެރެކުރާ މިންވަރާއި، ގޮތްތަކަށް ބަލާއިރުވެސް ވަރަށް ބޮޑަށް ތަފާތުވެފައިވާކަމަށެވެ.\n2014 ވަނަ އަހަރަށް ބަލާއިރު ޑްރަގުގެ ވަބާގައި ޖެހިފައިވާ މީހުންގެ އުމުރަކީ 22 އާއި 37 އަހަރާއި ދެމެދު ކަމަށާއި ނަމަވެސް މިއަހަރު އުމުރު ފުރާއަށް ބަލާއިރު 17 އަަހަރާއި 68 އަހަރާއި ދެމެދު މީހުން މި ވަބާގައި ޖެހިފައިވާކަން ޕްރެޒެންޓޭޝަންގައި ފާހަގަކޮށްފައިވެއެވެ. ރާއްޖޭގައި ވަރަށް ކުޑަކުދިންވެސް މަސްތުވާތަކެތީގެ ވަބާގައި ޖެހިފައިވާކަމަށާއި އެގޮތުން 8 އަހަރުގެ ކުދިންވެސް މަސްތުވާތަކެތި ބޭނުންކުރާކަމަށް ބުނެފައިވެއެވެ.\nމި ޕްރެެޒެންޓޭޝަންގެ ކުރިން މަޖިލީހުގައި ވާހަކަ ދައްކަވަމުން ހެލްތް މިނިސްޓަރު އަހުމަދު ނަސީމް ވިދާޅުވީ ޑަރަގްގެ ވަބާއިން ސަލާމަތްވުމަށް މިހާތަނަށް އެކަށީގެންވާވަރާއި ގާތަށްވެސް މަސައްކަތް ކުރެވިފައި ނުވާކަމަށެވެ.\nމިސަރުކާރުން ނެޝަނަލް ޑްރަގް އެޖެންސީ ދަށުން މިހާރު ފަށާފައިވާ މަސައްކަތުގެތެރެއިން މައްސަލަތައް ދެނެގަނެވި، ރާއްޖޭގައި ޑްރަގުގެ ނުރައްކާ އޮތް މިންވަރާއި، ހާލަތު ދެނެގަނެވިފައިވާކަމަށް މިނިސްޓަރު ވިދާޅުވިއެވެ.


Palestine Ge Rayyithunnai Ekee Jordan Ge Rayyithun Thedhuvehjje - Vaguthu\nފަލަސްތީނުގެ ރައްޔިތުންނާއި އެކީ ޖޯޑަންގެ ރައްޔިތުން ތެދުވެއްޖެ\nޖޯޑަންގެ ރައްޔިތުން އެގައުމުގައި ހުންނަ އިސްރާއީލުގެ އެމްބަސީ ކައިރީގައި ކުރި މުޒާހަރާގެ ތެރެއިން\nފަލަސްތީނުގެ ރައްޔިތުންނާއި ދެކޮޅަށް އިސްރާއީލުގެ ސިފައިންނާއި އެގައުމުގެ ރައްޔިތުން ދެމުންދާ ހަމަލާތަކާއި ދެކޮޅަށް ޖޯޑަންގެ ގިނަ އަދަދެއްގެ މީހުން ނުކުމެއްޖެއެވެ.\nއިސްރާއީލުގެ އުތުރަށް އޮންނަ ޖޯޑަންގެ ހާހަކަށްވުރެ ގިނަ ރައްޔިތުން ފަލަސްތީނާއި އެކީ ނުކުމެވެފައިވަނީ އެގައުމުން މުސްލިމުންނަށް ދެމުން އަންނަ ހަމަލާތައް ހުއްޓާލުމަށް ގޮވާލަމުންނެވެ. އެގޮތުން ގިނަ ބަޔަކު ވަނީ ފަލަސްތީނުގެ ދިދަ ހިފައިގެން ނުކުމެފައެވެ.\n"އަޅުގަނޑުމެން މި ތިބީ. އަޅުގަނޑުމެން ދާނީ ކުރިއަށް. އެމީހުން (އިސްރާއީލް) ޖެހޭނީ އަޅުގަނޑުމެން ފަހަތަށް ގެންދަން. ފަލަސްތީނަށްޓަކައި އަޅުގަނޑުމެން މިއައީ ފަލަސްތީނަށް" މީސްމީޑީއާގައި ދައުރުމުން އައި ޕޯސްޓަރެއްގައި ލިޔެފައިވެއެވެ.\nޖޯޑަންގެ ރައްޔިތުންނަށް ފަލަސްތީނުގެ ބޯޑަރަށް ވަދެފައިވަނީ އުނދަގޫތަކާއި ކުރިމަތިލުމަށްފަހުއެވެ. އެގޮތުން ބަސްތަކާއި ކާރުން ޖޯޑަންގެ ބޯޑަރު ކައިރިއަށް ގޮސް ބޯޑަރު ހުޅުވުމަށް ރައްޔިތުން ވަނީ ސަރުކާރަށް އެދިފައެވެ.\nއެހެން ނަމަވެސް ފަލަސްތީނާއި އިސްރާއީލާއި ދެމެދުގައި ހަމަނުޖެހުން ހިނގަމުން ދާ ޖޯޑަން ބޯޑަރުގެ ސެކިއުރިޓީ ވަރުގަދަ ކޮށްފައެވެ.\nބޯޑަރު ހުޅުވުމުގެ ދުވަސްކުރިން ޖޯޑަންގެ ރައްޔިތުން ވަނީ އެގައުމުގެ ވެރިރަށް އައްމާންގައި ހުންނަ އިސްރާއީލުގެ އެމްބަސީ ކައިރީގައި މުޒާހަރާކޮށް އިސްރާއީލުގެ އެމްބެސެޑަރު ވަކި ކުރުމަށް ގޮވާލާފައެވެ.\nއިސްރާއީލް ސިފައިންނާއި ފަލަސްތީނުގެ މުޖާހިދުންނާއި ދެމެދު ބަދަލު ކުރަމުންދާ ހަމަލާތަކުގައި މިހާތަނަށް 200 އަށްވުރެ ގިނަ މީހުންނަށް އެކި ވަރުގެ އަނިޔާ ލިބިފައިވައިރު، 70 ވަރަކަށް މީހުން ވަނީ މަރުވެފައެވެ.\nއުރުދުން އަކީ އަރަބި ގައުމެއް. އެގައުމުގެ ނަމަކީ އުރުދުން. ވީމާ ފާރަންޖީން ކިޔާހެން ޕަލަސްޓައިން ނުކިޔާ ގޮތަށް ޖޯޑަން ވެސް ކިޔާކަށް ނުޖެހޭ.\nމެއި 14, 2021 23:29\nފަލަސްތީނައް ހިއްވަރު ދިނުމުގެ ގޮތުން ބައެއްމީހުން ލިޔެފަވާ ކޮމެންޓްތަކަށް ޑިސްލައިކް ކޮއް އިސްލާމްދީނާ ދެކޮޅައް ކޮމެންޓް ކުރާމީހުންވެސް މިހާރު މަދެއްނޫން. %100 މުސްލިމް ގައުމެކޭ މިހާރު ބުނަން ލަދުގަނޭ. މިކަހަލަ މީހުނައް މި ރާއްޖެ މިވަނީ މިހާރު އަމާން ތަނަކައްވެފަ. އަޅުގަނޑުގެ ދުޢާއަކީ އިސްލާމް ދީނުގެ އަދުއްވުން ބަލިކަށިކުރައްވައި ފަލަސްތީނައް ނަސްރުދެއްވައި އިސްރާއީލްގެ ނުބައި ރޭވުންތައް ނާކާމިޔާބު ވުމެވެ.\nމިއޮތްހާއިރު ތި ބީ އުޑަފައިން ކަމަށްވަނީ


Male' Gai Covid Sunku Nagaa Teamakun Palestine Aai Eku Thibikan Haamakofi - Vaguthu\nމާލޭގައި ކޮވިޑް ސުންކު ނަގާ ޓީމަކުން ފަލަސްތީނާއިއެކު ތިބިކަން ހާމަކޮށްފި\nފަލަސްތީނުގެ ރައްޔިތުންނާއިއެކު ތިބިކަން ހާމަކުރި ޓީމް\nކޮވިޑް-19 އަށް ޓެސްޓް ކުރުމަށްޓަކައި ސުންކު (ސާމްޕަލް) ނެގުމުގެ މަސައްކަތް ކުރާ ޓީމަކުން އެމީހުން ފަލަސްތީންގެ ރައްޔިތުންނާއިއެކު ތިބިކަން މިއަދު ހާމަކޮށްފިއެވެ.\nކޮވިޑް ސުންކު ނެގުމުގައި ހަރަކާތްތެރިވި މީހަކު "ވަގުތު" އަށް މައުލޫމާތު ދެމުން ބުނީ ފަލަސްތީންގެ ރައްޔިތުންނާއިއެކު ތިބިކަން ހާމަކުރުމުގެ ގޮތުން އެމީހުންގެ ޕީޕީއީގައި މިއަދު ފަލަސްތީން މިނިވަން ކުރުމަށް ގޮވާލާ އިބާރާތެއް ލިޔުނު ކަމަށެވެ. މިޓީމުން ސުންކު ނެގުމުގެ މަސައްކަތް ކުރީ މުނިއުފާގައެވެ.\nއޭނާ ބުނީ ސުންކު ނެގުމުގެ މަސައްކަތް ކުރި މީހުން ފަލަސްތީންގެ ދިފާއުގައި ލިޔުމެއް ލިޔުނީ ފަލަސްތީނުގެ އަހުންނާއި އުހުތުންނާއިއެކު ތިބިކަން ހާމަކުރުމުގެ ގޮތުންނާއި، އިސްރާއީލްގެ އަނިޔާވެރި އަމަލުތައް ކުއްވެރިކުރުމުގެ ގޮތުންނެވެ.\n"އަޅުގަނޑުމެންގެ މަޤުޞަދަކީ އިސްރާއީލްގެ އަނިޔާވެރި އަމަލުތައް ކުއްވެރިކޮށް ފަލަސްތީންގެ ރައްޔިތުންނާއިއެކު އަޅުގަނޑުމެން ތިބިކަން ހާމަކުރުން. އަދި ފަލަސްތީނަށް ދެމުން ގެންދާ ހަމަލާތަކާއިމެދު މީހުން ހޭލުންތެރިކުރުވުން." އޭނާ ބުންޏެވެ.\nފަލަސްތީނާއިއެކު ތިބިކަން ހާމަކުރި ޓީމްގެ މެންބަރަކު މިއަދު ޕީޕީއީގައި\nމިދިޔަ ހޯމަ ދުވަހުން ފެށިގެން އިސްރާއީލުން ދަނީ ފަލަސްތީނުގެ ޣައްޒާއަށް ވަރަށް ވަރުގަދަ ހަމަލާތަކެއް ދެމުންނެވެ. މިހާތަނަށް އިސްރާއީލްގެ ހަމަލާތަކުގައި ފަލަސްތީނުން 122 މީހަކު ވަނީ ޝަހީދުވެފައެވެ. އޭގެތެރޭގައި 31 ކުޑަކުއްޖަކު ވެސް ހިމެނެއެވެ. އިސްރާއީލްގެ ހަމަލާތަކުގެ ސަބަބުން ޣައްޒާގެ ދިހަހާހަށްވުރެ ގިނަ މީހުންގެ ގެދޮރު ގެއްލިފައިވާ ކަމަށް މިރޭ އދ.އިން ވަނީ ބުނެފައެވެ.\nފަލަސްތީން ރައްޔިތުންގެ ދިފާއުގައި މިއަދު ހުޅުމާލޭގައި ސައިކަލް ބުރެއް ވެސް ކުރިއަށް ގެންދިޔައެވެ.\nއިސްރާއީލުން އަނެއްކާވެސް ޣައްޒާއަށް ހަމަލާ ދީފި\nދިވެހި ދެމަފިރިއެއްގެ ކައިވެނީގެ ވަލީމާ ފަލަސްތީންގެ ކުދިންނަށް\nމެއި 15, 2021 02:50\nޙމމމ ތިބުން ފިޔަވާއެހެން ގޮތެއް ނޭންގޭނެ\nމެއި 15, 2021 03:13\nޝުކުރިއްޔާ. ދިވެހިން ދިވެހިންގޮތުގައި. 70އަހަރުވީ މިލާއިންސާނީ އަމަލުތައް ހުއްޓުވަން ދުނިޔެ އަބަދުވެސް ނުކުޅެދިފަ. މަށްސަލައަކީ ޔަހޫދިންނާއި އަދި އެހެން ބާތިލް ދީންތަކަށް ތަބާވާ މީހުންނަށް މުސްލިމުން ބަރޯސާވުން. .\nމެއި 15, 2021 03:25\nމެއި 15, 2021 05:32\nމެއި 15, 2021 10:08\nމެއި 15, 2021 11:15\nނަމޫނާ ކުދިންކޮޅެއް. ރީތި ތަހުޒީބީ ގޮތަކަށް އަނިޔާވެރިކަމާ ދެކޮޅަށް އަޑު އުފުލުމަކީ ކޮންމެ މީހަކުވެސް ކުރަންވާނެ ކަމެކެވެ. ދިވެހި ރާއްޖެ ރައްޔިތުން ވަނީ ޕަލެސްތީންގެ އަޚުންނާއި އުޚުތުންނާއެކު، ފަލަސްތީންގެ ބިމަށް ވެރިވަގެނެގެން އުޅޭ ޒަޔަނިސްޓުން ޓެރޮރިސްޓުން ބަލިކުރެވޭތޯ ވީހާ ގިނަބަޔަކު އެކި ޕުލެޓުފޯމް ތަކުގަ އަޑު އުލާށެވެ.


principal'unge scholarship:6jaaga akah hulhuvaalaifi\nޕްރިންސިޕަލުންގެ ސްކޮލާޝިޕް:6ޖާގައަށް ހުޅުވާލައިފި\nމިނިސްޓްރީން ބޭއްވި ފޯރަމެއްގައި ރާއްޖޭގެ ބައެއް ސްކޫލްތަކުގެ ޕްރިންސިޕަލުން: ޕްރިންސިޕަލުން ތަމްރީނު ކުރުމަށް ހުޅުވާލި 20 ސްކޮލާޝިޕްގެ ފުރުސަތުގެ ތެރެއިން ހަ ޖާގައަކަށް އެދުމުގެ ފުރުސަތު ހުޅުވާލައިފި--\nސަރުކާރުން ހުރިހާ ހަރަދެއް ކުރާ ގޮތަށް ޕްރިންސިޕަލުން ތަމްރީނު ކުރުމަށް ހުޅުވާލި 20 ސްކޮލާޝިޕްގެ ފުރުސަތުގެ ތެރެއިން ހަ ޖާގައަކަށް އެދުމުގެ ފުރުސަތު ހުޅުވާލާއިފި އެވެ\nޕްރިންސިޕަލުން ތަމްރީނު ކުރުމަށް ހުޅުވާލި 20 ސްކޮލާޝިޕްގެ ފުރުސަތަށް 60 އަށް ވުރެ ގިނަ ބޭފުޅުން ކުރިމަތިލި ކަމަށް އެޑިއުކޭޝަނުން މީގެ ކުރިން ބުނެފައިވެ އެވެ.\nއެޑިޔުކޭޝަން މިނިސްޓްރީން ގެޒެޓްކޮށްފައިވާ އިއުލާނެއްގައި ބުނެފައިވަނީ ސްކޮލާޝިޕަށް ހުޅުވާލުމުން ކުރިމަތިލީ ފަރާތްތަކުގެ ތެރެއިން ސްކޮލާޝިޕަށް ހޮވިފައިވަނީ 14 ކެންޑިޑޭޓުން ކަމަށެވެ. އެހެންކަމުން ސްކޮލާޝިޕްގެ ފުރުސަތުގެ ތެރެއިން މަދުވާ ހަ ފުރުސަތަށް އެދި ހުށަހެޅުމުގެ ފުރުސަތު ހުޅުވާލާފައިވާ ކަމަށެވެ.\nއެޑިޔުކޭޝަން މިނިސްޓްރީން މަދުވާ ހަ ޖާގައަށް އަލުން ފުރުސަތު ހުޅުވާލީ މިދިޔަ ނޮވެމްބަރު 23 ވަނަ ދުވަހު އެވެ.\nސްކޮލާޝިޕަށް ހޮވޭ މީހުންނަށް ކިޔެވުމަށްދާ ހަރަދާއި، މުސާރައާއި އެއްވަރުގެ އެލަވަންސެއްގެ އިތުރުން ދެކޮޅު ޓިކެޓް ސަރުކާރުން ދިނުމަށް ހަމަޖައްސާފައިވެ އެވެ. ކޯސް ނިންމުމަށްފަހު ސަރުކާރުން ކަނޑައަޅައި ސްކޫލެއްގައި އެ މީހުން ވަކި މުއްދަތަކަށް ހިދުމަތް ކުރަންޖެހޭ ގޮތަށް ބޮންޑުކުރަން ވެސް ނިންމާފައިވެ އެވެ.\nސްކޮލާޝިޕް ލިބޭ ބޭފުޅުން އެޑިޔުކޭޝަން މެނޭޖްމަންޓް ދާއިރާ އިން، މެލޭޝިއާގައި ކިޔެވުމަށް ހަމަޖެހިފައިވަނީ މާސްޓާސް އިން ސްކޫލް އެޑްމިނިސްޓްރޭޝަން އެވެ.\nސްކޮލަޝިޕަށް ހޮވޭ ޝަރުތުތަކުގެ ތެރޭގައި ކިޔަވައިދިނުމުގެ ރޮނގުން ނުވަތަ ތައުލީމީ ދާއިރާއިން ބެޗްލާސް ޑިގްރީ ހާސިލްކޮށްފައިވުން، ޓީޗަރެއްގެ ގޮތުގައި މަދުވެގެން ފަސް އަހަރު ދުވަހު މަސައްކަތް ކޮށްފައިވުން، އެޑިޔުކޭޝަން މިނިސްޓްރީން ކުރިން ކިޔެވުމަށް ލޯނެއް ނަގާފައިވާނަމަ ޑީފޯލްޓެއް ނެތި އެ ލޯނެއް ގަވާއިދުން ދައްކަމުންދާ ފަރާތެއް ކަމުގައިވުން، އަދި ކޯހަށް ކަނޑައަޅާފައިވާ ދާއިރާއިން މާސްޓާސް ޑިގްރީ ފެންވަރުގެ ކޯހެއް ނިންމާފައިވާ ފަރާތެއް ކަމުގައި ނުވުން ހިމެނެ އެވެ.\nސްކޮލާޝިޕަށް ހޮވޭ މީހުން ކަނޑައެޅުމަށް ހަމަޖެހިފައިވަނީ ވަކި ދާއިރާ ތަކަކުން މާކްސް ދިނުމަށްފަހު އެންމެ މަތިން މާކްސް ހޯދާ މީހުން ތަރުތީބުކޮށް އެއާ އެއްގޮތަށެވެ. މާކްސް ދިނުމަށް ހަމަޖެހިފައިވަނީ މަސައްކަތުގެ ތަޖުރިބާއަށް 30 ޕަސަންޓާއި އިންޓަވިއުގައި ހުށަހަޅާ ޕްރެޒެންޓޭޝަނަށް 30 ޕަސަންޓުގެ އތުރުން އިންޓަވިއު އަށް 40 ޕަސަންޓެވެ.\nސްކޫލުތަކަށް ޕްރިންސިޕަލުން ލިބުމުގެ މައްސަލަ ވަރަށް ބޮޑު ކަމަށް އެޑިޔުކޭޝަން މިނިސްޓަރު ޑރ. އައިޝަތު އަލީ ވަނީ މަޖިލީހުގައި ވިދާޅުވެފަ އެވެ. އަދި އެ މައްސަލަ ހައްލުކުރުމަށް ސަރުކާރުގެ ކަމާ ގުޅޭ އިދާރާތަކަ ގުޅިގެން މަސައްކަތް ކުރައްވަމުން ގެންދަވާ ކަމަށްވެސް ވިދާޅުވި އެވެ.\nސުކޫލަށް އަންނައިރު މާސްކު އެޅުން މަޖުބޫރެއް ނޫން\nހިންނަވަރު ބެލެނިވެރިން މުޒާހަރާއެއް ކޮށްފި


ކެންސަރުން ރައްކާތެރިކުރުން: ދިވެހި އަތައިގައި ތަބީޢީ އެންޓި އޮކްސިޑެންޓް ތައް ކަމަށްވާ، ވިޓަމިން ސީ، އަދި ވިޓަމިން އޭ ހުރެއެވެ. މިއީ ފްރީ ރެޑިކަލްތަކުން ހަށިގަނޑުގެ ސެލްތައް ރައްކާތެރިކޮށްދޭ މާއްދާ ތަކެކެވެ. ނަތީޖާއެއްގެ ގޮތުން ތަފާތު ބަލިތަކާއި، ކެންސަރުގެ ބާވަތްތަކުން ރައްކާތެރިކޮށް ސަލާމަތް ކޮށްދެއެވެ. ދިވެހި އަތައިގައި ފައިބަރު ހުރުމަކީ، ގޮހޮރުގެ ކެންސަރުޖެހުމުގެ ފުރުޞަތު ކުޑަކޮށްދޭނެ ކަމެކެވެ.\nލޯ އަދި ހަމާއި އިސްތަށީގެ ދުޅަހެޔޮކަން: ދިވެހި އަތައިގައި ވިޓަމިން އޭ ހުރުމަކީ ލޮލުގެ ދުޅަހެޔޮކަމަށް އެބޭނުންކުރުމުން މަންފާ ލިބިދޭ ކަމެކެވެ. އަދި ދިވެހި އަތަ ބޭނުންކުރުމަކީ ލޮލުގެ ފެނުން ރަގަޅުކޮށްދިނުމުގައި އެހީތެރިވެދޭ ކަމެކެވެ. މީގެ އިތުރުން ދިވެހި އަތައިގައި ހިމެނޭ ވިޓަމިން އޭ، ވިޓަމިން ސީ އަދި ވިޓަމިން ބީގެ ސަބަބުން، ހަމާއި، އިސްތަށީގެ މަސައްކަތްތައް ފުރިހަމަކުރުމަށް އެހީތެރިވެދެއެވެ.\nހިތުގެ ދުޅަހެޔޮކަން: ދިވެހި އަތައިގައި މެގްނީޒިއަމް ހުރުމަކީ ހިތުގެ ދުޅަހެޔޮކަމަށް ލިބޭ ފައިދާ އެކެވެ. މެގްނީޒިއަމް އަކީ ގުޅަކައި ކުރުގެޅިފައިވާ މަސްތައް ހަމައަކަށް އަޅުވައި، ރާއްޖެބަލި ޖެހިފައިވާ ހުޅުތަކުން އެސިޑް ބޭރުކޮށް، އެބަލީގެ އުދަގޫތައް ކުޑަކޮށްދޭ މާއްދާ އެކެވެ. މެގްނީޒިއަމް އަކީ ހަށިގަނޑުގައި ފެނުމިންވަރު ވެސް ހަމަހަމަ ކަންމަތީ ބެހެއްޓުމަށް އެހީތެރިވެދޭ މާއްދާ އެކެވެ. އަދި މެގްނީޒިއަމް ހުރުމަކީ ހިތުގެ ބަލިތަކުން މިންޖުކޮށްދޭނެ ކަމެކެވެ. މީގެ އިތުރުން ވިޓަމިންބީ6 ނުވަތަ ޕައިރިޑޮކްސިން ވެސް ދިވެހި އަތައިގައި ހުރެއެވެ. ޕައިރިޑޮކްސިން އަކީ އެމިނޯއެސިޑް ހީމޯސިސްޓެއިންގެ މިންވަރު ލޭގައި ދަށްކުރާ މާއްދާ އެކެވެ. އެމިނޯއެސިޑްގެ މިންވަރު ލޭގައި މަތިވުމަކީ ހިތުގެ ލޭހޮޅިތަކާއި ގުޅުންހުރި ބަލިތަކާއި، ސްޓްރޯކް ޖެހުމުގެ ފުރުޞަތު އިތުރުކުރާ ކަމެކެވެ.\nވަރުބަލިކަން ކުޑަކުރުން: އާދަޔާ ޚިލާފަށް ވަރުބަލިކަމާއި، ވާޅުކަން އިހްސާސްވާ މީހުންނަށް ދިވެހި އަތަ އަކީ ބޭނުންކުރެވިދާނެ ރަގަޅު މޭވާ އެކެވެ. އެއީ ދިވެހި އަތައިގައި ހިމެނޭ ޕޮޓޭސިއަމްގެ ސަބަބުން ވަރުބަލިވެފައިވާ މަސްތަކަށް ބާރުގެނެސްދޭތީ އެވެ.\nބަނޑުހިކުމުން ރައްކާތެރިކޮށްދިނުން: ދިވެހި އަތައިގައި ފައިބަރު ހުރުމުގެ ސަބަބުން އެބޭނުންކުރާނަމަ، ބަނޑުހިކުމުގެ މައްސަލައާއި ދުރުކޮށްދެއެވެ. އަދި ހަޖަމުކުރުމަށް ފަސޭހަވެ، ހަޖަމުކުރުމާއި ގުޅުންހުރި ބަނޑާއި މައިދާގެ މައްސަލަތަކަށް ލުއިކަން ގެނެސްދެއެވެ.\nއެހެނިހެން ކަންތައްތައް :-\nނިލިއަތަ، ހިއްކައި، ޗިސްކޮށްގެން ބޭރަށްހިންގުމަށް ފަރުވާ ކުރުމުގައި ބޭނުންކުރެއެވެ.\nދިވެހި އަތައިގެ އޮށުގައި ފަނިފަކުސަ މަރާލުމުގެ ބާރު ހުރެއެވެ.\nހަށިގަނޑުގެ ދަގަނޑުގެ މިންވަރު މަތިކޮށް ލޭމަދުވުމުން ރައްކާތެރިކޮށްދެއެވެ.\nކަރުތެރެއާއި ފުއްޕާމޭގައި ހިފާފައި ހުންނަ ދަވަ ސާފުކޮށް ދެއެވެ.\nދިވެހި އަތައިގައި ސަރުބީ ހުންނަނީ ވަރަށް މަދުންނެވެ. މިއީ ފުރިހަމަ ޞިއްހަތަކަށް ރަގަޅުކަމެކެވެ.\nމޭނުބައިކުރުމާއި ހޮނޑުލުން އަދި ބޯއެނބުރުމަށް ފަރުވާކުރުމަށް ބޭނުންކުރެވެއެވެ.\nނޯޓް: ދިވެހި އަތަ އާއި، ދަނޑިގަޑު އަތަ، އަދި އަނޯނާ އަކީ ވެސް އަނޯނާ އާއިލާއަށް ނިސްބަތްވާ މޭވާތަކަށް ވުމުން އެމޭވާ ތަކުގެ ޞިއްޙީ ފައިދާތައް ބަލާލުން މުހިއްމެވެ. އަދި މި3 ބާވަތުގެ މޭވާ އަކީ ވެސް ޞިއްޙީ ގޮތުން ދާދި އެއްފައިދާ ތަކެއް ގެނެސްދޭ މޭވާތަކެއް ކަން ހަދާން ބެހެއްޓުން މުހިއްމެވެ.\n12 ސެޕްޓެންބަރު, 2011


MBA Inter office basket ball baiverivumah hulhuvaalaifi\nއެމްބީއޭ އިންޓަރ އޮފީސް ބާސްކެޓް ބޯޅަ މުބާރާތުގައި ބައިވެރިވުމަށް ހުޅުވާލައިފި\nމޯލްޑިވްސް ބާސްކެޓް ބޯލް އެސޯޝިއޭޝަން އާއި ޑަބްލިއު ސްޕޯޓްސް އެކަޑަމީ (ޑަބްލިއުއެސްއޭ) ގުޅިގެން ކުޅުދުއްފުށީގައި ބާއްވާ ބީއެމްއެލް އެމްބީއޭ އިންޓަރ އޮފީސް ބާސްކެޓް ބޯޅަ މުބާރާތް އަންނަ މަހު3ގައި ބާއްވަން ނިންމާ ބައިވެރިވުމުގެ ފުރުސަތު ހުޅުވާލައިފި އެވެ.\nކުޅުދުއްފުށީގައި ހުންނަ އޮފީސްތަކާއި ކުންފުނިތަކުގެ މުވައްޒަފުންނަށް ހުޅުވާލައިގެން ކޮންމެ އަހަރަކު ކުޅުދުއްފުށީގައި ބާއްވަމުން އަންނަ މި މުބާރާތުގައި އަންހެން އަދި ފިރިހެން ދެ ޖިންސުގެ ކުޅުންތެރިންނަށް ބައިވެރިވެވޭނެ ކަމަށް އިންތިޒާމު ކުރާފަރާތުން ބުނެ އެވެ.\nމުބާރާތުގައި ބައިވެރިވުމަށް، ބައިވެރިވާ އޮފީހުގެ ސިޓީއެއް ޑަބްލިއު ސްޕޯޓްސް އެކަޑަމީއަށް މެއިލް ކުރުމަށް އެ އެކަޑަމީން އެދެ އެވެ. އަދި މުބާރާތުގެ ގަވައިދު ޑަބުލިއު ސްޕޯޓްސް އެކަޑަމީގެ ފޭސްބުކް ޕޭޖްގައިވާ ލިންކުން ލިބޭނެ ކަމަށް އެ އެކަޑަމީން ބުނެ އެވެ.\nމި މުބާރާތުގައި އޮފީހުން ބޭރު3ކުޅުންތެރިއެއް ހިމެނުމުގެ ފުރުސަތު ކޮންމެ ޓީމަކަށް ވެސް އޮންނާނެ ކަމަށް އެ އެކަޑެމީން މައުލޫމާތު ދެއެވެ. ނަމަވެސް އެތަނުން އެއް ކުޅުންތެރިއަކު ވާންވާނީ ކުޅުދުއްފުށީގެ ކުޅުންތެރިއަކަށް ކަމަށެވެ. ކުޅުދުއްފުށީ ކުޅުންތެރިއެއް ކަމުގައި ބެލެވޭނީ މަންމަ ނުނީ ބައްޕަ ކުޅުދުއްފުށީ ނަމަ ނުވަތަ ކުޅުދުއްފުށީ މީހަކާއި ކައިވެނިކޮށްގެން އުޅޭ ކަމުގައި ވާނަމަ އެވެ.\nފޯމް ހުށައެޅުމުގެ ފަހު ތާރީހަކީ މި މަހު 24 ވަނަ ދުވަސް ކަމަށާއި ފޯމާއެކު ރަޖިސްޓްރޭޝަން ފީ 800 ރުފިޔާ ހުށައަޅަންވާނެ ކަމުގައި އެފަރާތުން ބުނެއެވެ.\nމުބާރާތް ބޭއްވޭނީ ބައިވެރިވުމަށް ހުޅުވާލެވިފައިވާ މުއްދަތުގެ ތެރޭގައި އަންހެން ކެޓަގަރީން މަދުވެގެން3ޓީމާއި ފިރިހެން ކެޓަގަރީން މަދުވެގެން4ޓީމް ބައިވެރިވެފައިވާނަމަ ކަމަށް ޑަބްލިއުއެސްއޭއިން ކޭއޯއަށް މައުލޫމަތު ދެއެވެ. ހަމަ އެކަނި އެއް ކެޓަގަރީން އެކަށީގެންވާ އަދަދަށް ޓީމް ބައިވެރިވެއްޖެ ނަމަ އެ ކެޓަގަރީއެއް ކުރިއަށްދާނެ ކަމަށެވެ.\nފައިސާގެ އިނާމު ހުށައެޅިފައިވާ މި މުބާރާތަކީ އެހެން އަހަރުތަކުގައި ކުޅުދުއްފުށީގައި ވަރަށް ފޯރިގަދަކޮށް ކުރިއަށްދާ މުބާރާތެކެވެ. މި އަހަރު މުބާރާތުގެ މެއިން ސްޕޮންސަރއަކީ ބެންކް އޮފް މޯލްޑިވްސް (ބީއެމްއެލް) އެވެ.\nކުޅުދުއްފުށީ ޒޯން ސްޓޭޑިއަމްގެ ބާސްކެޓް ކޯޓުގައި ކުޅޭ މި މުބާރާތުގެ މަގުސަދަކީ ރަށުގައި ބާސްކެޓް އާލާކޮށް ޒުވާނުންގެ މެދުގައި ވާދަވެރި ކުޅިވަރަކަށް ހެދުމާއި މި ކުޅިވަރާމެދު ޒުވާނުންގެ ހިތުގައި ލޯބި ޖެއްސުންކަމަށް އެފަރާތުން މައުލޫމާތު ދެއެވެ.\nޑަބުލިއު ސްޕޯޓްސް އެކަޑަމީ އަކީ ކުޅުދުއްފުށީގައި ރަށު ފެންވަރުގައި އާއި ގައުމީ ފެންވަރުގެ ގިނަ މުބާރާތްތަކެއް ހިންގަމުން އަންނަ އެކަޑަމީ އެކެވެ.


COVID-19: Raajje biruverikamaai Haas kamuge thherea– adduLIVE\nކޮވިޑް-19: ރާއްޖެ ބިރުވެރިކަމާއި ހާސް ކަމުގެ ތެރެއަށް!\nAug 04, 2020, 12:04 އަލީ ހުޒާމް\nޗައިނާގެ ވޫހާން ސިޓީން ފުރަތަމަ ފެނުނު ކޮވިޑް-19ގެ ބަލިމަޑުކަން ރާއްޖެ އައިސް މިއަދު މިވަނީ މި ބަލީގެ ބިރުވެރިކަން ދިވެހިން ވަށާލާފައެވެ.\nމާޗު 27 ވަނަ ދުވަހު މާލެއިން ބަލި ޖެހިފައިވާ މީހަކު ފެނުމާއި އެކު މާލެ ސަރަހައްދު ލޮކްޑައުންކޮށް ބަލި ފެތުރުން ކޮންޓްރޯލް ކުރުމަށް ގިނަ މަސައްކަތްތަކެއް ފެށިއެވެ. ފުރަތަމަ މީހާ އާއި ކޮންޓެކްޓުވީ މީހުން ހޯދައި، އެކަހެރިކޮށް ބަލި ކޮންޓްރޯލް ކުރުމަށް ގިނަ މަސައްކަތްތަކެއް ފެށިއެވެ. ބަލީގެ މައުލޫމާތު ދުވާލަކު ދެއިރަށް ރައްޔިތުންނަށް ފޯރުކޮށްދޯ ހޭލުންތެރިކަމަށް ގިނަ މަސައްކަތްތަކެއް ކުރިއެވެ.\nތޮއްޖެހިފައިވާ މާލޭގައި ބަލި ކޮންޓްރޯލް ކުރުމަށް ގިނަ ގޮންޖެހުންތަކެއް ދިޔައީ ކުރިމަތިވަމުންނެވެ. އެގޮތުން މާލޭގައި ދިރިއުޅެމުން ދިޔަ ބިދޭސީންގެ ތެރޭގައި ބަލި ފެތުރު ބައެއް މީހުން ފިލައިގެން ގޮސް އެމީހުން ހޯދުމަށް އޮޕަރޭޝަން ތައް ފެށިއެވެ.\nބަލި ޖެހޭ މީހުންނާއި ބައްދަލުވާ މީހުން އެކަހެރި ކުރުމަށް އައިސޮލޭޝަން ފެސިލިޓީ ހަދައި، ބަލި މީހުންނަށް ފަރުވާ ދިނުމަށް ހާއްސަ މެޑިކަލް ފެސިލިޓީއެއް ގާއިމްކުރިއެވެ. އަދި ބަލި ޖެހި ހާލު ބޮޑުވާ މީހުންނަށް ފަރުވާ ދިނުމަށް ވެންޓިލޭޓަރު ގެނެސް ސިއްހީ ނިޒާމު ހަރުދަނާ ކުރިއެވެ.\nމިފަދަ ގިނަ މަސައްކަތްތަކެއް ސަރުކާރުން ކުރި އިރު ދައުލަތުގެ ބަޖެޓުން ބިލިއަނަކަށް ވުރެ ގިނަ ފައިސާ ވަނީ ހަރަދުކޮށްފައެެވެ.\nރާއްޖޭގެ ބޯޑަރު ބަންދުކޮށް ރާއްޖޭގެ އެއް ރަށުން އަނެއް ރަށައް ހާއްސަކޮށް، މާލެއިން އަތޮޅުތަކަށް ދަތުރު ކުރުން ދެ މަނާކުރުމުގެ ސަބަބުން ރާއްޖޭގެ އިގްތިސަާދު މަޑު ޖެހުނެވެ. އެތައް ބަޔަކު ވަޒީފާ ގެއްލި ގިނަ ބަޔަކު މާލީ ގޮތުން ބިކަވަމުން ދިޔައެވެ. އާމްދަނީ ނުލިބި ކުލި ނުދެއްކިގެން މާލޭގެ ބައެއް ގެތަކުން އެތައް ބަޔަކު ނެރެ މަގުމަތި ކުރިއެވެ.\nކޮވިޑް-19 ބަލިމަޑު ކަމާއި އެކު ރާއްޖޭގެ ނާޒުކު އިގްތިސާދު ހުއްޓި ދައުލަތަށް ބާރުބޮޑުވެ އެންމެ ފަހުން ގައުމު ހުޅުވާލުމަށް ރައްޔިތުންގެ މަޖިލީހުގެ ރައީސް މަސައްކަތް ފައްޓަވައި، މަޖްލިސް ކުރާގެ ހުޅުވައި، މަޖްލިސްގެ ޖަލްސާތައް ބާއްވަން ފެށިއެވެ. މިއާއި އެކު ސަަރުކާރުން މާލެ ސަރަހައްދު ލޮކްޑައުން ކޮށްފައި އޮތް އޮތުން ނިމުމަކަށް ގެނެސް "ނިއު ނޯމަލް" ހާލަތުގައި މާލެ ސަރަހައްދު ހުޅުވާލިއެވެ.\n"ނިއު ނޯމަލް"ގައި މާލެ ސަރަހައްދު ހުޅުވާލިއިރުވެސް މާލެއިން ކޮވިޑް-19 އަށް ޕޮޒިޓިވްވަމުން އައި ނިސްބަތް މަދެއް ނުވެއެވެ. ނަމަވެސް އެކި ސަބަބު ތަކާއި އެކު މާލެ ސަރަހައްދު ހުޅުވާލުމާއި އެކު ކޮވިޑް-19 ފެތުރޭ ސްޕީޑު މިވަނީ އިންތިހާއަށް މަތިވެފައެވެ. ކޮންމެ ދުވަހަކު ބަލި ޖެހޭ މީހުންގެ އަދަދު 100 އިން ގޮސް މިހާރު މިވަނީ 200 އަށް އަރާފައެވެ.\nއާބާދީގައި 400،000 މީހުން ހަމަވާ މި ރާއްޖޭގައި މިހާތަނަށް 4200 އަށް ވުރެ ގިނަ މީހުންނަށް ވަނީ ބަލި ޖެހިފައެވެ. އޭގެ ތެރެއިން 19 މީހަކު މަރުވެފައިވާ އިރު މިހާރުވެސް 92 މީހަކަށް ހޮސްޕިޓަލުގައި އެޑްމިޓު ކުރެވި ދަނީ ފަރުވާ ދެމުންނެވެ. އޭގެ ތެރެއިން6މީހަކަށް ފަރުވާ ދެނީ އައިސީޔޫގައެވެ.2މީހަކު ވެންޓިލޭޓަރުގައި ދަނީ ފަރުވާ ދެމުންނެވެ.\nކޮވިޑް-19ގެ ބިރުވެރިކަން މިވަނީ އިންތިހާއަށް ބޮޑުވެފައެވެ. މާލޭގެ އިތުރުން ބައެއް ރަށްތަކުގައިވެސް ބަލި މިހާރު އަންނަނީ ހަލުވި ކަމާއި އެކު ފެތުރެމުންނެވެ. ކުރިން އަޅާފައިވާ ރައްކާތެރިކަމުގެ ގިނަ ފިޔަވަޅު މިހާރު ވަނީ ދޫކޮށްލާފައެެވެ. ކަރަންޓީނު ކުރުން މިއޮޮންނަނީ އެމީހަކާއި އެމީހަކަށް ދޫކޮށްލާފައެެވެ. މާލެއިން ރަށްތަކަށް އަންނަ މީހުން ރަނގަޅަށް މޮނިޓަރ ނުކުރެވެއެވެ.\nބަލި ޖެހޭ މީހުންނާއި ކޮންޓެކްޓުވާ މީހުންގެ ކޮންޓެކްޓު ޓްރޭސިން މިހާރު ވަނީ އިހްތިޔާރީ ވެފައެވެ. ބަލި ޖެހިފައިވާ އެތައް ބަޔަކު ގޭގޭގައި އެބަތިއްބެވެ. ބައެއް މީހުންނަށް ފަރުވާ ލިބެން ދެތިން ދުވަސް އެބަވެއެވެ. ސާމްޕަލް ނަގަން ނާދެވި ދުވަސް އެބަވެއެވެ. މިއީ ހައްތަހާވެސް ބަލި ފެތުރުން އިތުރުވުމުން ދިމާވެފައިވާ މައްްސަލަތަކެވެ. އަދި މި ހާލަތަކީ ރާއްޖޭގެ ސިއްހީ މާހިރުން މާކުރިން ކިޔާދީފައިވާ ހާލަތެވެ.\nކޮވިޑް-19 އާއި ގުޅިގެން ރާއްޖެއިން މިއަދު މި ފެންނަ މަންޒަރަކީ ބަލީގެ އެންމެ ބޮޑު ގެއްލުންވި އިޓަލީ އާއި ސްޕެއިން ފަދަ ގައުމުތަކުން ފެނުނު މަންޒަރެވެ. ގިނަ މީހުންނަށް ބަލކި ޖެހި ފަރުވާ ނުދެވި މަރުވަމުންދާ ބިރުވެރި މަންޒަރެވެ.\nމިއަދު ރާއްޖޭގެ ހާލަތަކީ ހަމައެކަނި ސަރުކާރާއި ސިއްހީ މާހިރުންގެ ބޮލަށް ކަނޑާލައިގެން ތިބެވޭނެ ހާލަތެއް ނޫނެވެ. މިއީ ހުރިހާ ރައްްޔިތުން ފަރުދީ ޒިއްމާ އަދާކޮށް، ބަލި ކޮންޓްރޯލް ކުރަންވީ ވަގުތެވެ. ރާއްޖޭގެ މިސްރާބު މިހާރު މިހުރީ ބިރުވެރިކަމާއި ނާމާން ކަމުގެ މަންޒިލަކަށެވެ.


<< < ޔޫނުސް i > >>\nޔޫނުސްގެފާނުގެ ވާހަކައަކީ މާތްކަލާނގެ އިސްރާއީލުގެ މީހުންނަށް އެންގެވި މަތިވެރި އެންގެވުމެކެވެ. މި ވާހަކައިގައި މިވަނީ އެކަލާނގެ ނަބީބޭކަލެއްގެ ދަރަޖަ ދެއްވައި ފޮނުއްވި ބޭކަލެއްގެ ވާހަކައެވެ. އޭރު އެކަލޭގެފާނު ހުންނެވީ ނީނަވާއަށް ވަޑައިގަންނަވައި ނަބީކަމުގެ ފުރިހަމަ ޒިންމާ އުފުއްލަވަން ތައްޔާރަކަށް ނޫނެވެ. އެހެނީ ނީނަވާއަކީ އިސްރާއީލީންގެ ނުހަނު ހަތުރުވެރި ބަޔަކު ދިރިއުޅޭ ތަނެކެވެ. އެއީ އޭރު އައްޝޫރުގެ ވެރި ރަށެވެ. ޔޫނުސްގެފާނަށް މާތްކަލާނގެ އެންގެވީ އެރަށަށް ވަޑައިގެން އެރަށުގެ އަހުލުވެރިންނަށް އެކަލާނގެ އަންގަވާ އެންގެވުމެއް އިއްވައި ދެއްވުމަށެވެ. އެހެންނަމަވެސް އެ ޒިންމާ އުފުއްލެވުމަށް އެކަލޭގެފާނު ފަސްޖެހިވަޑައިގަތެވެ. އެކަލޭގެފާނު ބޭނުންފުޅުވީ ނީނަވާގެ އަހުލުވެރިންނަށް ބޮޑު މުސީބާތެއް އައިސް އެރަށް ހަލާކުވެ ދިއުމަށެވެ.


medianet Stay home package ithuru 1 mas dhuvaha 12 channel mulheen hiley\nމީޑިއާނެޓްގެ “ސްޓޭ ހޯމް ޕެކޭޖް”: އިތުރު ...\nއަނެއްކާވެސް 13 ދިވެއްސަކު ކޮވިޑް 19 ...\nby vomadmin April 29, 2020\nކޮރޯނާ ވައިރަހާއި ގުޅިގެން ރާއްޖޭގެ ހާލަތު ވަރަށް ބޮޑުތަނުން ބަދަލުވެފައިވާތީ، މީޑިއާނެޓުން މުޅިން ހިލޭ ފޯރުކޮށް ދެމުން ދިޔަ 12 ޗެނަލް މޭއި މަހުގެ ނިޔަލަށް އިތުރުކޮށްފިއެވެ.\nއާއްމުން ގޭގައި މަޑުކުރުމަށް ހިއްވަރު ދިނުމުގެ ގޮތުން މީޑިއާނެޓުން ދޫކުރާ ޗެނަލްތަކުގެ ތެރެއިން ބައެއް ޗެނަލްތައް އެއް މަހުގެ މުއްދަތަށް މުޅިން ހިލޭ ދޫކުރުމަށް ނިންމާ އެކަން އެންމެ ފުރަތަމަ ހާމަކުރީ މާޗު މަހުގެ 31 ގައެވެ. އަދި، އެ މުއްދަތު އޭޕްރިލް މަހުގެ ނިޔަލަށް ހަމަވާތީ މީޑިއާނެޓުން ވަނީ އިތުރު އެއް މަސް ހިލޭ ޕެކޭޖުގައި ހިމަނާފައެވެ.\nމި ޕެކޭޖުގައި ވަނީ 12 ޗެނަލްއެއް ހިމަނާފައެވެ. އެއީ ޓީވީއެމް، އައިސްޓީވީ، ސައުދީ ޤުރުއާން، އަލް ޤުރްއާން، ކިއުރިއޯސިޓީ ސްޓްރީމް، ޕީޕަލްސް ޓީވީ، ނެޓް ޖީއޯ ޕީޕަލް އާއި އެމްޓީވީ އިންޑިއާ، ކޭބީއެސް ވޯލްޑް، ފޮކްސް ފެމިލީ މޫވީސް އަދި ޗެނަލް ނިއުސް އޭޝިއާގެ އިތުރުން ޓްރޭސް ސްޕޯޓްސްއެވެ.\nމާލޭގައި ކޮރޯނާ ވައިރަސް ކޮމިއުނިޓީ ސްޕްރެޑަކަށް ބަދަލުވެފައިވާއިރު، މި ބަލީގެ ނުރައްކާ ރާާއްޖޭގެ ރަށްތަކަށް ވެސް ވަނީ ކުރިމަތިވެފައެވެ. އަދި ކުންފުނިތަކުން ދަނީ، ކަސްޓަމަރުންނަށް ފޯރުކޮށްދޭ ހިދުމަތްތައް އިތުރަށް ފުޅާކޮށް ފަސޭހަ ކުރުމުގެ މަސައްކަތް ކުރަމުންނެވެ. މީޑިއާނެޓުންވެސް އެފަދަ މަސައްކަތްތައް ކުރިޔަށް ގެންދާއިރު، ކުންފުނީގެ ޕަބްލިކް ރިލޭޝަންސް އެންޑް މާކެޓިން އެގްޒެކެޓިވް ޝުވެއިކާ ޝަރީފް ވިދާޅުވީ އަމާޒަކީ މި އުނދަގޫ ދަނޑިވަޅުގައި ކަސްޓަމަރުންނަށް ވީހާ ވެސް ލުއި ފަސޭހަ ގޮތްތަކެއް ހޯދައިދިނުން ކަމަށެވެ. އެގޮތުގެ މަތީން، “ސްޓޭ ހޯމް ޕެކޭޖް” ގެ ނަމުގައި އެއްވެސް އަގަކާ ނުލާ މި ޗެނަލްތައް އިތުރު އެއް މަސް ދުވަހަށް ލިބިގެންދާނެ ކަމަށް ޝުވެއިކާ ވިދާޅުވިއެވެ.\nޝުވެރިކާ ވިދާޅުވީ، މީޑިއާނެޓުން އެދެނީ ހުރިހާ ފަރާތްތަކުން ވެސް ގެއިން ނުނިކުމެ ގޭގައި މަޑު ކުރުމަށް ކަމަށެވެ. އަދި އެ ކުންފުނީގެ ފަރާތުން އާއިލާއާއި އެކު އުފާވެރި ވަގުތުކޮޅެއް ހޯދަ ދިނުމަށް ކުރަމުން އަންނަ މަސައްކަތްތަކުން މި ޕޭކަޖަކީ ވެސް އެންމެ ފުރިހަމަ ޕެކޭޖަށް ވެގެންދާނެ ކަމަށް އުންމީދު ކުރާ ކަމަށެވެ.\nމި ޕެކޭޖް މީޑިއާނެޓްގެ ސޯޝަލް މީޑީިއާ ޕެޖު މެދުވެރިކޮށް އެކްޓިވޭޓް ކުރެވޭނެއެވެ.\nއަނެއްކާވެސް 13 ދިވެއްސަކު ކޮވިޑް 19 އަށް ޕޮޒިޓިވް ވެއްޖެ\nލޮކްޑައުންގެ މުއްދަތަށް އިތުރު 14 ދުވަސް!


Mi Aharu Australia in Covid jehigen furathama meehaa maruvejje – adduLIVE\nމި އަހަރު އޮސްޓްރޭލިއާއިން ކޮވިޑް ޖެހިގެން ފުރަތަމަ މީހާ މަރުވެއްޖެ\nJul 11, 2021, 22:19 ޝަބްނަމް ރަޝީދު\n2021 ވަނަ އަހަރު ފެށުނު ފަހުން އޮސްޓްރޭލިއާއިން ކޮވިޑް ޖެހިގެން ފުރަތަމަ ފަހަރަށް މީހަކު މަރުވެއްޖެއެވެ.\nމަރުވެފައިވަނީ ސިޑްނީގައި 90 އަހަރުގެ އަންހެނެެއް ކަމަށް މައުލޫމާތު ލިބެއެވެ.\nނިއު ސައުތު ވޭލްސް އިން އާދީއްތަ ދުވަހު ވަނީ 77 އާ ކޭސް ފެނިފައެވެ. 52 މީހުން ހޮސްޕިޓަލުގައި އެޑްމިޑް ކުރެވި ފަރުވާދެމުންދާ އިރު 15 މީހުންނަށް ދަނީ އައިސީޔޫގައި ފަރުވާ ދެމުންނެވެ.\nހަލުވި ކަމާއެކު ފެތުރެމުންދާ ކޮވިޑްގެ ޑެލްޓާ ވޭރިއެންޓް ފެނުމާއި ގުޅިގެން އޮސްޓްރޭލިއާގެ ސިޑްނީ ވަނީ ލޮކްޑައުން ކޮށްފައެވެ. މަރުވި މި މީހާއަކީ އެ ސްޓޭޓުން މަރުވި 57 ވަނަ އަދި 10 މަސްދުވަސް ތެރޭގައި މަރުވި ފުރަތަމަ މީހާއެވެ.\nތަޖުރިބާކާރުން ވަނީ ހޯމަ ދުވަހު ޕޮޒިޓިވްވާ މީހުންގެ އަދަދު އިތުރު ވާނެ ކަމަށް ލަފާކޮށްފައެވެ. އަދި ކުރިޔަށް ހުރި ދުވަސްތަކުގައި އަދަދުތައް މަތިވެ ހާލަތު ގޯސްވުމަކީ އެކަށީގެންވާ ކަމެއް ކަމަށް ވެސް އެ ފަރާތްތަކުން ދެކެއެވެ.\nކޮވިޑްގެ ކަންތައް ފެށުނުފަހުން މިހާތަނަށް އެ ގައުމުން ވަނީ 31،000 ކޮވިޑް ކޭސް ރެކޯޑް ކުރެވިފައެވެ. އަދި 911 މީހުން ވަނީ މި ބަލީގައި މަރުވެފައެވެ.\nގްރޭޓާ ސިޑްނީގެ5މިލިއަން މީހުން ވަނީ ގޭގައި ބޭރަށް ނުނިކުމެ އުޅެން ޖެހިފައެވެ. ވޮލޮންގޮންގް އަދި ސެންޓްރަކް ކޯސްޓް އޭރިއާގައި ލޮކްޑައުން އޮތީ ހުކުރު ދުވަހު ނަގާ ގޮތަކަށެވެ އެހެން ނަމަވެސް މިހާރު ޖުލައި 16 ވަނީ މުއްދަތު އިތުރު ކުރެވިފައެވެ. އަދި އަންނަ ހަފްތާގައި ސްކޫލްތައް ވެސް ބަންދުވާނެ ކަމަށް އޮފިޝަލުން ބުނެއެވެ.\nލޮކްޑައުންގެ ސަބަބުން މީހުންނަށާއި ވިޔަފާރިތަކަށް ލިބޭނެ ގެއްލުމާއި ވާނެ އުނދަގޫތައް އިހްސާސް ކުރެވޭ ކަމަށް ސަރުކާރުން ބުނެއެވެ. އެހެން ނަމަވެސް ވެކްސިން ނުދެވި ގިނަ ބަޔަކު ތިބުމުގެ ސަބަބުން ފައްސިވާ އަދަދު މަދުކުރެވޭތޯ ލޮކްޑައުން ކުރުން މުހިއްމު ކަމަށް ސަރުކާރުން ހާމަކުރެއެވެ.


Russia in Twitter jooirmanaa koffi\nރަޝިއާއިން ޓްވީޓާ ޖޫރިމަނާ ކޮށްފި\nޓްވީޓާ ޖޫރިމަނާ ކުރަން ޖެހުނީ ރަޝިއާއިން ފޮހެލަން އެދުނު ޓްވީޓްތައް ފޮހެ ނުލައިގެން\nމޮސްކޯގެ ސަރަހައްދީ ކޯޓަކުން ޓްވިޓާ ޖޫރިމަނާ ކޮށްފި އެވެ. ޓްވީޓާ ޖޫރިމަނާ ކުރަން ޖެހުނު ސަބަބެއް ކަމަށް ބުނެފައި ވަނީ ޓްވީޓާއިން ފޮހެލަން ރަޝިއާއިން އެދުނު ޕޯސްޓްތައް އަދި ވެސް ފޮހެލާފައި ނުވާތީ ކަމަށެވެ. ޓްވީޓާ ޖޫރިމަނާ ކުރީ 116،778 ޑޮލަރުންނެވެ.\nރަޝިއާއިން މިދިއަ ހުކުރު ދުވަހު ވެސް ވަނީ ޓްވީޓާއަށް ދެ ހުކުމެއް އިއްވައި ދެފަހަރަށް ޖޫރިމަނާ ކޮށްފަ އެވެ. އެއީ 41،978 ޑޮލަރާއި 43،285 ޑޮލަރުންނެވެ.\nފޭސްބުކް އަދި ގޫގުލްއާ ގުޅުން ހުރި މައްސަލަތައް ވެސް މޮސްކޯ ކޯޓްގައި އެބަ ހިނގަ އެވެ. ބެލެވޭ ގޮތުގައި ހެޔޮވަރު އަދަދަކުން މި ދެކުންފުނި ވެސް ޖޫރިމަނާ ކުރާނެ އެވެ.\nޓްވީޓާއިން ފޮހެލުމަށް ރަޝިއާއިން އެދިފައިވާ ޕޯސްޓްތަކުގެ ތެރޭގައި އަމިއްލައަށް މަރުވުން އަދި އަމިއްލައަށް މަރުވާން ދަސް ކޮށްދިނުން ކުޑަކުދިންނާ ގުޅުންހުރި އަހުލާގީ ލިޔުންތައް އަދި ޑްރަގް އުފައްދައި ބޭނުން ކުރާނެ ގޮތްފޮތް ހިމެނެ އެވެ. އަދި ރަޝިއާގައި ހިންގާ ހަމަނުޖެހުންތަކާ ގުޅުންހުރި ޕޯސްޓްތައް ވެސް ހިމެނެ އެވެ.\nޓްވީޓާއާ ދެކޮޅަށް ރަޝިއާއިން ފުރަތަމަ އެޅި ފިޔަވަޅަކީ މޮބައިލް ޑިވައިސްތަކުގައި ޓްވިޓާ ބޭނުން ކުރުން ލަސް ކުރުވުމެވެ. އަދި ޑެސްކްޓޮޕް ކޮމްޕިއުޓަރުތައް ބޭނުންު ކުރާ 50 ޕަސެންޓް މީހުންނަށް ޓްވީޓާ ނެޓްވޯކް ތާށިކޮށްލުން ވެސް ހިމެނެ އެވެ.\nޓްވީޓާއިން އަދި ވެސް ރަޝިއާ އެދިފައިވާ ގޮތަށް އެ ޕޯސްޓްތައް ފޮހެލާފައެއް ނުވެ އެވެ.\nފޭސްބުކް ރަޝިޔާ ޓްވިޓާ + ގޫގްލް\nޓިކްޓޮކް 30،000 ޑޮލަރުން ޖޫރިމަނާ ކޮށްފި\nރަޝިއާ އަންގަނީ ޓްވީޓާ ބްލޮކްކުރަން ޖެހިދާނެ ކަމަށް


Male' ge maguthah hedhumuge bodu mashroou eh RDC aa havaalu koffi | Mihaaru\nމަގުތައް ހެދުމުގެ އެއްބަސްވުމުގައި ސޮއިކުރެއްވުމަށްފަހު، މާލެ ސިޓީ މޭޔަރު ޝިފާ އަދި އާރުޑީސީގެ އެމްޑީ މޫކޭ ފޮޓޯއަކަށް ހުއްޓިވަޑައިގެން.-- ފޮޓޯ: ނިޝާން އަލީ/ މިހާރު\nމާލޭގެ މަގުތައް ހެދުމުގެ ބޮޑު މަޝްރޫއެއް އާރުޑީސީއާ ހަވާލުކޮށްފި\n26 ޖެނުއަރީ 2020 - 16:41 74 comments\nހިނގާ މީހުންނާއި ދުއްވާ އެއްޗިއްސަށް ފަސޭހަވާނެ ގޮތަކަށް މާލޭގެ މަގުތަކަށް ބަދަލު ގެނެސް، ޒަމާނީ ފެންވަރަށް މަގުތައް ހެދުމުގެ ބިޔަ މަޝްރޫއެއް ހިންގަން ރޯޑްސް ޑިވެލޮޕްމަންޓް ކޯޕަރޭޝަން (އާރުޑީސީ) އާއި މާލޭ ސިޓީ ކައުންސިލުން މިއަދު ސޮއިކޮށްފި އެވެ.\nމި އެއްބަސްވުމުގައިވާ ގޮތުން، ފެން ބޮޑުވުމާއި ޕާކިންގެ މައްސަލަ އާއި ހިނގާ މީހުންނަށް ފަސޭހަވާނެ ގޮތަކަށް އަލުން ގާ އަތުރައި، މަގުތައް ބަދަލުކުރުމަށް 462 މިލިއަން ރުފިޔާ ހަރަދުވާނެ ކަމަށް ލަފާކުރެވެ އެވެ.\nއެ މަޝްރޫއުގައި، 18 ކިލޯ މީޓަރުގެ މަގުތައް ހަދާނެ އެވެ. އެއީ އެކި ސަރަހައްދުތަކުން 416 މަގެވެ. މަސައްކަތް ނިންމަން ކަނޑައަޅާފައި ވަނީ ދެ އަހަރާއި ބައިގެ މުއްދަތެކެވެ.\nއެއްބަސްވުމުގައި ސޮއިކުރެއްވުމަށް ފަހު، ނޫސްވެރިންނާ ވާހަކަ ދައްކަވަމުން މޭޔަރު ޝިފާ ވިދާޅުވީ މަޝްރޫއުގެ ފުރަތަމަ ފިޔަވައްސަށް 50.9 މިލިއަން ރުފިޔާ ހަރަދުވާނެ ކަމަށް ލަފާކުރެވޭ ކަމަށެވެ.\nއެންމެ ފުރަތަމަ މަސައްކަތް ފަށާނީ ކުރީގެ ވެސްޓް ޕާކް ރެސްޓޯރަންޓް ހުރި ސަރަަހައްދުންނެވެ. އެ ސަރަހައްދުގެ ނުވަ މަގެއްގައި މަސައްކަތް ކުރާނެ ކަމަށް މޭޔަރު ވިދާޅުވި އެވެ.\nއާރުޑީސިން ބުނިގޮތުގައި، ގާ އަތުރައިގެން މަގުތައް ޒަމާނީ ފެންވަރަށް ތަރައްގީ ކުރުމުގެ އަމަލީ މަސައްކަތް އަންނަ ހޮނިހިރު ދުވަހުގެ ކުރިން ފަށާނެ އެވެ. އެ މަސައްކަތަށް ވަޒީރުންގެ މަޖިލީހުން ވެސް މިހާރު ވަނީ ހުއްދަ ދީފަ އެވެ.\nމާލޭގެ މަގުތައް ރަނގަޅު ފެންވަރަކަށް ހެދުމުގެ ބޮޑު މަޝްރޫއެއްގައި ސޮއިކުރިއިރު، ކުރިއަށް އޮތް ލޯކަލް ކައުންސިލްތަކުގެ އިންތިޚާބުގައި އެމްޑީޕީގެ ޓިކެޓު ހޯދުމަށް މިހާރުގެ މޭޔަރު ޝިފާ މުހައްމަދާއި ޑެޕިއުޓީ މޭޔަރު ޝަމާއު ޝަރީފް އަދި ސިޓީ ކައުންސިލްގެ މެމްބަރު އަހުމަދު ނިޔާޒް ގެންދަވަނީ މޭޔަރު ކަމަށް ކެމްޕެއިން ކުރައްވަމުންނެވެ. އޭޕްރީލް ހަތަރެއްގައި ބާއްވާ ލޯކަލް ކައުންސިލްތަކުގެ އިންތިޚާބުގައި މާލޭގެ މޭޔަރު ކަމަށް އެމްޑީޕީގެ ޓިކެޓު ދޭނެ ބޭފުޅަކު ހޮވުމުގެ ޕްރައިމަރީ އޮންނާނީ އަންނަ ހުކުރު ދުވަހު އެވެ.\nޝިފާ ވިދާޅުވީ، މަގުތަކަކީ މާލޭގައި އުޅޭ މީހުންނަށް ދިމާވެފައިވާ އެންމެ ބޮޑު މައްސަލަ ކަމަށެވެ. އެހެންވެ މިއަދަކީ މާލޭގައި އުޅޭ ރައްޔިތުންނަށް ތަސައްލީއެއް ލިބިގެންދާނެ ދުވަހެއް ކަމަށް ވިދާޅުވި އެވެ.\n"ފަސޭހަކަމާ އެކު، އެއްތަނުން އަނެއް ތަނަށް ދެވޭނެ ގޮތެއް ނެތި، މަގުތަކުގައި ތާށިވެފައި ސްކޫލު ކުދިންނާއި އެހެނިހެން ކަންކަމުގައި ދަތުރުފަތުރުކޮށް، ހިނގައިބިގާވެ އުޅޭ ރައްޔިތުންގެ އަބަދު ވެސް ޝަކުވާ އަކަށް ވެފައިވާ ކަންކަން ނިމުމަކާ ހިސާބަށް ގެނައުމުގެ މަގުސަދުގައި، މި މަޝްރޫއު އެކުލަވާލައިގެން ކުރިއަށް ގެންދާނަން،" ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާއި މާލޭގެ ދާއިރާތަކަށް ނިސްބަތްވާ މަޖިލީހުގެ ބައެއް މެމްބަރުން ވެސް ބައިވެރިވެވަޑައިގެންނެވި ރަސްމިއްޔާތުގައި ޝިފާ ވިދާޅުވި އެވެ.\nމަގުތައް ހެދުމުގެ އެއްބަސްވުމުގައި ސޮއިކުރެއްވުމަށްފަހު، އެ މަޝްރޫއާ ގުޅޭގޮތުން މާލެ ސިޓީ މޭޔަރު ޝިފާ އަދި އާރުޑީސީގެ އެމްޑީ މޫކޭ (ކ-2) މައުލުމާތު ދެއްވަނީ.-- ފޮޓޯ: ނިޝާން އަލީ/ މިހާރު\nޝިފާ ވިދާޅުވި ގޮތުގައި، މާލޭގެ މަގުތަކުގައި ފެންބޮޑުވުމުގެ މައްސަލަ އަކީ އެތައް ޒަމާނެއް ވަންދެން ރައްޔިތުން ކުރަމުންދާ ޝަކުވާ އެކެވެ. އެކަމަކު، މި މަޝްރޫއުން އެ މައްސަލައަށް ވެސް ހައްލެއް ލިބޭނެ ކަމަށް ވިދާޅުވި އެވެ. އޭނާ ވިދާޅުވީ، ޕަބްލިކް ޓްރާންސްޕޯޓު ފަށައި ކުރިއަށް އޮތް ތަނުގައި ސްކޫލު ދަރިވަރުންނަށް ބަހުގެ ހިދުމަތް ފެށުމުގެ ޕްލޭން ވެސް އެބައޮތް ކަމަށެވެ.\nއާންމު ދަތުރުފަތުރުގެ ހިދުމަތް ފެށުމުން މާލެ ތެރެއިން ސައިކަލާއި ކާރުތައް މަދުވާނެ ކަމަށް ވެސް މޭޔަރު ވިދާޅުވި އެވެ.\n"އަޅުގަނޑުމެންނަށް ރަނގަޅަށް މިކަން ފަރުމާ ކުރެވިފައި ވަނީ. މުޅި މާލޭގެ މި ޕްރޮޖެކްޓް ތަންފީޒު ކުރެވެމުން ދާއިރު، އަޅުގަނޑުމެންގެ އުއްމީދަކީ ކާރުތަކާއި ސައިކަލުތައް މަދުވެ ޕަބްލިކް ޓްރާންސްޕޯޓު ރައްޔިތުން ވީހާ ވެސް ގިނައިން ބޭނުންކުރުން،" ޝިފާ ވިދާޅުވި އެވެ.\nޒަމާނީ ފެންވަރަކަށް މަގު ހެދުމުގެ މަޝްރޫއުގެ ތެރެއިން، އުޅަނދުތައް ޕާކް ކުރުމަށް 21 ތަނެއް ކަނޑައަޅާފައިވާ ކަމަށް ވެސް މޭޔަރު ވިދާޅުވި އެވެ. އަދި މާލެ އަކީ މީހުން އުޅެން ބޭނުންވާ ހިތްފަސޭހަ ތަނަކަށް ހެދުމުގެ އުއްމީދު އާ ވާ ކަމަށް ވިދާޅުވި އެވެ.\nއާރުޑީސީގެ އެމްޑީ ވަނީ އެ ޕްރޮޖެކްޓުން މާލޭގެ ރައްޔިތުން އެދޭ ހައްލު ގެނެސްދޭނެކަމުގެ ޔަގީންކަން އަރުވައިފަ އެވެ.\nއާރުޑީސިން ބުނީ މަގުތައް އަލުން ހަދާއިރު، ހަތަރު ބާވަތެއްގެ މަގު ހަދާނެ ކަމަށެވެ. އެއީ އާޓީރިއަލް މަގުތަކާއި ސިޓީ ރޯޑްސް އާއި ސެކަންޑަރީ ރޯޑްސް އަދި ނެއިބަހުޑް ޕެޑެސްޓްރިއަން ރޯޑެވެ. އެތަން ހަދާނީ ކަރަންޓާއި ފެނާއި ނަރުދަމާ އާއި ޑީވޯޓަރިން އަދި އެހެނިހެން ހިދުމަތްތަކަށް ބޭނުންކުރާ ކޭބަލްތައް، މަގު ނުކޮނެ ފަސޭހައިން ގުޅައިލެވޭ ގޮތަށެވެ.\nއިތުރު ލިޔުންތައް ތަރައްގީގެ މަޝްރޫއުތައް މާލެ ސިޓީ ކައުންސިލް މާލޭގެ މޭޔަރު ޝިފާ މުހައްމަދު ރޯޑް ޑިވެލޮޕްމަންޓް ކޯޕަރޭޝަން މާލެ މޫސާ މަނިކު (ކުޑަމޫސަ)\nމާލޭގެ މަގު ހެދުމުގެ މަޝްރޫއު ހޯމަދުވަހު ފަށަނީ


Saudi rasgefaanuge dhathurufulhu faskurevvumun MDP in maruhabaa kiyaifi | Mihaaru\nވަލީއަހުދަކަށް ހުންނެވި ދުވަސްވަރު، ސައޫދީގެ މިހާރުގެ ރަސްގެފާނު ސަލްމާން ރާއްޖެ އަށް ކުރެއްވި ދަތުރުފުޅުގައި ރައީސް ޔާމީނާ ސަލާމްކުރައްވަނީ: ރަސްގެފާނު ރާއްޖެ އަށް ކުރައްވާ ދަތުރުފުޅު ފަސް ކުރީ ހަލުވިކަމާއެކު އެޗް1އެން1 ފެތުރެމުން އަންނާތީ ކަމަށް ސަރުކާރުން ބުނޭ. -- ފޮޓޯ: ރައީސް އޮފީސް\nސައޫދީ ރަސްގެފާނުގެ ދަތުރުފުޅު ފަސްކުރެއްވުމުން އެމްޑީޕީން މަރުހަބާ ކިޔައިފި\n17 މާޗް 2017 - 16:42 64 comments\nއެމްޑީޕީން ނެރުނު ބަޔާނުގައި ބުނީ ސައޫދީގެ ޝާހީ އާއިލާ އަށް ފ. އަތޮޅު ވިއްކާލަން އުޅޭ ކަމުގެ ވާހަކަތައް ހޫނުވެފައިވާ ދުވަސްވަރެއްގަ އާއި ފ. އަތޮޅުގެ މަޝްރޫއާ ގުޅޭ ގޮތުން، ވެރިކަންކުރާ ޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަހުމަދު ނިހާން ބަޔަކާ އެކު ދެއްކެވި ވާހަކައެއްގެ އޯޑިއޯ ލީކްވެފައިވާ ދަނޑިވަޅެއްގައި ސަލްމާން ރަސްގެފާނު ރާއްޖެ ވަޑައިގަތުމަކީ މިވަގުތަށް ރަނގަޅު ގޮތެއް ނޫން ކަމަށެވެ.\nއިނގިރޭސި ބަހުން އެމްޑީޕީން ނެރުނު ބަޔާނުގައި ވަނީ، ސައޫދީން ފ. އަތޮޅުގައި ހިންގަން އުޅޭ ޕްރޮޖެކްޓް އަނބުރާ ގެންދިއުމަށް އެ ގައުމުގެ ސަރުކާރަށާއި ޝާހީ އާއިލާ އަށް ގޮވާލައިފަ އެވެ. އަދި ބޭރުގެ ބަޔަކަށް ފ. އަތޮޅު ވިއްކާލުމުން ގައުމީ ސަލާމަތާއި މިނިވަންކަމަށް ނުރައްކާވާނެ ކަމަށް ވެސް ބަޔާނުގައި ވެ އެވެ.\nއެ ޕާޓީން ތުހުމަތުކުރާ ގޮތުގައި ފ. އަތޮޅުގެ މަޝްރޫއަކީ ރައީސް އަބްދުﷲ ޔާމީންގެ ސަރުކާރުން ހިންގާ "މަނީ ލޯންޑްރިން" އާއި ކޮރަޕްޝަނާއި ފަސާދަ އަށް އިތުރު ކުރެވޭ ބޮޅެކެވެ.\nސައޫދީ ރަސްގެފާނު ސަލްމާން މާދަމާ ރާއްޖެ އަށް ކުރައްވަން ހަމަޖެހިފައި އޮތް ދަތުރުފުޅު ކުއްލި ގޮތަކަށް ފަސްކުރެއްވީ، ދިވެހި ސަރުކާރުން ބުނި ގޮތުގައި، މިހާރު ރާއްޖޭގައި ފެތުރެމުންދާ ހުމުގެ ރޯގާއާ ގުޅިގެންނެވެ. މި ދަތުރުފުޅު ފަހުގެ ތާރީޚަަކަށް ހަމަޖެހިފައިވާ ކަމަށް ސަރުކާރުން ބުންޏަސް، ރަސްގެފާނު ވަޑައިގަންނަވާނެ ތާރީޙެއް އަދި ހާމައެއް ނުކުރެ އެވެ.\nއެމްޑީޕީން ވަނީ ފ. އަތޮޅު ވިއްކުން ނުވަތަ ކުއްޔަށް ދިނުމާ ގުޅޭ ގޮތުން ސަރުކާރުން އެއްވެސް ބަޔަކާ މަޝްވަރާ ކުރަމުން ދާނަމަ، އެކަމާ ގުޅޭ މައުލޫމާތު ހޯދަން ރައްޔިތުންގެ މަޖިލީހުގެ މާލިއްޔަތު ކޮމެޓީއަށް ހުށަހަޅާފަ އެވެ. އަދި ރައީސް ޔާމީންގެ ސަރުކާރުން ގާނޫނާއި ގަވާއިދުތަކާ ޚިލާފަށް ވިއްކާ ބިންތައް އަނބުރާ ރައްޔިތުންނަށް ހޯދައިދިނުމަށް އެމްޑީޕީގެ ގައުމީ މަޖިލީހުން ގަރާރެއް ފާސްކޮށްފައިވެ އެވެ.\nއިތުރު ލިޔުންތައް އެމްޑީޕީ ސައޫދީ އަރަބިއްޔާ ތަރައްގީގެ މަޝްރޫއުތައް ދިވެހި ސަރުކާރު ސައޫދީ ރަސްގެފާނު ފ. އަތޮޅު ރާއްޖެ-ސައުދީ ރައީސް އަބްދުﷲ ޔާމީން ސަލްމާން ރަސްގެފާނު އިދިކޮޅު ފަރާތްތައް


Kadhurun libidhey sihee faidha feni sainsuverin bas huttifai – adduLIVE\nކަދުރުގެ ފައިދާތަކުން ސައިންސްވެރިން ކޮސްވެއްޖެ\n0 Mar 12, 2018, 08:23 ލިޔުނީ އައިޝަތު ނަޒާހަތު\nސައިންޓިސްޓުންގެ ދިރާސާއަކުން ކަދުރަކީ ހިތުގެ ބަލިތަކަށާއި، ލޭ މައްޗަށް ދިއުމުން އަދި ކޮލެސްޓެރޯލް އަށް މުޅި ދުނިޔެއިންވެސް އެންމެ ރަނގަޅު މޭވާ ކަމަށް ކަށަވަރުކޮށްދީފިއެވެ.\nމިގޮތުން ތިރީގައި މިވަނީ ކަދުރުން ލިބޭ އެކިއެކި ފައިދާތަކެވެ.\nކަދުރަކީ އޭގައި ދަގަނޑު މި މާއްދާއިން މުއްސަނދިވެފައިވާ އެއްޗެއް\nކަދުރަކީ އޭގައި ދަގަނޑު މި މާއްދާއިން މުއްސަނދިވެފައިވާ އެއްޗަކަށް ވުމުން ކަދުރަކީ ގައިގައި ލޭމަދުވާ މީހުން ނުވަތަ އެނީމިޔާ ހުންނަ މީހުންނަށް ވަރަށް ފައިދާ ހުރި އެއްޗެކެވެ. ދުވާލަކު 100 ގުރާމް ކަދުރު ކެއުމުން އެއިން 0.9 ގުރާމުގެ ދަގަނޑު މި މާއްދާ ހަށިގަނޑަށް ލިބި!ގެން ދާނެއެވެ. މިއީ ކޮންމެ ދުވަހަކު އިންސާނެއްގެ ހަށިގަނޑަށް ބޭނުންވާ ދަގަނޑުގެ އިންސައްތައިގެ 11% އެވެ.\nހޮޑުލެވުން މަނާކޮށްދޭ އެއްޗެއްް\nރޭގަނޑު ފެންތައްޓަކަށް ކަދުރު ކޮޅެއް އަޅާފައި ބެހެއްޓުމަށްފަހު، ހެނދުނު އެ ފެންތަށި ބުއިމުން ބަނޑުހަރުވުމާއި ހޮޑުލެވުމުން މަނާކޮށްދޭނެއެވެ.\nކޮންމެ ދުވަހަކު ހާބަނޑާ ކަދުރު ކެއުމަކީ ހަށިގަނޑުގައި ހުންނަ ސަރުބީ ފިލުވައިލަދީ ބަރުދަން ލުއިކޮށްދޭނެ ކަމެވެވެ. އެހެނީ ކަދުރަީ އޭގައި އެއްވެސް ވަރަކަށް ކޮލެސްޓެރޯލް ހިމެނޭ އެއްޗެއްނޫނެވެ.\nކޮލެސްޓެރޯލް އެއްމިނެއްގައި ހިފަހަށްޓައިދޭން އެހީވެދޭ\nކަދުރަކީ ކޮލެސްޓެރޯލް އެއްމިނެއްގައި ހިފަހަށްޓަން ބޭނުން ކުރެވިދާނެ އެއްޗެކެވެ. ކަދުރު ކެއުމުން ހަށިގަނޑުގައި ހުންނަ ރަނގަޅުނޫން ކޮލެސްޓެރޯލް ނުވަތަ އެލް ޑީ އެލް މަދުކޮށްދީ، ލޭ ހޮޅުތައް ސާފުކޮށް ލޭ ގަނޑުވުމުން ސަލާމަތްކޮށްދެއެވެ.\nހުޅަހެޔޮ ހިތަކަށް ކަދުރު\nރޭގަނޑު ފެންތައްޓަކަށް ކަދުރު ކޮޅެއް އަޅާފައި ބެހެއްޓުމަށްފަހު، ހެނދުނު އެ ކަދުރުތަކުގެ އޮށްތައްނަގާ އެ ކެއުމުން ހިތް ވަރުގަދަކޮށް ބެހެއްޓުމަށް އެހީވެދޭނެއެވެ.\nމިއީ ހައްތަހާވެސް ކަދުރުން އަޅުގަނޑުމެންގެ ހަށިގަނޑަށް ލިބޭ ފައިދާ ތަކެވެ. އެހެންކަމުން އަޅުގަނޑުމެންގެ ކެއުމުގައި ކޮންމެ ދުވަހަކުވެސް ކަދުރު ހިމެނުމަށް މަސައްކަތްކުރުމަކީ ވަރަށްވެސް މުހިއްމު ކަމެކެވެ.


SunOnline: COLUMN: Fiqh forensics: Forensic science ge dhaairaa ah muhimu mafhoomeh\nފިޤްހު ފޮރެންސިކްސް: ފޮރެންސިކް ސައިންސުގެ ދާއިރާއަށް މުހިއްމު މަފުހޫމެއް\nއަބްދުﷲ އަޙްމަދު 22 Nov 2021, 08:58\n"ފިޤްހު ފޮރެންސިކްސް" ބޭނުން ކުރެވޭ ދާއިރާތަކުގެ ތެރޭގައި ފިންގަޕްރިންޓާއި ޑީ.އެން.އޭ. ތަޙްލީލްކޮށްގެން ކުށްވެރިންގެ ވަނަވަރު ހޯދުން ހިމެނޭ -- ފޮޓޯ: އިންޓަޕޯލް\nތާރީޚު ހެކިދޭގޮތުގައި ސައިންސާއި ދީނަކީ ވަކިވެފައިވާ ދެ އެއްޗެއް ނޫނެވެ. ރަސޫލާ (ޞ.ޢ.ވ) ގެ ޞަޙާބީންގެ އަރިހުގައި ކަދުރު ރުކުގެ ދެޖިންސުގެ ކުރާގަނޑު ބޭނުންކުރައްވާ ތަލްޤީޙްކޮށް ކަދުރު އެޅުވުމަށް މަސައްކަތް ކުރެއްވުމަށް ޙަދީޘް ކުރެއްވުމުން، ބަޔާންވެގެންދަނީ ސައިންސާއި ޓެކްނޮލޮޖީ ގެ ވަސީލަތް ދުނިޔަވީ ކަންކަމުގައި ހިފުން ދީން މަނާ ނުކުރާކަމެވެ. ނަމަވެސް މިފަދަ ޙާލަތްތަކުގައި ތަބަޢަވާންޖެހޭ ކަންތައްތަކެއް ވެއެވެ.\nސައިންސާއި ޓެކްނޮލޮޖީގެ ވަސީލަތްތައް ބޭނުންކުރެވޭ ގޮތާއި، ތަބަޢަވާންޖެހޭ މިންގަނޑުތަކާއި، ދީނުގައި ކަނޑައެޅިފައިވާ ކަންކަމުގައި ޤައިދު ކުރެވިފައިވާ އަސާސްތަކަށް ތަބަޢަވުމާއި، އެކަމުގައި އިންސާނިއްޔަތަށް ނުވަތަ ޢާއްމު މަޞްލަޙަތައް ލިބޭ ފައިދާފަދަ ކަންކަމެވެ. މިދެންނެވި ބަސްތައް މާނަކޮށް، ތަފްޞީލް ކުރުމުން ދޭހަވަނީ، ސައިންސާއި ދީން ވަކި ނުކުރެވޭނެ ކަމެވެ. އެއީ، ދީން ޝަރުޢު ކުރެއްވުމުގެ މަޤްޞަދުތައް ފުރިހަމަ ކުރެއްވުމަށްޓަކައި ސައިންސްގެ ބޭނުން ހިފާނެ ގޮތުގެ އިރުޝާދުދޭ މަޞްދަރަކީ ދީން ކަމަށްވާތީއެވެ. އެހެންކަމުން މިލިޔުމުގެ މަޤްޞަދަކީ، ފިޤްހު ފޮރެންސިކްސް ގެ މަފްހޫމުގެ މައްޗަށް ފޮރެންސިކް ސައިންސްގެ ބައެއް ދާއިރާތަކުގެ ތެރޭގައި ވާހަކަ ދެއްކުމެވެ.\nފިޤްހު ފޮރެންސިކްސް ގެ މަފްހޫމުގެ މައްޗަށް ބަލާއިރު، މިމަފްހޫމަކީ ފަހުގެ ޢިލްމުވެރިން ތަޢާރަފު ކުރައްވާފައިވާ މަފުހޫމެކެވެ. ނުވަތަ މުޞްޠަލަހެކެވެ. މިބަހުގެ މާނައިގެ ތެރޭގައި ސައިންސް ބޭނުން ކުރުމުގައި އިސްލާމީ ޝަރީޢާ ބޭނުންކުރުން ހިމެނެއެވެ. އެއީ އިސްލާމީ ޝަރީޢަތާއި ސައިންސް ލާމެހިފައިވާ ގޮތުންނެވެ. މިމަފްހޫމަކީ މުހިއްމު މަފުހޫމެއް ކަމުގައިވީނަމަވެސް އިހުގެ ޢިލްމުވެރިން އިހުގެ ފޮތްތަކުގައި ތަފްޞީލީ ގޮތެއްގައި މިމަފުހޫމުގެ މައްޗަށް ވާހަކަ ދައްކާފައި ނުވެއެވެ. ނަމަވެސް ކުރީގެ ފޮތްތަކުގައި ވާހަކަ ދައްކަވާފައިވަނީ ވަކި ވަކި ބާބުތަކެއްގައެވެ. އެއީ ޤަރީނާ ނުވަތަ ބައްޔިނާ ނުވަތަ ޖިނާޔާތު ފަދަ ބާބު ތަކުގައެވެ.\n"ފިޤްހު" މިބަހުގެ ބަހަވީ މާނައަކީ؛ ފުންކޮށް ވިސްނުމެވެ. ނުވަތަ އެއްޗެއްގައި ފޮރުވިފައިވާ މާނަ ދެނެގަތުމެވެ. އަލްބަހުރުލްމުޙީޠު ގައި އައްޒަރުކަޝީ ވިދާޅުވާ ގޮތުގައި ފިޤުހަކީ؛ "ތަފްޞީލީ ދަލީލުތަކުން އިސްތިންބާޠު ކޮށްފައިވާ ޝަރީޢަތުގެ ޢަމަލީ ޙުކުމްތައް ދެނެގަތުމެވެ." - "އަލްއިލްމު ބިއަޙްކާމި އައްޝަރުޢިއްޔާ އަލްޢަމަލިއްޔާ މިން އަދިއްލަތި އައްތަފްޞީލިއްޔާ". ފިޤްހު؛ މިބަސް އަލްއިމާމު ޝާފިޢީ މާނަ ކުރައްވާފައިވަނީ ހަމަ މިދެންނެވި މާނައިގައެވެ. އެހެންކަމުން ފިޤުހު ވަނީ އިންސާނުންގެ ތަކުލީފީ ޢަމަލުތަކާއި އެ ޢަމަލުތަކުގެ ޙުކުމްތައް ދެެނެގަތުމަށް ބޭނުންކުރެވޭ ދާއިރާތަކުގައި މުހިއްމު ޢިލްމަކަށް ވެފައެވެ.\n"ފޮރެންސިކް" މިބަހަކީ ލެޓިން ބަހެކެވެ. މާނައަކީ؛ ފޯރަމެވެ. ނުވަތަ ބަހުޘް ކުރުމެވެ. ޤާނޫނީ އަދި ސިޔާސީ ދާއިރާތަކުގައި ކުރެވޭ ބަހުޘްތައް މިމާނައިގެ ތެރޭގައި ހިމެނެއެވެ. ތާރީޚީ ގޮތުން މިދެންނެވި މާނަތައް ހިމެނުނު ކަމުގައިވިޔަސް "ފޮރެންސިކް ސައިންސް"ގެ މާނަ ފަހުގެ ތާރީޚުގައި މާނަކުރެވެނީ މައިގަނޑު ގޮތެއްގައި ޤާނޫނީ މައްސަލަ ތަކުގައި ސައިންސްގެ ބޭނުން ހިފުމަށެވެ. މިދެންނެވި މާނައިގައި ޤާނޫނީއޭ ބުނުމުން ޖިނާއީ މައްސަލަތަކަށް އެކަނި ޤައިދެއް ނުވެއެވެ. އަދި ކިއެއްތަ! މަދަނީ އަދި ޢާއިލީ މައްސަލަތައް ޙައްލު ކުރުމުގައި ފޮރެންސިކް ސައިންސް ބޭނުން ކުރެއެވެ. މިދެންނެވި މާނަތަކާއި ތަފްޞީލު ތަކަށް ބަލާއިރު "ފިޤްހު ފޮރެންސިކްސް" ގެ މާނައަކީ؛ ބަޔާންވެ ކަނޑައެޅޭ އުޞޫލުތަކުގެ މައްޗަށް އިތުބާރުހިފޭ ސައިންޓިފިކް އުކުޅުތައް ބޭނުން ކޮށްގެން ޤާނޫނީ މައްސަލަތުގައި ޝަރުޢީ ކޯޓުތަކަށް ޙައްލު ހޯދައި ދިނުމެވެ.\n"ފިޤްހު ފޮރެންސިކްސް" ބޭނުން ކުރެވޭ ދާއިރާތަކަށް ބަލާއިރު ފިންގަޕްރިންޓް، ޑީ.އެން.އޭ. މެޑިކަލް އަދި ޑެންޓަލް މަޢުލޫމާތު ތަޙްލީލްކޮށްގެން ކުށްވެރިންގެ ވަނަވަރު ހޯދުމާއި، މަރުވެފައިވާ މީހުންގެ ވަނަވަރު ހޯދުމާއި، މީހަކު މަރުވި ވާޤިޢާތަކާއި ސަބަބު ދެނެގަތުން ހިމެނެއެވެ. "ޕޯސްޓް މޯޓަމް އެގްޒަމިނޭޝަން" ނުވަތަ "އޮޓޮޕްސީ" އަކީ ފޮރެންސިކް ޕެތޮލޮޖީ އަށް ޚާއްޞަ ޑޮކްޓަރަކު މަރުވެފައިވާ މީހަކު ތަފާތު މެޑިކަލް އެގްޒަމިނޭޝަންތައް ހަދައިގެން ޤާނޫނީ، ޞިއްޙީ އަދި ތަޢުލީމީ ބޭނުންތަކަށް އެއްކުރެވޭ މަޢުލޫމާތު ބޭނުންކުރުމެވެ. އިހުޒަމާނުގައިނަމަ، އޮޓޮޕްސީއޭ ބުނެފިނަމަ، މިބަހުގެ މާނައިގެ ތެރޭގައި އިންސާނެއްގެ ހަށިގަނޑު ފަޅައިގެން ބަލައި، ގުނަވަންތައް ތަޙްލީލް ކުރުން ހިމެނެއެވެ. ނަމަވެސް މިއަދު އޮޮޓޮޕްސީގެ މާނާގައި މީހެއްގެ ހަށިގަނޑު ފެޅުމަކާ ނުލައި ކުރެވޭ ތަފްޞީލީ ސްކޭނުން ލިބޭ މައުލޫމާތު ހިމެނެއެވެ. އަދި ހަށިގަނޑުގެ ބޭރުން ފެންނަ ސިފަތަކާއި، ނާދިރު ސިފަތައް މިމާނައިގައިި ހިމެނެއެވެ. މިގޮތުން4އެޕްރީލް 2015 ވަނަ ދުވަހު މެލޭޝިއާގައި ވެއްޓުނު ހެލިކޮޕްޓަރުގައި ދަތުރުކުރި ސަރުކާރުގެ މަތީ ފެންވަރުގެ ފަރާތްތަކެއް، އެފަރާތްތަކުގެ އެންޓިމޯޓަމް-ޕޯސްޓްމޯޓަމް މައުލޫމާތު ބޭނުންކޮށްގެން މަރުވި6މީހުންގެ ވަނަވަރު ދެނެގަނެވިފައިވެއެވެ.\nތާރީޚީ ގޮތުން އޮޓްޕްސީ އަށް ނަޒަރު ހިންގާއިރު، ކުރިން ދެންނެވި ފަދައިން ފޮރެންސިކް ޕެތޮލޮޖީގެ މައުޟޫއަކީ ފިޤުހުގައި ޝާމިލުވާ މައުޟޫއެކެވެ. ނަމަވެސް ހުޅަނގުގެ ދަޢުވާއަކީ މުސްލިމުންނާއި އިސްލާމް ދީންވަނީ މިޢިލްމުގައި ފަހަތައް ޖެހިފައެވެ. ތެދެކެވެ. ކީރިތި ޤުރުއާނާއި، ސުންނަތުގައި މިކަމުގެ ޙުކުމާބެހޭ ޤަޠުޢީ ދަލީލެއް ނެތެވެ. ނަމަވެސް ވަރަށް ގިނަ ފިޤުހީ ޤަވާޢިދުތަކުގެ މައްޗަށްބަލައި ޢިލްމުވެރިންވަނީ މިކަމާގުޅޭ ތަފްޞީލީ ޙުކުމްތައް ނެރެދެއްވާފައެވެ. އަދި މިދެންނެވި ޤަވާޢިދުތަކާއި ޙުކުމްތަކުގެ މައްޗަށް ބިނާކޮށް އިސްލާމީ ޤައުމުތަކުންވަނީ ފިޤުހީ ޤަވާޢިދުތައް ތަޤްނީނުކޮށް މިޒަމާނަށް އެކަށޭނަ އޮޓޮޕްސީ އާއިބެހޭ ޤާނޫނުތައް ހަދާފައެވެ. މިސާލަކަށް ދަންނަވަނީނަމަ، ޤަޠަރުގައި ހެދިފައިވާ އެޤައުމުގެ އޮޓޮޕްސީއާއިބެހޭ ޤާނޫނެވެ.\nއިސްލާމީ ޝަރީޢަތުގެ އެންމެމަތީ މަޤްޞަދު ތަކުގެތެރޭގައި އިންސާނާގެ ފުރާނަ ސަލާމަތް ކުރުން ހިމެނެއެވެ. އަދި ޖުމްލަކޮށް މުޅި އިސްލާމީ ޝަރީޢަތުގެ މަޤްޞަދަކީ ޢަދުލު އިންސާފު ޤާއިމް ކުރުމެވެ. މިދެންނެވި މަޤްޞަދުތައް ޙާޞިލްކުރުމަށްޓަކައި، ކުށްތައް ޘާބިތުކުރުމަށް މިދެންނެވި ކަންކަމަށް ބޭނުންވެއެވެ. އެހެންކަމުން އިސްލާމް ދީނަށްވުރެ ބޮޑަށް ފޮރެންސިކް ސައިންސް ބޭނުންވާނެ އެހެން ދީނެއް އަދި މުޖުތަމަޢެއް ނެތެވެ. ތާރީޚީ ހެކިތައް ދައްކާ ގޮތުންވެސް މުސްލިމުންވަނީ މިކަމުގައި ކުރިއަރައިގެން ގޮސްފައެވެ. އައްނުޢުމާނު އާއި އަލްޤުރުޠުބީ ބަޤަރާ ސޫރަތުގެ 273 ވަނަ އާޔަތުގެ ތަފްސީރުގައި ވިދާޅުވެފައި ވެއެވެ. "އެއުރެންގެ ޢަލާމާތްތަކުން ތިބާއަށް އެއުރެން އެނގޭނެތެވެ." މިގޮތުން މުސްލިމުންގެ ބިމުގައި ވަނަވަރު ނޭގޭ މީހަކު މަރުވެފައި އޮއްވާ ފެނިއްޖެނަމަ އަދި އޭނާ ޚިތާނު ކޮށްފައިނުވާނަމަ، އެމީހާ މުސްލިމުންގެ ބިމުގައި ވަޅުލުމުގެ ބަދަލުގައި ޤައުމުތަކުގެ މެދުގައި ހެދިފައިވާ ޤާނޫނޫތަކާއި އެއްގޮތަށް އޭނާގެ މައްސަލަ އިތުރަށް ބަލައި ތަޙްޤީޤު ކުރަން ޖެހޭނެއެވެ. މިތަނުގައި މަރުވެފައިވާ މީހާގެ ވަނަވަރު ދެނެގަތުމުގެ މައްޗަށްވަނީ އަހައްމިއްޔަތުކަން ދެއްވާފައެވެ. އަދި އެކަން ކުރުމުގައި ޢަމަލުކުރާނެގޮތް ބަޔާންކުރައްވާފައިވުމުގެ އިތުރުން، އެކަމުގައި ބައްލަވާނެ މިންގަނޑުތައް ވަނީ ބަޔާންކުރައްވާފައެވެ. މިގޮތުން އޭނާގެ ހަށިގަނޑުގެ ބޭރުފުށުން ފެންނަން ހުންނާނެ އޭނާގެ ހެދުމާއި، ބެލްޓާއި، ޚިތާން ކޮށްފައިވުން ނުވަތަ ނުވުންފަދަ ކަންކަން ބަޔާންކޮށްފައިވާކަން ފާހަނގަކުރެވެއެވެ. މިއީ މިޒަމާނުގައި، ޕޯސްޓް މޯޓަން އެގްޒަމިނޭޝަން ގައިވެސް ބަލާ އަދި އިންޓަޕޯލް އާއި އިންޓަނޭޝަނަލް ކޮމިޓީ އޮފް ރެޑް ކުރޮސް (އައި.ސީ.އާރު.ސީ) އިން ޑިޒާސްޓަރ ވިކްޓިމް އައިޑެންޓިފިކޭޝަން (ޑީ.ވީ.އައި) ގެ ޙާލަތްތަކުގައި ޢަމަލުކުރުމަށް އަދި މީހަކުގެ ވަނަރު ދެނެގަތުމުގައި ކަނޑައެޅިފައިވާ މިންގަނޑުތަކުގެ ގިންތި ތަކުގެ ތެރޭގައި ހިމެނޭ ކަންކަމެވެ.\nޕެތޮލޮޖީ އަދި ސާޖަރީގެ ރޮގުން އަރައި ހުންނެވި އަބޫ ޤާސިމު އައްޒަހުރާވީ ސާޖަރީ އާއި މީހުންގެ ވަނަވަރު ދެނެގަތުމަށާއި، ބަލިތައް ދެނެގަތުމަށް ވަރަށް ބޮޑު އަހައްމިއްޔަތުކަމެއް ދެއްވާ އެމަސައްކަތް ކުރެއްވިއެވެ. އެގޮތުން އެކަލޭގެ ފާނުންގެ "އައްތަޞްރީފް ލިމަން ޢަޖަޒަ ޢަން އައްތައުލީފް" އަކީ މިދާއިރާގައި އެންމެ ފުރަތަމަ ލިޔެވުނު އެންސައިކޮލޮޕީޑިއާ އެވެ. މި އެންސައިކޮލޮޕީޑިއާ ގައި އޮޓޮޕްސީ އާއި ގުޅޭ ވަރަށް ގިނަ އުޞޫލުތަކާއި، އިޖްރާއަތްތަކާއި، އިރުޝާދުތައް ބަޔާންކޮށްދެއްވާފައި ވެއެވެ. އަދި ސާޖަރީއާއިގުޅޭ ވަރަށް މުހިއްމު ތިން ފޮތެއް މި އެންސައިކޮލޮޕީޑިއާ ގައި ހިމެނިފައި ވެއެވެ.\nއިބްނުލްޤައްޔިމު، އަލްޤަރާފީ އަދި އިބްނު ފަރުޙޫން މިބޭބޭފުޅުންގެ ފޮތްތަކުގައިވެސް މާއްދީ ހެކި ނުވަތަ ފޮރެންސިކް ހެކީގެ އަހައްމިއްޔަތުކަމާއި ކުށްތައް ޘާބިތުކުރުމުގައި އަދި ޢަދުލު އިންސާފު ޤާއިމް ކުރުމުގައި ފޮރެންސިކް ހެކީގެ ބޭނުން ހިފުން އިންސާނުންގެ ހެކިބަހަށްވުރެ މާއައުލާކަން ބޮޑުކަމަށް ބުރަވެ ވަޑައިގަންނަވައެވެ.\nފިޤްހު ފޮރެންސިކްސް އަށް ފިޤްހީ ޤަވާއިދު ބޭނުންވެއެވެ. މިގޮތުން ކުރިން ބަޔާން ކުރިފަދައިން ފިޤްހީ ޤަވާޢިދުގެ މައްޗަށް އިސްތިންބާޠުކޮށް އޮޓޮޕްސީ ހެދުމަށް ބޭނުންވާ ޙާލަތްތަކާއި، ޙުކުމްތަކާއި، ޢަމަލުކުރުމުގައި ތަބަޢަވާންޖެހޭ އުޞޫލުތައް ޢިލްމުވެރިންވަނީ ކަނޑައަޅުއްވާފައެވެ. ޖިނާއީ ތަޙްޤީޤުކުރުމަށާއި، ބަލިމަނޑުކަމެއްގެ ބަލި ދެނެގަތުމަށާއި، ތަޢުލީމީ މަޤްޞަދަށްޓަކައި އަދި ޢާއްމު މަޞްލަޙަތު ޙިމާޔަތްކޮށް އިސްލާމީ ޝަރީޢަތުގެ މަޤްޞަދުތައް ޤާއިމްކުރުމަށްޓަކައި އޮޓޮޕްސީ ހެދުން ޢިލްމުވެރިންވަނީ ހުއްދަ ކުރައްވާފައެވެ.\nނަމަވެސް މުސްލިމުން ފަދައިން އެހެން ދީންތަކުގެ މީހުންގެ ތެރޭގައިވެސް އިހުޒަމާނުގައި އަދި މިއަދުވެސް ގިނަ ގައުމުތަކުގައި އޮޓޮޕްސީ ހެދުމުގައި ޢަމަލަކުރާ ގޮތުން އޮޓޮޕްސީ ހެދުމަށް ބައެއް ޙާލަތްތަކުގައި މީހުން ދެކޮޅުހަދައެވެ. މިދެންނެވި ސަބަބުގެ އިތުރުން މެޑިކަލް އެތިކްސްގެ އަސާސްތަކާއި ޖިނާއީ އިޖްރާއަތްތައް ފުށުއެރުމާއި، ގިނަ ވަގުތުތަކެއް މިކަމުގައި ހޭދަވެ މައްޔިތާ ވަޅުނުލެވި ނަފްސާނީ ގޮތުން ބުރަ ޙާލަތެއްގައި ޢާއިލާގެ މީހުން ތިބެންޖެހުމަކީ އިހުޒަމާނުގައި އޮޓޮޕްސީ ހަދާ ގޮތަށް މިޒަމާނުގައި އޮޓޮޕްސީ ހެދުމަށް ދެކޮޅުހަދާ މައިގަނޑު ސަބަބެވެ.\nފިޤުހަކީ ޒަމާނުގެ މައްސަލަތަކަށް ޙުކުމްތައް ނެރެދިނުމުގައި ބޭނުންކުރެވޭ މުހިއްމު ޢިލްމަކަށް ވާހިނދު، ފިޤްހު ފޮރެންސިކްސް އަންނަނިވި އިޖްރާއަތްތަކަށް ތަބަޢަވުމަށް ބާރުއަޅައެވެ. ހަށިގަނޑު ފަޅައިގެން އޮޓޮޕްސީ ހެދުމުގެ ބަދަލުގައި ކުރިއަރާފައިވާ ޤައުމު ތަކުގައި ބޭނުންކުރާފަދައިން ފަހުގެ ސްކޭން ޓެކްނޮލޮޖީ ބޭނުންކުރުމާއި އެއިން ހޯދޭ މަޢުލޫމާތު އެކަމަށް ޚާއްޞަ ޑޮކްޓަރުން މާނަކޮށް ނަތީޖާ ދިނުމާއި، ފަޅައިގެން އޮޓޮޕްސީ ހަދާ ޙާލަތުގައިވެސް މަޤްޞަދު ޙާޞިލްވާނެ އެންމެ ކުޑަ މިންވަރަށް ހަށިގަނޑުގެ ގުނަވަން ފަޅައިގެން ބަލައި ތަޙްލީލްކުރުމާއި، އޮޓޮޕްސީ ހެދުމުގެ މަސައްކަތުގެ އިޖުރާއަތްތައް ފުރިހަމަކުރުމުގައި އިންސާނީ ކަރާމާތް ނުގެއްލޭނެފަދައިން ޢަމަލުތައް ބެހެއްޓުމާއި، ހަށިގަނޑުގެ ގުނަވަންތައް ކަޝްފު ނުކޮށްވާނަމަ ކަޝްފު ނުކުރުމާއި، އެއްޖިންސުގެ ޕެތޮލޮޖިސްޓަކު ހުރިނަމަ، އެފަރާތުން އޮޓޮޕްސީ ހެދުމާއި، ގުނަވަންތައް އަނބުރާ އޭގެ މައުޤިޢަށް ނުވަތަ ހަށިގަނޑަށް ރުޖޫޢަކުރުމާއި، ވީއެންމެ އަވަހަށް މައްޔިތާ ވަޅުލުމަށް ފުރުޞަތުދީ މަގުފަހި ކުރުން ހިމެނެއެވެ.\n"ސައިންސާއި – ދީން" ލާމެހިފައިވުމަށް ބުނެވޭ ބަސް؛ "ފިޤްހު – ފޮރެންސިކްސް" ގެ އަލީގައި ސައިންސާއި ދީނަކީ އެކަތި އަނެކެއްޗާއި ވަކި ނުކުރެވޭނެ ދޭއްޗެއްކަން އެނގިގެން ހިގައްޖެއެވެ. މި ދެކަން ލާމެހިފައިނުވާނަމަ، އެކަމެއްގައި ޚަލަލެއް ނުވަތަ އުނިކަމެއް ވާނެއެވެ. އިސްލާމީ ޝަރީޢަތުގެ ފުރިހަމަކަން މީސްތަކުންނަށް ބަޔާންކޮށްދިނުމަށްޓަކައި "ފިޤްހު ފޮރެންސިކްސް" ގެ މަފުހޫމާއި، ފޮރެންސިކް ސައިންސްގެ ދާއިރާގައި ފިޤްހު ފޮރެންސިކްސް އޮތް ގުޅުމުގެ މައްޗަށް އިތުރަށް ދިރާސާކޮށް ބަޔާންކޮށްދިނުމާއި، އުގެނި ދެނެގަތުމަކީ ބޭނުންތެރި ކަމެކެވެ.


"Game Of Thrones" Ge Fans Ah Anehka Ves Ufaaveri Habareh - Vaguthu\n"ގޭމް އޮފް ތްރޯންސް"ގެ ފޭނުން އަށް އަނެއްކާވެސް އުފާވެރި ހަަބަރެއް\nގިނަ ބައެއްގެ މެދުގައި މަގުބޫލުކަން ހޯދައިފައިވާ "ގޭމް އޮފް ތުރޯންސް" ގެ ފޭނުން ތިބީ މި ސީރީޒް ނެރޭ ދުވަހުގެ އިންތިޒާރުގައެވެ. މި ސިިލްސިލާ ނެރުމަށް ހަމަޖެހިފައިވަނީ އަންނަ މަހުގެ 14 ވަނަ ދުވަހުއެެވެ.\n"ގޭމް އޮފް ތުރޯންސް" ގެ އަށް ވަނަ، ސީޒަން ނިންމައިލާނީ ޖުމްލް6އެޕިސޯޑުންއެވެ. އެގޮތުން މި ސީޒަންގެ އެޕިސޯޑްތަކުގެ ދިގުމިނާއި އެޕިސޯޑްތައް ތާވަލުކޮށްފައިވާ ތާރީހުތައް ވެސް މިހާރު މި ވަނީ ފޭނުންް އާއި ހިއްސާކޮށްފަ އެވެ.\nފަހު ސީޒަނުގެ ފުރަތަމަ އެޕިސޯޑްގެ ދިގުމިނަކީ 54 މިނިޓެވެ. އެޕްރީލް 21 ގައި ދައްކާ ދެވަނަ އެޕިސޯޑް ދެމިގެން ދާނީ 58 މިނިޓަށެވެ.\nފަހު ހަތަރު އެޕިސޯޑްވެގެން ދާނީ އެވްރެޖް ފީޗާ ފިލްމެއް ބަލައިލުން ކަހަލަ ކަމަކަށެވެ. އެގޮތުން ތިން ވަނަ އެޕިސޯޑް އެޕްރީލް 28 ގައި ގެނެސްދޭ އިރު، އޭގެ ދިނު މިނަކީ 1:22 މިނިޓެވެ. މެއި5ގައި ދައްކާ ހަތަރު ވަނަ އެޕިސޯޑަކީ 1:18 މިނިޓެވެ.\nމެއި މަހުގެ 12 ވަނަ ދުވަހު ދައްކާ ފަސް ވަނަ އެޕިސޯޑާއި މެއި މަހުގެ 19 ވަނަ ދުވަހުގެ ހަ ވަނަ އެޕިސޯޑަކީ 1:20 މިނެޓްގެ ދިގުމިނުގެ އެޕިސޯޑުތަކެވެ.\n2011 ވަނަ އަހަރު ދައްކަން ފެށި "ގޭމް އޮފް ތުރޯންސް" ގެ ފުރަތަމަ ހަތް ސީޒަނާ އެކު ޖުމްލަ 67 އެޕިސޯޑް ގެނެސް ދީފައިވެ އެވެ.\n8 ވަނަ ސީޒަނުން މި ވާހަކަ ނިންމައިލި ނަމަވެސް "ގޭމް އޮފް ތުރޯންސް" ފެށުން 300 އަހަރު ކުރިއަށް ގެންގޮސް މީގެ ޕްރިކްއެލް ގެނެސް ދޭން އެޗްބީއޯ އިން ވަނީ ނިންމައިފަ އެވެ.\nކުޅިކޮށް ކެއުމުގައި ފޮރުވިފައިވާ ބައެއް ފައިދާ\nގޭމް އޮފް ތްރޯންސް ނިމުނު ގޮތުން މާޔޫސްވި ފޭނުންނަށް ކައުންސިލިން ދެނީ\n"ގޭމް އޮފް ތުރޯންސް" ގެ ފަހު ސީޒަން އަލުން އުފެއްްދުމަށް އެއްމިލިއަން މީހުން އެދިއްޖެ


Alhugandeh nufilaanan, hunnaanee rayyithunge meehehge gothuga: Usham | Mihaaru\nއަމިއްލަ ގޮތުން ވިލިމާލެ ދާއިރާ އަށް ވާދަކުރައްވާ އުޝާމް މިރޭ ޒުވާނުންތަކަކާ އެކު ފޮޓޯއަކަށް ހުއްޓިގެން. --- ފޮޓޯ: އަހުމަދު ނިޝާތު/ މިހާރު\nވިލިމާލެ ދާއިރާ އަށް އަމިއްލަ ގޮތުން ވާދަކުރައްވާ އުޝާމް، އޭނާގެ ބައެއް ސަޕޯޓަރުންނާ އެކު މިރޭ ފޮޓޯއެއް ނަންގަވަނީ.---ފޮޓޯ: އަހުމަދު ނިޝާތު/މިހާރު\nއަޅުގަނޑެއް ނުފިލާނަން، ހުންނާނީ ރައްޔިތުންގެ މީހެއްގެ ގޮތުގައި: އުޝާމް\n02 މާޗް 2019 - 23:51 24 comments\nވިލިމާލޭގެ ރައްޔިތުންގެ ކަންބޮޑުވުންތަކާއި އިހްސާސްތައް ގާތުން އަޑުއަހާނެ ކަމަށާއި ރައްޔިތުންނަށް ނުފިއްލަވާނެ ކަމަށް ކުރީގެ ޑެޕިއުޓީ އެޓާނީ ޖެނެރަލް އަހުމަދު އުޝާމް މިރޭ ވިދާޅުވެއްޖެ އެވެ.\nއުޝާމްގެ "މަޖިލިހަށް ވިލިމާލެ" ކެމްޕެއިން ރަސްމީކޮށް ފެށުމަށް ވިލިމާލޭގައި ބޭއްވި ޖަލްސާގައި އުޝާމް ވިދާޅުވީ ވޭތުވެދިޔަ ތަނުގައި ފެނުނީ ވޯޓު ހޯދުމަށް ސަރުކާރުގެ ވަޒީރުންނާއި ކުންފުނިތަކުގެ ވެރިން ރައްޔިތުންގެ ގާތަށް އައިސް ދަޅަތައް ދެއްކުމަށް ފަހު ފިލައިގެން ދިޔަ ތަން ކަމަށެވެ. އަދި ރައްޔިތުންނަށް ކޮށްދެވުނު ކަމެއް ނެތް ކަމަށް ވެސް އުޝާމް ވިދާޅުވި އެވެ.\nވިލިމާލޭގައި މިރޭ ބޭއްވި ޖަލްސާގައި އުޝާމް ވާހަކަ ދައްކަވަނީ. --- ފޮޓޯ: އަހުމަދު ނިޝާތު/ މިހާރު\nނަމަވެސް، އުޝާމް ވިދާޅުވި ގޮތުގައި އޭނާގެ އަމާޒަކީ ރައްޔިތުންނަށް ޖަވާބުދާރީ ކުރެވޭނެ މަންދޫބަކަށްވުމެވެ. އެގޮތުން، ދާއިމީ އޮފީހެއް ވިލިމާލޭގައި ގާއިމު ކުރައްވައި، އޮފީސް މެދުވެރިކޮށް ވަކިވަކި ފަރުދުންނަށް ކަންކަން ހުށަހެޅޭނެ އިންތިޒާމުތައް ހަމަޖެހިގެން ދާނެ ކަމަށް ވެސް އުޝާމް ވިދާޅުވި އެވެ.\n"ދާއިރާގެ ކަންބޮޑުވުންތައް އަޑުއަހައި ހިޔާލު ހޯދުމަށް ހަމަޖެހޭ އުސޫލެއްގެ ދަށުން ވިލިމާލޭގައި ރަށްވެހި ބައްދަލުވުންތައް ކުރިއަށް ދާނެ. އަޅުގަނޑު އަބަދުވެސް ހުންނާނީ ތިޔަ ބޭފުޅުންގެ މީހެއްގެ ގޮތުގައި،" މެލޭޝިއާ އާއި އިނގިރޭސި ވިލާތުން ތައުލީމް ހާސިލް ކުރެއްވި އުޝާމް ވިދާޅުވި އެވެ.\nދައުލަތުގެ ވަކީލެއްގެ ގޮތުގައި 10 އަހަރު ވަންދެން ހިދުމަތް ކުރެއްވި އުޝާމް ވިދާޅުވި ގޮތުގައި ރައްޔިތުން ބޭނުންވާ ކަންކަން ފުރިހަމަކޮށްދިނުމަށް ސިޔާސީ ޕާޓީއެއްގެ މެމްބަރަކަށް ވާކަށް ނުޖެހެ އެވެ. އަދި ރައްޔިތުންގެ ހައްގުތައް ރައްކާތެރިކޮށްދޭން ބޭނުންވަނީ އިހްލާސްތެރިކަން ކަމަށް އޭނާ ވިދާޅުވި އެވެ.\nވިލިމާލެ ދާއިރާ އަށް އަމިއްލަ ގޮތުން ވާދަކުރައްވާ އުޝާމް މިރޭ ފޮޓޯއަކަށް ހުއްޓިގެން: ވިލިމާލެ އަށް ގިނަ ކަންތައްތަކެއް ކޮށްދެއްވާނެ ކަމަށް އުޝާމް ވަނީ ވައުދުވެވަޑައިގެންފައި. --- ފޮޓޯ: އަހުމަދު ނިޝާތު/ މިހާރު\nފާއިތުވެދިޔަ ދުވަސްތަކުގައި ސިޔާސީ މާހައުލުން ފެނިފައި ވަނީ ސިޔާސީ ލީޑަރުން ބޭނުންވާ ވަކި އެޖެންޑާއެއް ހާސިލް ކުރުމަށް ފަހު ރައްޔިތުން ބޭނުންވާ ކަންކަމަށް ވަގުތު ނުދޭ ތަން ކަމަށް އުޝާމް ވިދާޅުވި އެވެ. ވިލިމާލެ އަށް ތަރައްގީ ގެނެވޭނީ އެ ބިމަށް ކުލުނާއި ލޯބި ލިބިފައި ހުރި ބޭފުޅަކަށްކަން ފާހަގަ ކުރައްވައި އުޝާމް ވިދާޅުވީ އޭނާގެ މަސައްކަތަކަށް ވާނީ ވިލިމާލޭގައި ހުރި މައްސަލަތަކަށް ހައްލު ހޯދުން ކަމަށެވެ.\n"ކިހިނެއްތޯ ވިލިމާލޭގެ މައްސަލަތައް ތިލަދުންމަތީ މީހަކު ހައްލު ހޯދައިދެވޭނީ؟ ކިހިނެއްތޯ ވިލިމާލޭގައި އިސްލާހު ކުރަން ޖެހޭ ކަންކަން ހައްދުންމަތީ މީހަކަށް ކިޔައިދެވޭނީ؟ ކިހިނެއްތޯ ވިލިމާލެ ތަރައްގީ ކުރަން ޖެހޭ ގޮތް ފުވައްމުލަކު މީހަކަށް ބުނެދެވޭނީ،" ވިލިމާލެ ދާއިރާ އަށް ޖުމްހޫރީ ޕާޓީގެ ޓިކެޓުގައި ވާދަކުރައްވާ ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދަށް އިޝާރާތް ކުރައްވައި އުޝާމް ވިދާޅުވި އެވެ.\nވިލިމާލެ އަށް އުޝާމް ވެވަޑައިގެންނެވި ވައުދުތައް:\n- އާންމު ހިދުމަތްތަކުގެ ފެންވަރު ރަނގަޅު ކުރުން\n- ޑޮކްޓަރުންގެ ހިދުމަތް ވިލިމާލެ ހޮސްޕިޓަލުން ގަވައިދުން ލިބުން.\n- ހާލުބޮޑު ބަލި މީހުން ވަގުތުން މާލެ ގެންދެވޭނެ އިންތިޒާމު ހަމަޖެއްސުން.\n- ފެރީގެ ހިދުމަތާއި އަގު އާންމުން ބަލައިގަންނަ މިންގަނޑަކަށް ގެނައުން.\n- ވިލިމާލެ އާއި އެއާޕޯޓާ ދޭތެރޭގައި ފެރީ ދަތުރު ކުރެވޭނެ ގޮތް ހެދުން.\n- ވިލިމާލޭގައި ތިބެގެން އޭލެވެލް ފެންވަރާ ހަމައަށް ކިޔެވޭނެ ގޮތް ފަހިކޮށްދިނުން.\n- މުހިއްޔުއްދީން ސްކޫލަކީ ފެންވަރު ރަނގަޅު ތައުލީމް ދޭ ތަނަކަށް ހެދުން.\n- އިޖުތިމާއީ ދުޅަހެޔޮކަން އިތުރު ކުރުމަށް ކޯޕަރޭޓިވް ސޮސައިޓީއެއް އުފެއްދުން.\nކިހިނެއްތޯ ވިލިމާލޭގެ މައްސަލަތައް ތިލަދުންމަތީ މީހަކު ހައްލު ހޯދައިދެވޭނީ؟ ކިހިނެއްތޯ ވިލިމާލޭގައި އިސްލާހު ކުރަން ޖެހޭ ކަންކަން ހައްދުންމަތީ މީހަކަށް ކިޔައިދެވޭނީ؟ ކިހިނެއްތޯ ވިލިމާލެ ތަރައްގީ ކުރަން ޖެހޭ ގޮތް ފުވައްމުލަކު މީހަކަށް ބުނެދެވޭނީ؟ --- އުޝާމް\nގާނޫނީ ދާއިރާ އިން ފުރަތަމަ ޑިގްރީ ހާސިލް ކުރެއްވި އުޝާމް ވިދާޅުވީ ކުޑައިރު އާއިލާއާ އެކު ދިރިއުޅުން ވިލިމާލެ އަށް ބަދަލު ކުރި ހިސާބުން ފެށިގެން މިއަދާ ހަމައަށް ވިލިމާލޭގެ ހާލަތަށް މާބޮޑު ކުރިއެރުމެއް ލިބިފައި ނެތް ކަމަށެވެ. އެގޮތުން، އަސާސީ ހިދުމަތްތައް ފުރިހަމަ އަށް ލިބެމުން ނުދާއިރު، މިއިން ކޮންމެ މައްސަލައަކީ ވިލިމާލޭގެ ރައްޔިތުން ތަޖުރިބާކޮށް ތަހައްމަލް ކުރާ މައްސަލަތަކެއް ކަމަށް އޭނާ ވިދާޅުވި އެވެ.\nޑެޕިއުޓީ އެޓާނީ ޖެނެރަލްގެ މަގާމުގައި 2013 ވަނަ އަހަރުގެ އޮގަސްޓް މަހުން ފެށިގެން މިދިޔަ ޖެނުއަރީ މަހާ ހަމައަށް ހިދުމަތް ކުރެއްވި އުޝާމް ވިދާޅުވީ ރައްޔިތުންގެ މަޖިލިހުގައި ކުރަން ޖެހޭ އެންމެ މުހިންމު އެއް ކަމަކީ ރާއްޖޭގެ އަދުލު އިންސާފުގެ ނިޒާމު ހަރުދަނާ ކުރުން ކަމަށެވެ.\nވިލިމާލޭގައި ބޭއްވި އުޝާމްގެ ކެމްޕެއިން ޖަލްސާ: ގިނަ އަދަދެއްގެ ބަޔަކު ވަނީ ޖަލްސާގައި ބައިވެރިވެފައި. --- ފޮޓޯ: އަހުމަދު ނިޝާތު/ މިހާރު\n"ފަނޑިޔާރުގެ އަށް ނުފޫޒު ވަދެ، އިންސާފުގެ ތިލަފަތް ފައިސާ އިން ބަރު ކުރުމުގެ ނަތީޖާއެއްގެ ގޮތުން ފަނޑިޔާރުގޭގެ އިތުބާރު ގެއްލިއްޖެ. ފާއިތުވި 10 ވަރަކަށް އަހަރު މި ދާއިރާގައި ދިމާވެފައިވާ މައްސަލަތައް އަޅުގަނޑު ވަރަށް ގާތުން ދުށިން،" އަމިއްލަ ގޮތުން އިންތިހާބުގައި ވާދަކުރައްވާ އުޝާމް ވިދާޅުވި އެވެ.\nއުޝާމް ވިދާޅުވި ގޮތުގައި، އަދުލު އިންސާފަކީ މަހުޖަނަކަސް، ފަގީރަކަސް، ތަފާތު ކުރުމެއް ނެތި ލިބެން ޖެހޭ އަސާސީ ހައްގެކެވެ. އެކަމަކު، ސިޔާސީ ގޮތުން ނުފޫޒު ގަދަ މީހުންނާއި މަހުޖަނުން ވަނީ ރައްޔިތުންގެ އަސާސީ ހައްގަށް އަރައިގެންފައި ކަމަށް ވެސް އޭނާ ވިދާޅުވި އެވެ.\nޒުވާން އުމުރުން ފެށިގެން އިޖުތިމާއީ ކުރިއެރުވުމަށް ގިނަ މަސައްކަތްތަކެއް ކުރެއްވި އުޝާމް ފާހަގަ ކުރެއްވި ގޮތުގައި، ބޯހިޔާވަހިކަމުގެ މައްސަލައަކީ ވެސް ރާއްޖޭގައި ދުވަހުން ދުވަހަށް ބޮޑުވަމުން އަންނަ މައްސަލައެކެވެ. އަދި ބޯހިޔާވަހިކަމުގެ މަޝްރޫއުތައް ފެށިގެން ކުރިއަށް ދިޔަ ނަމަވެސް ރައްޔިތުންނަށް އަތްފޯރާ އަގެއްގައި ބޯހިޔާވަހިކަން ހޯދޭނެ ގޮތެއް ނެތް ކަމަށް ވެސް އުޝާމް ވިދާޅުވި އެވެ.\nވިލިމާލޭގައި ބޭއްވި ޖަލްސާގައި ބައިވެރިވި ބައެއް މީހުން. --- ފޮޓޯ: އަހުމަދު ނިޝާތު/ މިހާރު\n"މި މަޝްރޫއުތަކުގެ ދަށުން ގެދޮރު ހޯދުމުގެ ތަނަވަސްކަން ހުރީ މުއްސަނދިންގެ. އާންމު ރައްޔިތު މީހާ އުޅެން ޖެހެނީ ހަމަ ކުލީގެ އަޅުވެތިކަމުގައި،" ގިނަ ބަޔަކު ބައިވެރިވި ޖަލްސާގައި އުޝާމް ވިދާޅުވި އެވެ.\nރައްޔިތުންގެ މަޖިލިހާއި އެންޓި ކޮރަޕްޝަން ކޮމިޝަން (އޭސީސީ) އަކީ އިސްލާހު ކުރަން ޖެހޭ ތަންތަން ކަން ފާހަގަ ކުރައްވައި، އުޝާމް ވިދާޅުވީ ރައްޔިތުންނަށް ހިދުމަތް ކުރަން ހޮވާފައި ތިބޭ ބޭފުޅުން ހިންގާ ކޮރަޕްޝަންގެ އަމަލުތަކަށް ހަރުކަށި އަދަބު ދެވެން ޖެހޭނެ ކަމަށެވެ.\nއަޅުގަނޑު އަބަދުވެސް ހުންނާނީ ތިޔަ ބޭފުޅުންގެ މީހެއްގެ ގޮތުގައި --- އުޝާމް\nއުޝާމަކީ ކުރީގެ ޑިފެންސް މިނިސްޓަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ޕޮލިޓިކަލް އެޑްވައިޒަރު މުހައްމަދު ނާޒިމްގެ އާއިލީ ބޭފުޅެކެވެ. ޑެޕިއުޓީ އެޓާނީ ޖެނެރަލްގެ މަގާމަށް އައްޔަން ކުރެއްވުމުގެ ކުރިން އުޝާމް ހުންނެވީ އެޓާނީ ޖެނެރަލްގެ އޮފީހުގެ ޑެޕިއުޓީ ސޮލިސިޓާ ޖެނެރަލްގެ މަގާމުގަ އެވެ.\nއިތުރު ލިޔުންތައް ވިލިމާލެ ރައްޔިތުންގެ މަޖިލިސް މެމްބަރު އަހުމަދު އުޝާމް (ވިލިމާލެ) ރައްޔިތުންގެ މަޖިލީހުގެ އިންތިޚާބު 2019


އެޗް.އާރް ސޮފްޓްވެއަރއެއް ގަތުމަށް\nމި ކޮމިޝަނަށް އެޗް.އާރް ސޮފްޓްވެއަރއެއް ވިއްކާނެ ފަރާތެއް ހޯދުމަށް ކުރި ނަންބަރ 462/1/2021/9(IUL) (21 މާރިޗް 2021) ގެއިޢުލާނާގުޅިގެން ހުށަހަޅާފައިވާ އަގުތައް ބޮޑުކަމަށް ފެންނާތީ، އެ އިޢުލާން ބާތިލްކޮށް އަލުން އިއުލާންކުރަމެވެ.\nއެހެންކަމުން، މި ކޮމިޝަނަށް އެޗް.އާރް ސޮފްޓްވެއަރއެއް ވިއްކުމަށް ޝައުޤުވެރިވާ، ފަރާތްތަކުން މި ކޮމިޝަނަށް ވަޑައިގެން މަޢުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރީހަށް އަންދާސީ ހިސާބު ހުށަހެޅުއްވުމަށް ދަންނަވަމެވެ.\n· އަންދާސީ ހިސާބު ހުށަހެޅޭނީ، ޕްރީމިޑް މީޓިންގއަށް ހާޟިރުވާ ފަރާތްތަކަށެވެ.\n- މިއިޢުލާނާ ގުޅޭގޮތުން މަޢުލޫމާތު ސާފު ކުރެއްވުމަށް ބޭނުންފުޅުވާ ފަރާތްތަކުން 21 އޭޕްރީލް 2021 އިން 28 އޭޕްރީލް 2021 އަށް، ކޮމިޝަނުގެ އީމެއިލް [email protected] އަށް ސާފު ކުރެއްވުމަށް ބޭނުންވާ މައުލޫމާތު އެނގޭނޭހެން ލިޔުއްވާ މެއިލް ކުރެއްވުން އެދެމެވެ. އަދި މި ސުވާލުތަކަށް ދޭ ޖަވާބު ކޮމިޝަނުގެ ވެބް ސައިޓުގައިވާ، މިއިއުލާނާ ގުޅޭ މަޢުލޫމާތާ އެކު ޝާޢިއު ކުރެވޭނެއެވެ.\n- ފޯނު: 3302582\n- އިއުލާނާ ގުޅޭ މައުލޫމާތު ޝީޓެއް މި އިޢުލާނާ އެކު އެޓޭޗް ކޮށްފައިވާނެއެވެ.\nސުންގަޑި: 29 އޭޕްރިލް 2021 1100\n- HR software infosheet


SunOnline: #VAAHAKA: First Lady - part-45\nފަސްޓް ލޭޑީ (45)\nއައިޝާ ނަސީމް 15 Apr 2019, 12:23\n"އެހެންވެ އަހަރެމެން ކަހަލަ އެޖެންޓުން ގެންގުޅެން ޖެހެނީ. އައި ކެން ކިލް. ރެބިޓެއް މަރައިލިހެން މަރާލަން ކެރިދާނެ. ޖަސްޓް ސޭ ދަ ވޯޑް ކާޒް....................................." މިކާލް އެއް ބުމަ އަރުވައިލިއެވެ. " މިހެންބުނާއިރުވެސް އޭނަ މުރުތައްދަކަށްވާއިރުވެސް މިވަރުން ހިމާޔަތްކޮށް އޭނަގެ ސިކިއުރިޓީ ވަރުގަދަކުރަން ބުނެވެނީ ހަމަ އަހަރެންވެސް ހުރި ބަލިކަށިކަމުން. އަންހެންކުއްޖެއްގެ އުފަލަކަށްޓަކާވެސް ދީން ގުރުބާންކުރާކަށް ނުވާނެ ދޯ ކާޒް. ވައި އޭމް އައިމް ޑުއިން ދިސް. އައި ކާންޓް ހާމް ދެޓް މޭން. ހުވަފެނެއްގަވެސް..."\n"ފަސްޓްލޭޑީގެ ސަބަބުން ނޫންނަމަ މިކާގެ ޖިހާދު މާ ފުރިހަމަވާނެކަމާއިމެދު ޝައްކެއްނެތް. އެކަމަކު އަންހެނުންނަކީ ބައެއްފަހަރު ބާރުގަދަ ރަސްކަލުންގެ ބަލިކަށިކަން ކަމުގައި ވެގެން ހިގައިދޭ. މިކާ އަލުން އޭނައާއި ނުގުޅެން އަޒުމް ކަނޑައަޅައިގެން ރާއްޖެ އެނބުރިއައި ކަމަށްވަންޏާ މިޝަންތަކަށް ކޮންސެންޓްރޭޓްކުރޭ. ޔޫ އާ އެ ގްރޭޓް ފައިޓާ. ހަޔާތީގެ ސަބަބުން ބަލިކަށިނުވޭ.. އެއީ އެންމެ ގާތް އެކުވެރިއެއްގެ ހައިސިއްޔަތުން ދެވޭނެ އެޑްވައިސްއަކީ.................." ކާޒިމް ވިސްނައިދިނެވެ. މިކާލް ދެއަތްތިލަ މަހާލުމަށްފަހު އަތުގެ ތެރޭ މޫނު ފޮރުވައިގެން ޚިޔާލަކަށް ގެއްލިފައި އިރުކޮޅެއްވާންދެން އިނެވެ.\nގުރުއާން މުބާރަތަށްޓަކާ ހޯލްތެރެ ތައްޔާރުކޮށްފައިވާލެއް ނިކަން ފުރިހަމައެވެ. އެކި އުމުރުގެ ކުޑަކުދިންތައް ބަސްއަހައިގެން ގޮނޑިތަކުގައި އިށީދެލައިގެންތިބީ އެކުދިންގެ މައިންބަފައިންގެ ގާތުގައެވެ. ލާވީ އަމްރާން އަބުދުލްއަޒީޒު ސްޓޭޖަށް އަރާފައި ހީލިއެވެ. ކޯތާފަތަށް އެޅުނު އަޑިކޮޅު އެތައް ބަޔެއްގެ ހިތްތައް އަތުލިއެވެ. އެންމެންގެ ވެރިޔާގެ ދަރިފުޅުކަމުން ލާވީ އެއުމުރުގައިވެސް މަޝްހޫރެވެ. އެއީ އެންމެންގެ ކުޑަ ކުޑަ ޕްރިންސްއެވެ. ރަގަޅު އަޚުލާގެއް ލިބިފައިވާ ބަސްއަހާ ކިޔަމަންތެރި ކުއްޖެކެވެ. ލާވީ އައޫޒުބިސްމި ކިޔެވުމަށްފަހު ކިޔަވަންފެށުމުން ހޯލްތެރެ ކުރިއަށްވުރެ ހިމޭންވިއެވެ. އެއަޑުގެ ޖާދޫގައި އެންމެން ޖެހުނެވެ. ލާވީ ޚަތިމަށް ބަލައިގެން ހުރެ ކިޔެވީ ފުރުގާން ސޫރަތުގެ އާޔަތްތަކެވެ. އެރާގާއި އަޑުގެ ސަބަބުން އެންމެންގެ ހިތްތަކާއި ކުޅެލާފައި ލާވީ ސްޓޭޖްން ފޭބިއިރު ހަޔާތީގެ ލޮލުން އުފާވެރިކަމުގެ ކަރުނައައެވެ.\n"ޔޫ ވާ ގްރޭޓް ދަރިފުޅު މާޝާﷲ." އަމްރާން އަތުތެރޭ ލާވީ ބޮނޑިކޮށްލަމުން ނިތްކުރިއާއި ބޮލުގައި ބޮސްދިނެވެ. ހަޔާތީވެސް ދަރިފުޅުގެ މޫނަށް ދޮންދިނެވެ.\nލާވީއަށް މުބާރާތުގެ ބަލައިން ކިޔެވުމުގެ ގޮފިން އެއްވަނަ ލިބުނެވެ. ހައްގު ވަނައެއްކަމަށް އެންމެން ގަބޫލުކުރިއެވެ. އެއްވެސް ނުފޫޒެއްނެތަސް ލާވީގެ ކިޔެވުން ހަމަ ފުރިހަމައީއެވެ. އެއީ ނޫސްތަކުގެ އެންމެ ހޫނު ޚަބަރުކަމުގައިވިއެވެ.\nރައީސްގެ ކުޑަކުޑަ ދަރިފުޅު ދީނަށް ލޯބިޖައްސާފައިވާ ވަރު ގުރުއާން މުބާރާތުން ފެނުމުން ކޮންމެ ދިވެއްސަކަށް ސިހުމާއިއެކު އުފާވެރިކަން ލިބުނެވެ. އަމިއްލަދަރިއަކަށް ކާމިޔާބުވިޔަސް މީހުންނަށް ނުލިބޭނެހާ އުފާ ލިބުނެވެ. އެންމެން ލޯބިވާ ރައީސްގެ ދަރިފުޅަށް ގުރުއާން މުބާރާތުން ވަނައެއް ލިބުނުކަމީ ހަމަ އަމްރާންގެ ދީންވެރިކަމެވެ. އެއްވެސް މީހަކަށް އޭނަ ދީނަށް ލޯބިކުރާވަރު ހާމަނުކުރިޔަސް ގައުމުން ފެންނަ ކުލަވަރު އޭނަގެ އަމިއްލަ ދިރިއުޅުމުންވެސް ދައްކުވާދީފިއެވެ. ލާވީ ކުޑައިރު ތަރިއަކަށްވެއްޖެއެވެ. އެންމެންގެ ހިތްތައް ގުރުބާންވާވަރުކުރިއެވެ. ނޫސްތަކުގައި އެ ކުޑަ ޝާހީ އާއިލާއަށް ތައުރީފުކޮށްފައި ހުރީ އިންސާނަކަށް އަނެއް އިންސާނަކަށް ތައުރީފުކުރެވޭނެ އެންމެ މައްޗަށެވެ. ހަޔާތީ ފަސްޓްލޭޑީގެ ގޮތުގައި ހިންގާ ޕޭޖާއި ދީނީ ޗެނެލް އެޗްއެމްގެ ސަބަބުން އެތައް ބަޔަކަށް ހިދާޔަތް ލިބި ޒުވާނުންގެ އުޅުން އިސްލާހުވެ މިސްކިތްތަކަށް ވަންނަ މީހުން ނިސްބަތުން ގިނަވެ ދީނީ ކަންތައްތަކަށް އިސްކަންދޭ ކަމުގައި އޮތެވެ. ލާދީނީ މީހުންގެ އަޑު މުޅިންހެން ކެނޑިއްޖެއެވެ. އިސްލާމްދީންގެ ނޫރު ނިވާލަން އަޅުތަކުން ކިތަންމެ މަސައްކަތްކުރިޔަސް އެއީ ވާނެކަމެއްނޫނެވެ. ކައުނާއި އޭގައިވާހާ އެއްޗަކީ މާތްﷲ ހައްދަވާފައިވާ ތަކެއްޗެވެ. ހުރިހާ އިންސާނުންނަކީ ޚާލިގުވަންތަ ކަލަކުގެ ނިކަމެތި އަޅުންނެވެ. އެކަން ހަނދާން ނައްތާލާފައި ބޮޑާވެގަތުމުން ނިކަމެތިކަން ލިބޭނެ ދުވަހެއް ވާނެކަން ހަދާންކޮށް ނަފުސް އިސްލާހުކުރުމަކީ ބުއްދިވެރިންގެ ސިފައެކެވެ. އަމްރާންއަށްވެސް އެހާ ބޮޑު ބަދަލެއް އައީ ވަށައިގެންވާ ކުޅަދުންވަންތަކަމައިމެދު ވިސްނާ ފިކުރުކޮށްގެންނެވެ. ކޮންމެ އެއްޗަކުން ކުޅަދުންވަންތަކަން ފެންނާން ފެށުމުންނެވެ.\nއައުރާފް ސޫރަތުގެ ސާޅީސްތިންވަނަ އާޔަތުގައިވާ ވަހީގެ ބަސްފުޅު ރައްދުވާ މީހުންގެތެރޭ އަމްރާން ލެއްވުމަށް އެދި އޭނަ ދުޢާކުރިއެވެ.\nގޭގައި ނަމާދުކުރުމަށްވުރެ ފިރިހެނުންނަށް މާތްކަން ބޮޑީ މިސްކިތުގައި ނަމާދުކުރީމައެވެ.\nރައީސް އަމްރާން މިސްކިތަށް ދާންފެށުމުން އިދިކޮޅު ނޫސްތަކުގައި އެކަން ފާހަގަކޮށް ލިޔުންތައް ލިޔަންފެށިއެވެ. "ޕްރެޒިޑެންޓް މިސްކިތަށް ވަޑައިގަންނަވަން ފެއްޓެވީ އިންތިޚާބާއި ކައިރިވީމަތޯ؟ މިހުރިހާދުވަހު ރައްޔިތުންނާއިއެކު ފެނިފައިނުވާ ރައީސް އަމްރާން އަބްދުލްއަޒީޒު އާދައިގެ ޓީޝާޓާއި ޖިންސްގައި ރައްޔިތުންނާއިއެކު ބީޗް ސާފުކުރުމުގެ ހަރަކާތެއްގައި ފެނުމަކީ "ވަންސް އިން އެ ބްލޫމޫން" ވާ ކަމެއްގެ ގޮތުގައި ސިފަކޮށްފައިވެއެވެ. އަވިއައިނު އަޅައިގެން އަގުބޮޑު ގަޑިއާއި ސޫޓާއިއެކު ރަސްމީ އިއްޒަތުގައި ފެންނަ ބޭފުޅާއަށް މިފަދަ ބަދަލެއްއައުމުގެ ފަހަތުގައިވަނީ ރައްޔިތުންނަށް އަޅާފައިވާ ފިޔަވަޅުގެ ސަބަބުން އިގުތިސާދު ހުއްޓުމަކަށް އައިސް މުޒާހަރާއަށް ނުކުމެދާނެތީ ބާވައޭ ކިޔާ ސުވާލު އުފައްދާފައިވިއެވެ. އަމްރާންއާއިވެސް ސުވާލުތައް ކުރިމަތިވިއެވެ. އަމްރާން ބުނަނީ އަބަދުވެސް ބޭނުންވަނީ ރައްޔިތުންނަށް އެންމެ ރަގަޅުގޮތްކަމަށެވެ. ހަމައެކަނި ދުނިޔެއާއިމެދު ވިސްނަން ނުޖެހޭނެކަމަށާއި ނަމަވެސް ދުނިޔޭގައި އުޅެންވާނީ ޒިންމާދާރު މީހުންގެ ގޮތުގައި ކަމަށާއި ރީތި އަބުރުވެރި ދިރިއުޅުމެއްގައި ކަމުގައި އަމްރާން ބުންޏެވެ. ވަޒީފާގެ ތަނަވަސްކަމާއިއެކު ޑްރަގްބޭނުންކުރި ޒުވާނުންނާއި ގޭންގުތަކުގެ ޒުވާނުންވެސް ވަޒީފާތަކުގައި ޒިންމާދާރުކޮށް އުޅޭތަން ފެނުމުން އުފާވާކަމުގައި އަމްރާން ބުނެލިއެވެ.\nހަގީގަތުގައި އެއްވެސް ރައީސަކު ނުގެނެސްދޭހާ އުފާވެރި މުޖުތަމައެއް މިއަދު އެބައޮތެވެ.\nމިފަހަރު އިންތިޚާބުވެސް ފޯރިގަދައެވެ. ނަތީޖާ ލިބުނީ ހީކުރިގޮތަށެވެ. ހަތްދިހަ ޕަސެންޓްގެ ވޯޓާއިއެކު އަމްރާން އަބުދުލްއަޒީޒު ދެވަނަ ދައުރަކަށް އިންތިޚާބުވިއެވެ. އޮޅުވާލުމެއްނެތް އިންސާފުވެރި އިންތިޚާބެކެވެ. މައްސަލަ ޖެއްސި އެންމެ މީހެއްވެސް ނެތެވެ. އެހާވެސް ދެފުށްފެންނަ އިންތިޚާބެކެވެ.\nމާރިޗް މަހުގެ ފަހުކޮޅެވެ. އަމްރާން ހަޔާތީއައި ދަރިފުޅުގޮވައިގެން އެމެރިކާގައި ކުރު ޗުއްޓީއެއް ހޭދަކޮށްލަން ގަސްތުކުރިއެވެ. އެމީހުން ދިރިއުޅޭގޭގެ ވަށައިގެން ވާ ބަގީޗާގެ ގަސްތައް އުސްވެފައި ހިޔާ ފެތުރިފައިވާއިރު ފިނިވައިރޯޅިތަކުގައިވާ ލުއި ނަނާގެ އަޑާއެކު އިވެނީ ހާލިތަކުގައިވާ ދޫނިތައް ލަވަކިޔާއަޑެވެ. މާހައުލުގައި ހިފާފައިވަނީ ގަސްތަކުގައި ބަރާވެފައިވަ ކުލަކުލައިގެ މާމެލާމެލީގެ ހުވަދުވަހެވެ. ފެހި ދޫލައެއްހެން ފެތުރިފައިވާ ބޯ ވިނަގަނޑުވެސް ނިމުމެއްނެތެވެ. މި ހިތްގައިމު މާހައުލުންވެސް ހަދާންވަނީ ކުޅަދުންވަންތަކަމެވެ. ކޮންމެ ފަތެއްވެސް ހަދާންކޮށްދެނީ އިހާލެއްވާކަމެވެ. އަމްރާންއާއި ހަޔާތީ އަތުގުޅުވާލައިގެން ހިގާލާއިރު ލާވީ ދުވެދުވެފައި އުޅެއެވެ.\nލާވީ ނިދުމުން ހަޔާތީ އަމްރާން ގަނެދިން ފިޔާތޮށިކުލައިގެ ނިދާހެދުން ނެގިއެވެ. ފަށުވިކޮޅެއްފަދައިން އަތުތެރޭ ލެވޭ ހެދުން ލުމުން އަރާމުކަމުން އެއްޗެއްނުލާ ހުރިފަދައެވެ. އެހާ މަޑު ފޮތިކޮޅަކުން ފަހާފައިވާ ހެދުމެވެ. ވާކޮޅެއް ލާފައިވާ ހެދުން ކުރުކަމުން ފައިގެ ފަލަމަސްގަނޑުގެ މެދަކާ ހަމަޔަށް އަރައެވެ. ބުރަކަށިވެސް އޮތީ ހާމައަށެވެ. ވާކޮޅުތަކުން ތިރިއާއި ގުޅާލަދީފައިވެއެވެ. ރީތިވެލައިގެން ކާކޮޓަރިއަށްގޮސް ރޭގަނޑު ކާން މޭޒުމަތި ތައްޔާރުކުރިއެވެ. އުއްބައްތިތައް ޖެހިއެވެ. ކުރިމަތީގައި ހުރި ފުޅާދޮރުތަކުން ގަސްތަކާއި ވިނަގަނޑު ފެންނާން އޮތްއިރު ނިކަން ހިތްގައިމެވެ. އަމްރާން ކާކޮޓަރިއަށް ވަދެފައި ހުއްޓުންއެރިއެވެ.\n"މައި ބިއުޓިފުލް ވައިފް....." އަމްރާންގެ ޖުމްލައިން "މިކާ" ގެ ނަން ހިތުގައި ފްލޭޝްވެލާފައިދިޔަހެން ހީވިއެވެ. ސިކުންތުކޮޅަކަށްނަމަވެސް އޭނަގެ ހިތަށް މިކާލް ވެރިވެފައި ހަމަ އެހާ ހަލުވިކޮށް އެދިޔައީއެވެ. އޭރު މިކާލް އާއްމުކޮށް ބުނެލާ ލަފުޒުތަކެކެވެ.\n"އައި ތިންކް އައި ވިލް އީޓް ޔޫ ފޯ ޑިނާ...." އަމްރާން އަތް ފޯރުވާލާފައި ހަޔާތީގެ މޫނުގައި އިނގިލިތައް ބީއްސައިލިއެވެ. ހަޔާތީ ތެދުވެގެން އައިސް އަމްރާންގެ ފައިމަތީ އިށީދެލިއެވެ. އަދި ސެލްފީ ތަކެއްނެގިއެވެ. އެއަށްފަހު އަމްރާންގެ މޫނާއި މޫނު ޖައްސާ ބާރުކޮށްލަމުން ދެލޯ މަރައިލީ ހިތަށް ލިބުނު އުފަލަކާއި ހިތްހަމަޖެހުމެއްގެ ބޮޑުކަމުންނެވެ. އެދެމީހުން އެއްކޮށް އެތައް އަހަރެއް ފާއިތުވީއިރު ކޮންމެ ރެއަކު ހަޔާތީ މިގޮތަށް ރީތި ހެދުމެއްލައިގެން އަމްރާންއަށްޓަކާ ތައްޔާރުވެއެވެ. މީރުވަސް ދުވާ މަލެއްފަދައިން އަމްރާންއަށްޓަކާ ދައުވަތުދެނީ ފޫހިވުމެއްނެތި އާކައިވެނީގެ ފުރަތަމަ ރޭފަދައިންނެވެ. ކޮންމެ ދުވާލެއް ރެއެއް ޚާއްސަކޮށްލަމުންނެވެ. ފިރިމީހާއަށްޓަކާ އެގޮތަށް ޒީނަތްތެރިވެގެން ރީތިވެގެން އުޅެންޏާ ފިރިމީހާ ފޫހިނުވާނެކަމަށް އޭނަވެސް ގަބޫލުކުރެއެވެ.\n"ވަރަށް ލޯބިވޭ.....ލައިކް ސެކްސްޓިލިއަން ޓައިމްސް.." ހަޔާތީ ބުނެލިއެވެ. އެންމެ ފުރަތަމަފަހަރު ޓްވިޓާތަންތަނުން އާ ލަފުޒެއްގެ ގޮތުގައި އެ އަދަދު ފެނުމުން ހަޔާތީގެ ހިތަށް އެރީ އެބަސް ނުލާ އެމެރިކާ މީހުންނަށް އަދަދެއްވެސް ނެހެދޭނެކަމުގައެވެ.\n"މީޓޫ..ލައިކް މިލްނިލިއަން ފަހަރު...." އަމްރާން ހަޔާތީގެ ކަންފަތުގައި ތުންފަތްޖައްސައިލުމުން ހީކަރުވައިގެން ހަޔާތީ ގޮތެއްނެތެވެ. ދެން އެއީ ހިސާބުގެ އަދަދުތަކުން ހަޔާތީއަށްވެސް އެނގިފައިވާ އެންމެ ބޮޑު އަދަދުކަމަށްވާތީ އެއަށްވުރެ އިތުރަށް ބުނެވޭނެ އަދަދެއް ވިސްނުމަކަށް ނައުމުން ހީލާފައި އަމްރާންގެ ކޯތާފަތުގައި މަޑުމަޑުން ހިފައިލިއެވެ.\nފަނަރަވަރަކަށް މިނިޓްވަންދެން ލޯބިވާވަރު ލަފުޒުތަކާއި އަމަލުން ހާމަކުރުމަށްފަހު ހަޔާތީ އުލުން އަމްރާންގެ އަނގައިގާ އެތިކޮޅެއްލެއްވިއެވެ. އެއަށްފަހު ހަޔާތީ އަމިއްލައަށް ކެއެވެ. ދެމީހުން އެއްތަށްޓަކުން ކަމުން ދިޔައިރު އެހާ ލޯބިވެތި ނަޒަރުތަކާއި ބޮސްދިނުންތަކުގެ ތެރޭގައި ވަގުތު ދިޔަގޮތެއްނޭގި ކެއުން ނިންމާލާފައި ނިދަން ކޮޓަރިއަށްވަނެވެ. ދަންވަރު ދެމީހުން ތެދުވެ ދަމުނަމާދުކޮށްގެން ދެވަނަފަހަރަށް ނިދުމުގެ އަރާމުގެ ތެރެއަށް ގެނބުނެވެ. ހިމޭންކަމާއި އެކަނިވެރިކަމުގެ ސަބަބުން ފޮނި ނިންޖެއްގެ ތެރެއަށް ގެނބުނަސް ފަތިސްނަމާދަށް ގަޑި އެލާމްކޮށްގެން އެގަޑިއަށް ހޭލާ ނަމާދުކުރިއެވެ. އެމެރިކާއިން އަންނަމުން ޔޫކޭގައި މަޑުކޮށްލުމަށްފަހު އުމްރާގެ އަޅުކަމަށްފަހު މާލެ އައިއިރު އެއީ އެންމެ ފުރިހަމަ އެއް ދަތުރުކަމުގައި ހަޔާތީއަށްވިއެވެ.\nމިކާލް ނޫހުގައި ހުރި އަމްރާންއާއި ހަޔާތީ އަދި ލާވީގެ ފޮޓޯތަކަށް ބަލަން އިނީ ޝައުގުވެރިކަމުގެ ނަޒަރަކުންނެވެ. ދީންވެރި އަންހެންކުއްޖެއްކަމާއިމެދު ޝައްކެއްނެތެވެ. އެކަމަކު އަދިވެސް ހަޔާތީގެ ފޮޓޯތަކަށް މަހުރަމުން ނޫން މީހުންނަށް ފެންނާނެހެން ޕޯސްޓްކުރެވި އެތައްބަޔަކަށް އެރީތިކަން ފެންނާނެތީ މިކާލްއަށް އުދަގޫވިއެވެ. ހަޔާތީ މޫނު ބުރުގާ އަޅާނެނަމައެވެ. އޭރުން ފަހަރެއްގައި އޭނައަށްވެސް މިގޮތަށް ސިއްރު ސިއްރުން ނަމަވެސް ބަލަން ނުލިބޭނެ ނޫންހެއްޔެވެ؟\nމިކާލްގެ ހިތް ހަލާކުވިނަމަވެސް އޭނައަށް ހަޔާތީގެ ހިތަށް އަނިޔާއެއް ދޭކަށް ނުކެރޭނެއެވެ. އޭނަގެ ދުޢާއަކީ އަމްރާންއާއިއެކު ހަޔާތީއަށް ދެދުނިޔޭގެ ނަސީބާއި ބާއްޖަވެރިކަން ދެއްވުމެވެ. އަދި ޚާއްސަކޮށް ލާވީ ފެނުމުން ޚާއްސަ ކުލުނެއް އެކުއްޖާއާއި ދޭތެރޭ ޖެހި އަމިއްލަ ދަރިއެއްފަދައިން ދެކެވުނެވެ. ލާވީއަށް ދިގު އުމުރެއް ދެއްވުމަށް އެދި ދުޢާކުރެވުނެވެ. މިކާލް ނިތްކުރީގައި އަތް ބާއްވާލައިގެން ސީލިންއަށް ބަލަން އޮވެފައި ދެލޯ މަރައިލިއެވެ.\nކާޒިމްއާއި މިކާލް އޯޓަމްބްލޭޒަށް އެކީ އަންނާންފެށުމުން އެކަމާއި ހަޔާތީއަށް ކިތަންމެހާވެސް އުދަގޫވިއެވެ. ނަސީބަކުން އެހެން އަޔަސް އެމީހުން ތިބޭނީ ގޭގެ ފެންޑާގައެވެ. ނޫނީ ބަގީޗާތެރޭ ތިބެ ކޮފީ ބޯލައިގެން ހިނގައިދާނެއެވެ. އަލްޔާނާ އެ ދެޒުވާނުންނަށް ނިކަން ކަމޭހިތާނެއެވެ. އަމްރާންގެ އެކުވެރިންނަށް ވީތީއެވެ. އެޒުވާނުން އަންނައިރަށް މެއިޑުން ލައްވާ ކޮފީ ހަދުވާ މީރުކާއެއްޗެހިން މޭޒު ފުރައިލާނެއެވެ. އެވެސް ހިތްގައިމު ހަވީރެކެވެ. ކުރީރޭ ވާރޭ ވެހިފައި އޮތުމުން ގަސްތައް ދޮވެވި ވިނަގަނޑުމަތީ ކޮންމެވެސް ވަރަކަށް ޝަބްނަމްގެ ތިކިތައް ބަބުޅާއިރު އިރުގެ އަލިދޯދިތައް ވިނަތަކާއި ކުޅެލާ މަންޒަރުން ހިތްތަކަށް އުފާވެރިކަން ގެނުވަދޭނެއެވެ. ހަޔާތީ ސަޖަލްއާއިއެކު ބާޒާރުކޮށްލަން ދިޔުމުން އަމްރާން ލާވީއާއިއެކު ހައިޑް އެންޑް ސީކް ކުޅެން ބަގީޗާގައި އިރުކޮޅެއްވާންދެން އުޅުނެވެ. އެއަށްފަހު ބޮޑު އައިސްކްރީމް ބޯތަށްޓެއް ހިފައިގެންގޮސް ދެބަފައިން ކާން ޖައްސައިލީ ހިޔާއަޅާފައިވާ ބޮޑު ގަހެއްގެ ދަށުގައެވެ. ކަފަލޮލީ ކަންނެތްވެފައި އަވިކޮޅުގައި ހަތަރެސްފައި ދަމާލައިގެން އަރާމު ނިންޖެއްގައިއޮތެވެ.\n"ކަމް އީޓް ދިސް ޑާލިން. ބިސްމި ކިޔާފައި އަނގަ ހުޅުވާ ދަރިފުޅާ............" އަމްރާން ސަމުސަލުން އައިސްކްރީމްކޮޅެއް ނަގާފައި ދިއްކޮށްލިއެވެ.\n"ފަސްޓް ޑޭޑީ....." ލާވީ ސަމުސާ އަތުލާފައި އަމްރާންގެ އަނގައިގާ ލައްވާދިނެވެ. ތުންފަތުގައި ހުރި އައިސްކްރީމްކޮޅު އިނގިލިތަކުން ފޮހެލަދިނެވެ. އެ ލޯބިން ފުރިފައިވާ ހަރަކާތް އަމްރަންގެ ހިތާއި ކުޅެލިއެވެ. ތުއްތުކުދިން ވާ މައުސޫމް ލޯތްބަކީ އެންމެ ފުރިހަމަ އެއް ލޯތްބެވެ.\nކާޒިމްއާއި މިކާލް މަޑުމަޑުން ހިނގާލާފައި އައިސް އެހިސާބާއި އަރާ ހަމަވީއިރު އެ ފުރިހަމަ މަންޒަރުފެނުނެވެ. އަމްރާން ތެދުވެފައި އެމީހުންނާއި ސަލާމްކޮށްލިއެވެ. އެތައް އަހަރެއްފަހުން މިކާލްގެ އަތާއި އަމްރާންގެ އަތް އަދި ލޯ ގުޅިގެން ދިޔައިރު ކުރިން އޮންނަ ނަފްރަތު ޔަގީނުންވެސް އެލޯތަކަކުން ނުފެނުނެވެ. ދެމީހުންވެސް އެކަކު އަނެކަކަށް ހިތްހެޔޮކޮށް މާފު ދީފައިވާފަދައެވެ. އަމްރާން އޭނަގެ ދަރިފުޅު ލާވީއަށްވެސް މިކާލް ތައާރަފުކޮށްދިނެވެ. "މިކާ ބޭބެ" ގެ ނަމުގައެވެ. ލާވީ ތުއްތުވިޔަސް މެހުމާންދާރީ އަދާކުރަން ވަރުހުރެއެވެ. ވަގުތުން ބޭނުންވީ ކާޒިމްއާއި މިކާލްއަށް އައިސްކްރީމް ގެނެސްދޭށެވެ. މެއިޑުން ކައިރީ ބުނަންވެގެންނޭ ކިޔާފައި ކުދި ފިޔަވަޅުތައް އަޅަމުން ހިނގައިގަތުމުން އަމްރަން ދަރިފުޅު އުރައިލިއެވެ.\n"ދަރިފުޅު ކާޒްބެމެން ކައިރީ މަޑުކޮށްލާ. ޑެޑީ އަންނާނަން ކޮފީ ހިފައިގެން އިނގޭ....."\n"ޑިޑް ޔޫ ޕްރޭ....." އަމްރާން ގެއަށް ވަންތަން ބަލަން ހުރެފައި ކާޒިމް ގުދުވެ ލާވީގެ މޫނުގައި ދެއަތުން ހިފަހައްޓައިލިއެވެ.\n"ކިތައް ރަކުއަތް ކުރީ؟ " ކާޒިމް އެހިއެވެ.\n"ފޯ......." ލާވީ ހަތަރު އިނގިލި ދައްކައިލަމުން ހިނިތުންވެލީ ކުދި ދަތްތައް ދައްކައިލަމުންނެވެ. އައިސްބްލޫ ޖިންސް ސޯޓަކާއި ޓީޝާޓެއްލައްވާފައި ހުރިއިރު ދިގުކޮށްލާފައިވާ އިސްތަށިގަނޑު މޫނަށް ފައިބައިގަތުމުން އިރުއިރުކޮޅާ ރަގަޅުކޮށްލާއިރު ތުންފަތުގައި ފަނޑު ހިނިތުންވުމެކެވެ. އެހާ އަލި މޫނެކެވެ. އަމްރާންގެ ކާބަންކޮޕީއެކޭ އެކުއްޖާ ތަފާތެއްނެތެވެ. މިކާލް އެމޫނުން ކިތަންމެ ވަރަކަށް ހަޔާތީ ހޯދަން މަސައްކަތްކުރިޔަސް ހަޔާތީގެ އެންމެ ސިފައެއްވެސް ނެތެވެ.\n"ރޮބޮޓުން ހާދަ ގިނައޭ. މިއީ އާމީއެއްތަ؟ " މިކާލް އަހައިލިއެވެ.\n"ޔަޕް. ޔޫ ކެން ޕްލޭ ވިތް މީ މިކާ ބޭބޭ....." ލާވީ މައުސޫމްކަމުން ފުރިގެންވާ ގޮތަކަށް ދައުވަތު ދިނެވެ.\n"މިއީ ލާވީ އަމިއްލައަށް ހެދި ރޮބޮޓެއްތަ؟ "\n"ނޮޕް.. ޑެޑީ ގެނެސްދެއްވީ.." ބައްޕަގެ ނަން ކިޔައިލިއިރު އެދެލޮލުގައިވި ވިދުވަރު ގަދަވިއެވެ.\n"ބޮޑުވެގެން ލާވީ ކޮންކަމެއްކުރާނީ؟ ޕައިލެޓަކަށްތަ؟ ނޫނީ ސުޕަމޭންއަކަށް؟" މިކާލް ސުވާލުކޮށްލިއެވެ.\n"ޕްރެޒިޑެންޓަކަށް އިންޝާﷲ......" ލާވީ ވިސްނާލާފައި ބުނެލިގޮތުން ކާޒިމްއާއި މިކާލްވެސް ހިނި އައެވެ.\n"އެކަމަކު ހާދަ ބޯރިން ޖޮބްއެކޭ ލަވް..... ތިހާ ސްމާޓް ބޯއިއެއް ސައިންޓިސްޓަކަށްނު ވާންވީ....."\n"އައި ލަވް މައި ޑޭޑް. ޑެޑީ ގެ ޖޮބްގައި ހުންނަން ބޭނުމީ. އެކަމަކު....އެއާފޯސް ޕައިލެޓަކަށްވާން އެންމެ ލައިކްވަނީ.............." ލާވީ މިކާލްއަށް ބަލައިލީ ރުހުމުގެ ނަޒަރަކުންނެވެ. މިކާލް ފެނުމާއިއެކު ލާވީއަށް މިކާލްއާއި ގަޔާވެވުނެވެ. މިކާލް އޭނައާއިއެކު ކުޅެން އިށީނުމުން ވަރަށް އުފާވިއެވެ. އޭނަގެ ބައްޕަހާ މިކާލް ރަގަޅޭވެސް ހިތަށް އެރިއެވެ. މިކާލް ގޮވައިގެން އޭނަ ގެ ކޮޓަރިއަށްގޮސް ހުރިހާ ރޮބޮޓްތައް ދެއްކިއެވެ. ފެވެރިޓް ކާޓޫނުތައް ދެއްކިއެވެ. ކިޔަން ގެންގުޅޭފޮތްތަކުގައި ރަސޫލުންގެ ވާހަކަތައް ހުއްޓެވެ. ފޮތްތައް ބަލައިލުމުން އަރަބިބަސް ކިޔަވައިދޭކަންވެސް މިކާލްއަށް އެނގުނެވެ. ލާވީ އިނގިރޭސިބަހުން ފަރިތަކަމާއިއެކު ވާހަކަދައްކައިލާއިރު ކޮންމެވެސް ވަރަކަށް އަރަބި ބަސް އެނގެއެވެ. މިކާލްގެވެސް އެންމެ ފެވެރިޓް ބަހަކީ އަރަބިބަހެވެ. އޭނަގެ މާމަގެ ބަހަކީ އެއީއެވެ. ލާވީ އާއްމުކޮށް ބަލާ ވީޑިއޯތަކުގެ ތެރޭގައި މަދަހައާއި ކުޑަކުދިން ކިޔަވާފައި ހުންނަ ގުރުއާންވެސް ހިމެނެއެވެ. ހަޔާތީ ދަރިފުޅު ތަރުބިއްޔަތު ކުރަމުން ދަނީ ދީނީގޮތުގައެވެ. ދެރައީ ކާޓޫން ދައްކާ އަދި ރޮބޮޓުތަކަށް ހިތްޖައްސާފައިވާތީއެވެ. ނަމަވެސް އެއުމުރުގައި އެވަރަށް އުޅުނަސް މައްސަލައަކީ ކޮބާހެއްޔެވެ. ލާވީއަކީ އަދި ކުޑަ ކުއްޖެކެވެ. ރޮބޮޓާއިހެދި އުޅެފައި ފޫހިވެދާނެއެވެ. އޭނަ ބޮޑުވަމުން އައިއިރު ފިލްމުތައް ބަލާ ލަވަ އަހަން ފޯރިފަށެއްހުއްޓެވެ. ހިދާޔަތް ލިބުމަށްފަހު އެފަދަ ދުންޔަވީ އުފާތަކާއި ވަކިވިޔަސް ރޫހާނީގޮތުން ލިބޭ ހިތްހަމަޖެހުން އެތައް ހާސްގުނައެއް ބޮޑެވެ.\nއެދުވަސްފަހުން މިކާލްއާއި ލާވީގެ ގުޅުން ވަރުގަދަވިއެވެ. ލާވީ އެންމެ ރުހޭ "އަންކަލް" ގެ ލިސްޓަށް މިކާލްގެ ނަން އިތުރުވިއެވެ.\nހުކުރު ނަމާދަށްގޮސް މިސްކިތުގައި އިނދެ އަމްރާން ކަހަފު ސޫރަތް ކިޔެވިއިރު ގާތުގައި ލާވީވެސް އިނީ ކިޔަވާށެވެ. ބައްޕައާއެކު ކޮންމެ އިރެއްގައި ނަމާދަށް ދާން އިންތިޒާރުކުރާވަރަށް ލާވީ އެހެން ކަމަކާއި އިންތިޒާރު ކުރާކަމެއް ނޭގެއެވެ.\nލާވީގެ ރީތި ދެލޯ ވިދައިގަތީ އެންމެ ލޯބިވާ ބައްޕަ ގެއަށް ވަންނަން އައިތަން ފެނިފައެވެ. ފޯރިއާއި ޖޯޝާއިއެކު ލާވީގެ ކުޑަ ހިތްވެސް ތެޅިލިއެވެ. އޭނަގެ ބައްޕަގެ ދެއަތް ފުރަގަހަށް ލައިގެން ހުރިތަން ފެނި ލާވީއަށް ނޭވާ ހިފަހައްޓައިލެވުނެވެ. އެއީ އުފަންދުވަހުގެ ހަދިޔާއެއް ހެއްޔެވެ؟ އެއީ ކޯންޗެއްހެއްޔެވެ؟ ލާވީއަށް ހިމޭނުން އެއްތާކު ނުހުރެވުނެވެ. ކަރު ދަމަ ދަމާފައި ވައަތަށާއި ކަނައަތަށް ބަލައިގެންވެސް ފޮރުވައިގެން ހުރި އެއްޗެއް ފެންނާނެގޮތެއް ހަމަނުވިއެވެ. މަންމަ އޮންނަނީ ބޫޓުނުލާ ގެއިން ބޭރަށް ނުކުތުން މަނާކޮށްފައެވެ. އަދި މީހެއްގެ އެހީތެރިކަމާއި ނުލާ އަތް ފޯރާވަރަށްވުރެ ދޮރުގެ ތަޅުވެސް ހުރީ މަތީގައެވެ. ބޮޑުވާ އިނގިލިކުރި ޖައްސާލާފައި އެކުޑަ ކުޑަ މޫނު ދޮރުގެ ބިއްލޫރިގަނޑުގައި ޖައްސާ ބާރުކޮށްލިއެވެ.\n"ޑެޑީ......." ލާވީގެ ހިނިތުންވުން ފުޅާވިއެވެ.\nސިކުންތުކޮޅެއްގެ ތެރޭ ހުރިހާކަމެއް ބަދަލުވެއްޖެއެވެ.\nހުސްކަމުގެ ތެރެއިން ދިރިއުޅުން ގެނެސް ކުރިމަތިކުރުވާ ކަންތައް ހިތަކަށްވެސް ނާރާނެއެވެ. ދެންވެގެން ދިޔަ ކަންތައް ކުރިމަތީގައި ރޯލްވެގެން ދިޔައީ ލަސްލަހުން ފިލްމެއްގެ މަންޒަރު ސްލޯ މޯޝަނަށް ލާފައި ހުރިފަދައިންނެވެ.\nއަމްރާން ހިނގަހިނގާ ހުރެފައި ފިޔަވަޅުތައް ހުއްޓުނެވެ. އަމްރާންގެ ބުރަކަށްޓަށް ތޫނު ތަދެއް އިހުސާސްކުރެވުނެވެ.ކޮންމެވެސް މީހަކު ކަރުގައި ހިފާ ބާރުކޮށްލުމުން ވާފަދަ ގޮތަކަށް ނޭވާ ނުހިގާފަދަ ގޮތެއްވިއެވެ. ތަދާއި ވޭނުގެ އިހުސާސްގައި ވޭނާއެކު ކުކުރާލެވުނެވެ. މިވަނީ ކިހިނެއްހެއްޔެވެ؟\nހޫނުކޮށްހުރި ދިޔާއެއްޗެއް އަނގަޔަށް އަންނަހެން ހީވިއެވެ. ކެއްސާލުމުން ލޭ އައިގޮތަށް ވަށައިގެންވި މާބްލްތައް ލެއިން ފޭދިއްޖެއެވެ. އަތުތެރޭ އޮތް އިލެކްޓްރިކް ރޮބޮޓު އަތުން ދޫވެ ސޮއްސާލައިގެންގޮސް މާބްލްމަތީ ޖެހުނެވެ. އެހާ ދުރުން ޖަޕާނުން ގެނުވި ލިމިޓެޑް އެޑިޝަނެކެވެ. އޭނަގެ ފިރިހެންދަރިފުޅު ރޮބޮޓާއިހެދި ވާވަރު އެނގެނީ އޭނައަށެވެ. އެކުއްޖާ ހުންނަނީ ރޮބޮޓްދެކެ މޮޔަވެފައެވެ. މިހާރު އޭނަގެ ފެވެރިޓް ކާޓޫނަކީ އަޔަން ޖަޔަންޓްއެވެ.\nއަމްރާންއަށް މަންޒަރުތައް ފުސްވަމުން ދިޔަ ނަމަވެސް ބިއްލޫރި ދޮރުގައި މޫނު ޖައްސާލައިގެން ބަލަން ހުރި އޭނަގެ ދަރިފުޅުގެ މައުސޫމް މޫނު ފެނުނެވެ. އެދަރިފުޅު އެހެރީ އޭނަގެ އިންތިޒާރުގައެވެ. ބައްދާލާފައި ދަރިފުޅަށް އުފަންދުވަހުގެ ހަދިޔާ ދޭނެތީއެވެ. އަމްރާންގެ ހިތަށް ތަދުވެ އަސަރުކުރިއެވެ. އެތުއްތު ދަރިފުޅަށްޓަކާ ހިތް ރުޔެވެ.\nއަމްރާންގެ ހަށިގަނޑުން ވަރު ހުސްވެގެން ބިންމަތީގައި ޖެހުނުއިރު މިއީ ދަރިފުޅު ފެންނާނެ އެންމެ ފަހު ވަގުތުކަން އެނގުނެވެ. ހަޔާތުގެ ފަހުވަގުތުކޮޅުކަން ޔަގީންވިއެވެ. އޭނަގެ އެންމެފަހުގެ ނޭވާތައް ގުނަނީއެވެ. ހަށިގަނޑުން ހަކަތަ ހުސްވެ ގަނޑުފެންކޮޅަކަށް ވަމުން ދިޔައިރު ގަދަކަމުން ލޯ ހުޅުވާފައި ދަރިފުޅަށް ބަލައިލިއެވެ. ދަރިފުޅަށް އަދި ހަޔާތީ އަށް ގޮވަން ބޭނުންވިއެވެ. މަންމައާއި ބައްޕަވެސް ހަދާންވިއެވެ. ނަމަވެސް މިވަގުތު ހަދާންކުރަން ޖެހޭނީއެހެން ފަރާތެކެވެ. އަމްރާންގެ ނަޒަރު ހުއްޓުނީ އުދަރެހަށެވެ. ކުއްލިއަކަށް ފެނުނީ ދޮރު އަޑާއަށް ހުޅުވާލާފައި ހަޔާތީ ދުވަމުން އައިސް އަމްރާންގެ ކައިރިއަށް ކުޑަކަކޫމައްޗަށް ތިރިވިއެވެ. ވަށައިގެންއޮތީ ލޭގެ ކުދި ކޯރެކެވެ.\n"ރެން......ރެން.." ހަޔާތީ އަމްރާންގެ ބޯ ނަގާ އުނގުގައި ބޭއްވިއެވެ. އަމްރާންގެ މޫނު ދަލުން ފެންވެރިފައިވާ އިރު ފެންނަލެއް ނިކަން ތާޒާއެވެ. ހަޔާތީ ރޫ ރޫ އަޅާ އިނގިލިތަކުން ނަމްވަރުތަކަށް ޑައިލްކުރިއެވެ. އަދި ވަރަށްއަވަހަށް އޯޓަމް ބްލޭޒަށް އެމްބިއުލެންސް ފޮނުވަން ބުނި ވަގުތު ހަޔާތީ ރޮމުން ދިޔައެވެ. އަމްރާން ވަރެއް ނެތް އަތް ނަގާފައި ހަޔާތީގެ ލޮލުގައިވާ ކަރުނަތައް ފޮހެލަދިނެވެ. އެންމެ ފަހު ވަގުތުވެސް ބޮލުގެ އިޝާރާތުންބުނީ ނުރުއިމަށެވެ. އަމްރާންހިނިތުންވެލާން މަސައްކަތްކުރިއެވެ. ނަމަވެސް އެރީތި ދެލޮލުން ކަރުނަ ތިއްކެއް ފައިބައިގެން ދިޔައެވެ. ބަރުވަމުން ދިޔަ ބޯ އެސްފިޔަތައް ހުޅުވާލާނެ ވަރެއްނެތެވެ.\n"ރެން...ރެން ޕްލީޒް ލޯ ހުޅުވަބަލަ. ކިހިނެއް ތިވީ؟ " ހަޔާތީ މޮޔަވިފަދައެވެ. އަމްރާންގެ ގައިގާ ހިފާ ތަޅުވައިގަތެވެ. އަމްރާންގެ މުޅި ހަށިގަނޑުވެސް މޫނުވެސް އައިސްކިއުބްކޮޅެއްހާ ފިންޏެވެ. ހަޔާތީ އަމްރާންގެ ލޮލުގައި ހިފާ ހުޅުވަން އުޅުނެވެ. ކޯތާފަތުގައި މަޑުމަޑުން ޖަހާފައި ލޯ ހުޅުވަން އެދުނެވެ. ގޮވިއެވެ. އެމްބިއުލެންސްގެ ސައިރަންގެ އަޑާއިއެކު ދުވެފައި އައި ޕެރެމެޑިކް ޓީމް އަމްރާން ނަގާ ސްޓްރެޗާއަށް ލިއެވެ. އޮކްސިޖަން މާސްކުއެޅުވިއެވެ. ގާބުދެއްހެން ހަޔާތީ އެމްބިއުލެންސަށް އަރާ އަމްރާންގެ އަތުގައި ހިފަހައްޓާލައިގެން ރޯންވެސް ނޭގިފައި އިނެވެ. އޭރު ލާވީގެ މަތިންނެއްވެސް ހަޔާތީ ހަދާނެއް ނުވިއެވެ.\n"ޔާ ﷲ ކީޕް ހިމް ސޭފް...."\nހަޔާތީ ދުޢާކުރަމުން ދިޔައީ ހިތުގެ ފުންމިނުންނެވެ.\nލާވީގެ ދެލޯ ބޮޑުވިއެވެ.\n"ހައު ކެންޔޫ ފޯލް ޑެޑީ. ޔޫ އާ އެ ގްރޯންއަޕް...."\n"ޔޫ ޑިޑިންޓް ޓައި ޔޯ ޝޫ ލޭސެސް ޑެޑީ......" އޭނަގެ ބޫޓުގެ ނާޑުވާއަށް އަރާފައި އެކުޑަ ފައިތިލަ ކިތަންމެ ފަހަރަކު އަރިއަޅާލިވިއްޔާއެވެ. ލާވީގެ ޅަ ސިކުނޑިއަށް ވިސްނުނީ ބައްޕަވެސް އޭނައެކޭ އެއްފަދައިން ނާޑުވާއަށް އަރާފައި ވެއްޓުނީކަމަށެވެ.\nލާވީ ހުރީ އޭނަގެ މަންމައާއި ބައްޕައަށް ވަގުތު ދީގެން ބަލާށެވެ. މަންމައާއި ބައްޕަ އެދައްކަނީ ކޮން ވާހަކައެއް ހެއްޔެވެ؟ މަންމަ ރޮނީ ކީއްވެހެއްޔެވެ؟\nއެވަގުތު ކައިރީގައި ހުރި ގަސްތަކެއްގެ ފުރަގަހުން ނުކުމެގެން އައި މާސްކު އެޅި މީހާ ލާވީއަށް ފެނުނެވެ. ލާވީ ވަގުތުން ފަހަތަށް ފިޔަވަޅުތައް އަޅަންފެށިއެވެ. އެއީ ކާކުހެއްޔެވެ؟ މާސްކު އެޅި މީހާ ގަސްތަކުގެ ތެރޭ ހުރެ ޑެޑީއަށް ކީއްކުރީހެއްޔެވެ؟ ކުއްލިއަކަށް މާސްކު އެޅިމީހާގެ ދެލޯ ލާވީއަށް ހުއްޓުނެވެ. އެމީހާއަށް ލާވީ ފެނުނުކަން ލާވީ ދެނެގަތެވެ. އެމީހާ ލާވީއައި ދިމާލަށް ދުއްވައިގަތެވެ. އޭނައަތުގައި އެއޮތީ ކޯންޗެއްހެއްޔެވެ؟ ބަޑިއެއްހެއްޔެވެ؟ ނުލަފާ މީހުންތައް ކާޓޫނުގައިވެސް ބަޑި ގެންގުޅެއެވެ.\n"މިކާ ބޭބޭ..............." ހުރިހާ ތަނެއް އަނދިރިވުމުގެ ކުރިން މަޑުމަޑުން ލާވީއަށް ކިޔައިލެވުނެވެ.


އިމްރާން ޚާންގެ އިސްތިއުފާއަށް ގޮވާލައި ޕާކިސްތާނުގައި މުޒާހަރާކުރަނީ\nDecember 14, 2020 13:23:14\nޕާކިސްތާނުގެ ބޮޑުވަޒީރު އިމްރާން ޚާންގެ އިސްތިއުފާއަށް ގޮވާލައި އެގައުމުގައި މުޒާހަރާކުރަން ފަށައިފިއެވެ.\nއެގައުމުގެ އެންމެ ބޮޑު އެއް ސިޓީ ކަމަށްވާ ލާހޯރުގައި ވަނީ 11 ސިޔާސީ ޕާޓީއެއް އެކުވެގެން ކޮވިޑް ފެތުރުން ހުއްޓުވުމަށް އަޅާފައިވާ ފިޔަވަޅުތަކާއި ޚިލާފަށް މުޒާހަރާކޮށްފައެވެ. ޕާކިސްތާން ޑިމޮކްރަޓިކް މޫވްމަންޓްއިން ނަން ދީފައިވާ މި މުޒާހަރާތަކުގެ ތެރެއިން ޖެނުއަރީ މަހުގެ ތެރޭގައި އެގައުމުގެ ވެރިކަންކުރާ ރަށް ކަމަށްވާ އިސްލާމްއާބާދުގައި ވެސް މުޒާހަރާކުރުމަށް ވަނީ ނިންމާފައެވެ.\nމި މޫވްމަންޓްގައި ހިމެނޭ ޕާޓީތަކުގެ ތެރޭގައި ކުރީގެ ދެ ބޮޑުވަޒީރުން ކަމަށްވާ ނަވާޒް ޝަރީފް އާއި ބޭނަޒީރު ބުއްޓޫގެ ޕާޓީތައް ހިމެނެއެެވެ. ތަކެތީގެ އަގުތައް އިންތިހާއަށް ބޮޑުވުމާއި، އިގްތިޞާދު ހީނަރުވުމުގެ އިތުރުން އިންސާނީ ހައްގުތަކަށް އިމްރާން ޚާންގެ ސަރުކާރުން އަރައިގަންނަ ކަމަށް މި 11 ޕާޓީއިން ދެކެއެވެ. މި މުޒާހަރާތަކުގެ ތެރެއިން އަވަސް އިންތިޚާބަކަށް ދިޔުމަށް ވެސް ގޮވާލަމުންދާއިރު އެގައުމުގެ ސަރުކާރުން އެގޮތަށް އަމަލުކުރާނެ ކަމަކަށް ނުބެލެވެއެވެ.\nޕާކިސްތާނުގެ އިގްތިޞާދު ރަނގަޅުވަމުން އަންނަކަމުގެ ނިޝާންތަކެއް ފެންނަމުންދާއިރު ސަރުކާރުން ވަނީ މި މުޒާހަރާތަކަކީ ނަވާޒް ޝަރީފްއާ ދެކޮޅަށް އުފުލާފައިވާ ކޮރަޕްޝަންގެ ދައުވާތަކާއި ގުޅިގެން ކުރިޔަށް ގެންދާ މުޒާހަރާތަކެއް ކަމަށް ބުނެފައެވެ.